CELEX: 52013PC0520
Language: sl
Date: 2013-07-10
Title: Predlog UREDBA EVROPSKEGA PARLAMENTA IN SVETA o ustanovitvi enotnih pravil in enotnega postopka za reševanje kreditnih institucij in nekaterih investicijskih podjetij v okviru enotnega mehanizma za reševanje in enotnega sklada za reševanje bank ter o spremembi Uredbe (EU) št. 1093/2010 Evropskega parlamenta in Sveta

|
			
		
		
		52013PC0520
		
			Predlog UREDBA EVROPSKEGA PARLAMENTA IN SVETA o ustanovitvi enotnih pravil in enotnega postopka za reševanje kreditnih institucij in nekaterih investicijskih podjetij v okviru enotnega mehanizma za reševanje in enotnega sklada za reševanje bank ter o spremembi Uredbe (EU) št. 1093/2010 Evropskega parlamenta in Sveta /* COM/2013/0520 final - 2013/0253 (COD) */
			
				
		
		
			
			   	OBRAZLOŽITVENI MEMORANDUM
1.           OZADJE PREDLOGA
Kot je poudarjeno v sporočilu Komisije
Evropskemu parlamentu in Svetu z naslovom „Časovni načrt za uvedbo
bančne unije“[1],
sporočilu Komisije z naslovom „Načrt za poglobljeno in pravo
ekonomsko in monetarno unijo“[2]
ter poročilu štirih predsednikov z naslovom „Na poti k pravi ekonomski in
monetarni Uniji“[3]
iz leta 2012, je celostni finančni okvir ali „bančna unija“
ključen del ukrepov politike, ki bodo Evropi pomagali na poti do
gospodarskega okrevanja in rasti. 
Hiter napredek pri oblikovanju bančne
unije je nujno potreben za zagotovitev finančne stabilnosti in rasti v
euroobmočju ter na celotnem notranjem trgu. To je ključni korak pri
premagovanju trenutne finančne razdrobljenosti in negotovosti, olajšanju
pogojev financiranja za ranljive države in banke ter prekinjanju povezave med
njimi in ponovni vzpostavitvi čezmejne bančne dejavnosti na notranjem
trgu, ki bo koristila euroobmočju in državam članicam, ki niso
vključene vanj. Na podlagi regulativnega okvira, ki je skupen 28
članicam notranjega trga (enotni pravilnik), je Evropska komisija zato
sprejela vključujoč pristop in predlagala časovni načrt za
bančno unijo z različnimi instrumenti in ukrepi, ki bodo morda na
voljo vsem državam članicam, a v vsakem primeru 18, ki so trenutno v
euroobmočju.
Evropski svet se je marca 2013 zavezal, da z
naslednjimi ukrepi dokončno oblikuje bančno unijo. Prvič,
preostale zakonodajne postopke za vzpostavitev enotnega nadzornega mehanizma (v
nadaljnjem besedilu: ENM), ki ECB pooblašča za nadzor nad bankami v
evroobmočju[4],
bi bilo treba izvesti kot prednostno nalogo. Drugič, v poletnih mesecih bi
bilo treba sprejeti dogovor o tem, kako bi lahko evropski mehanizem za
stabilnost (v nadaljnjem besedilu: EMS) po vzpostavitvi ENM in pregledu bilanc
stanja bank, vključno z opredelitvijo „slabih naložb“, neposredno
dokapitaliziral banke. Prav tako bi bilo poleti 2013 treba doseči dogovor
o predlogih Direktive Evropskega parlamenta in Sveta z dne [ ] o vzpostavitvi
okvira za sanacijo in reševanje kreditnih institucij in investicijskih podjetij
(v nadaljnjem besedilu: Direktiva [ ] Evropskega parlamenta in Sveta z dne [ ])[5]. Končno, predlog Komisije
glede enotnega mehanizma za reševanje (v nadaljnjem besedilu: EMR) skupaj z
ustreznimi in učinkovitimi varovalnimi mehanizmi bi bilo treba obravnavati
kot prednostno nalogo z namenom njihovega sprejetja v sedanjem parlamentarnem
obdobju.
Kot je bilo ugotovljeno, bo bančna unija
zajemala vse države članice euroobmočja in tiste države članice,
ki niso del euroobmočja in se odločijo za priključitev. Enotni
EU pravilnik glede zahtev o skrbnem in varnem poslovanju[6] ter pravila o reševanju bank se
bodo uporabljali v okviru bančne unije in v vseh drugih državah
članicah. Celovitost notranjega trga bo tako ohranjena. Izboljšana
finančna stabilnost zaradi bančne unije bo tudi povečala
zaupanje in možnosti za rast na notranjem trgu. Centralna in enotna uporaba
pravil o skrbnem in varnem poslovanju ter reševanju v državah članicah, ki
sodelujejo v bančni uniji, bo koristila vsem državam članicam. Z
odpravljanjem finančne razdrobljenosti, ki trenutno ovira gospodarsko
dejavnost, bo prispevala k zagotavljanju poštene konkurence in odpravi ovir za
prosto uresničevanje temeljnih svoboščin ne samo v sodelujočih
državah članicah, ampak na celotnem notranjem trgu.
1.1.        Enotni nadzorni mehanizem in
sheme za financiranje kot ključni elementi bančne unije
Hiter dogovor o enotnem nadzornem mehanizmu
aprila 2012 le sedem mesecev po predlogu Komisije iz septembra 2012 je postavil
temelje za bančno unijo, ki je sestavni del ekonomske in monetarne unije.
Okrepljeni nadzor v okviru ENM bo obnovil
zaupanje v dobro delovanje bank. ECB bo leta 2014 prevzela končno
odgovornost za nadzor vseh bank v euroobmočju. V praksi bo ECB neposredno
nadzirala največje in mednarodno najbolj dejavne banke, z možnostjo
„poziva“ k neposrednemu nadzoru drugih, medtem ko bodo nacionalni organi
odgovorni za izvajanje tekočega nadzora nad manjšimi bankami.
Na podlagi ENM mora EU uvesti enotni mehanizem
za reševanje propadajočih bank, da se vzpostavi trajnost bančnih
trgov v državah članicah, ki v EMR sodelujejo. Tveganja, da v banki pride
do resnih težav z likvidnostjo ali solventnostjo, nikoli ni mogoče
popolnoma izključiti. Zato je treba oblikovati okvir, ki bo omogočil
celovito prestrukturiranje bank s strani organov, hkrati pa bo preprečil
znatna tveganja za gospodarsko stabilnost in stroške, ki izhajajo iz njihove
neregulirane likvidacije na podlagi nacionalnih zakonov o insolventnosti, in
odpravil potrebo po financiranju postopka z javnimi sredstvi.
Direktiva o sanaciji in reševanju bank bo, ko
jo bosta sprejela Evropski parlament in Svet, določila pravila o
prestrukturiranju bank EU v resnih finančnih težavah, ohranjanju
ključnih funkcij za realno gospodarstvo ter porazdelitvi izgub in stroškov
med delničarje, upnike in nezavarovane imetnike vlog banke. Reševanje z
zasebnimi sredstvi, ki je ključni instrument v direktivi o reševanju, bi
po zaporedju porazdelilo izgube in odpisalo terjatve delničarjev,
podrejenih upnikov in nadrejenih upnikov. Imetniki vlog nižjih od
100 000 EUR v nobenem primeru ne bodo utrpeli izgube, saj so njihove
terjatve zavarovane z nacionalnimi sistemi zajamčenih vlog.
Direktiva se zanaša na mrežo nacionalnih
organov in skladov za reševanje bank. Medtem ko je to velik korak naprej za
zmanjšanje različnih nacionalnih pristopov in zaščito celovitosti
notranjega trga, ne zadostuje za tiste države članice, ki si v okviru
enotnega nadzornega mehanizma delijo nadzor nad kreditnimi institucijami. Kot
je ugotovil Evropski svet, mora nadzor in reševanje bank v bančni uniji
izvajati organ na isti ravni. Sicer bi lahko prišlo do napetosti med
nadzornikom (ECB) in nacionalnimi organi za reševanje glede tega, kako
obravnavati banke v težavah, medtem ko bi se tržna pričakovanja glede
sposobnosti ali nesposobnosti držav članic pri obravnavi propada banke na
nacionalni ravni lahko nadaljevala, pri čemer bi prišlo do krepitve
povratnih vplivov med državami in bankami ter razdrobljenosti in izkrivljanja
konkurence na notranjem trgu.
V primerjavi z mrežo organov za reševanje bo
EMR s centralnim organom odločanja in enotnim skladom za reševanje bank
zagotavljal ključne koristi za države članice, davkoplačevalce
in banke ter finančno in gospodarsko stabilnost v celotni EU:
·       
močno centralno odločanje bo zagotovilo,
da se bodo odločitve o reševanju v sodelujočih državah članicah
sprejemale učinkovito in hitro, pri čemer se bodo preprečevali
neusklajeni ukrepi, zmanjšali negativni učinki na finančno stabilnost
in omejevale potrebe po finančni podpori;
·       
centralizirano strokovno znanje in izkušnje na
področju reševanja bank bodo prispevali k bolj sistematičnemu in
učinkovitejšemu reševanju bank, kot če bi reševanje izvajali
posamezni nacionalni organi, ki imajo bolj omejena sredstva in izkušnje;
·       
enotni sklad za reševanje bank bo znatna sredstva
lahko zbral iz prispevkov bank in tako učinkovitejše zaščitil
davkoplačevalce kot nacionalni skladi, hkrati pa zagotavljal enake
konkurenčne pogoje za banke v sodelujočih državah članicah.
Enotni sklad bo preprečil težave z usklajevanjem, ki izhajajo iz uporabe
nacionalnih skladov, in znatno prispeval k odpravi odvisnosti bank od bonitete
države.
Enotni mehanizem za reševanje mora biti
ustvarjen v pravnem in institucionalnem okviru EU. Evropski svet je v svojih
sklepih z dne 14. decembra 2012 navedel, da bo „ta proces dokončne
vzpostavitve EMU temeljil na institucionalnem in pravnem okviru EU.“ Medtem ko
je bil takojšen razvoj medvladnega instrumenta zunaj okvira EU potreben za
odziv na izjemne tržne razmere in napake pri upravljanju začetnega EMU, to
lahko ogrozi dosedanjo demokratično kakovost odločanja EU in
povezanost pravnega sistema Unije. Oblikovanje EMR v pravnem in
institucionalnem okviru EU, kot je njegov predhodnik ENM, je zato nujen korak k
dokončni vzpostavitvi EMU v skladu s sklepi Evropskega sveta in širše, da
bi se zaščitila demokratični in institucionalni red EU.
1.2.        Prehod na bančno unijo
ENM naj bi začel veljati leta v sredini
leta 2014. Enotni mehanizem za reševanje bi med drugim moral začeti
izvajati dejavnosti januarja 2015, ko naj bi začela veljati Direktiva
[ ], ki bo zagotovila pravilnik o reševanju bank na notranjem trgu[7]. Enotni mehanizem za reševanje
bi tako uporabljal pravila iz te uredbe, ki so v skladu s pravili Direktive [ ]
za države članice, ki sodelujejo v bančni uniji, nacionalni organi pa
bi ta pravila uporabljali za države članice izven nje.
V vsakem primeru bodo veljala pravila o
državni pomoči glede delitve bremen, če ukrepi reševanja vključujejo
javno podporo. Za izvajanje delitve bremen med delničarji in podrejenimi
upniki bi EMR lahko od začetka uporabe te uredbe uporabljal pravila glede
odpisa delnic in podrejenega dolga v obsegu, ji je potreben, da se upoštevajo
pravila o državni pomoči.
Poleg tega se države članice lahko
odločijo, da bodo v svoji nacionalni zakonodaji uvedle nova pravila,
določena v Direktivi [ ], in sicer še pred rokom za prenos navedene
direktive. V vsakem primeru se bodo pristojnosti Komisije na področju
državne pomoči ohranile v vseh primerih reševanja, ki vključujejo
podporo, ki izpolnjuje pogoje za državno pomoč. Dejansko bi, če
uporaba enotnega sklada za reševanje bank s strani EMR ni državna pomoč v
skladu s posebnimi merili iz Pogodbe, po analogiji ta merila še vedno ostala
veljavna za zagotovitev, da pri uporabi sklada za reševanje za njegovo
posredovanje veljajo ista pravila, kot če bi nacionalni organi za
reševanje uporabljali nacionalne sheme za financiranje.
Na evropski ravni bo ta proces konvergence okrepljen
z revidiranimi smernicami o državni pomoči v podporo bankam in dogovorom o
tem, kako bi lahko EMS dokapitaliziral banke v težavah. Revidirane smernice o
državni pomoči bi uvedle strožje zahteve glede delitve bremen za
delničarje in podrejene upnike v kateri koli državi članici in hkrati
zagotavljale javno podporo njihovim bankam. To bi prispevalo k odpravi trenutne
razdrobljenosti notranjega trga glede na moč države in prisotnost
preteklih slabih investicij. Smernice EMS bi med drugim opredelile, pod
katerimi pogoji in v skladu s pravili o državni pomoči bi lahko države
članice, ki ne morejo zagotoviti javne podpore bankam, pridobile posojila
ali če je potrebno, kako bi lahko EMS neposredno dokapitaliziral banke. 
2.           RAZLOG ZA UVEDBO ENOTNEGA MEHANIZMA ZA
REŠEVANJE
Komisija je upoštevala analizo iz ocene
učinka, ki je bila izvedena za sprejetje predloga Direktive [ ] in v
kateri so ocenjeni operativni ter pravni vidiki, pomembni za vzpostavitev
enotnega mehanizma za reševanje (EMR).
Izvedena je bila dodatna analiza njegovih
predlaganih lastnosti, in sicer na podlagi posodobljenih informacij iz ocene
učinka. Kar zadeva sposobnost EMR za sprejemanje učinkovitih
odločitev, je čas ključen iz dveh pomembnih razlogov: predhodno
bi se tako povečala verodostojnost novega EMR kot odzivnega instrumenta,
kar bi zmanjšalo vire negotovosti na trgih; in ko bi se reševanje začelo,
bi EMR lahko ohranjal vrednost sredstev, kar bi lahko preprečilo
nepotrebne zamude v postopku reševanja Mreža nacionalnih organov bi zahtevala
dodaten postopkovni čas za vsako posvetovanje v zvezi s čezmejnimi
institucijami. Nasprotno pa bo predlagana razdelitev odgovornosti med centralno
raven odločanja in lokalne organe izvajanja privedla do prihranka
časa. Na nacionalni ravni bo trajalo manj časa kot na centralni
ravni, da se zberejo vse strokovno znanje in izkušnje za upravljanje izvajanja,
saj je pravo, ki se uporablja, nacionalno; na centralni ravni bodo obstajale
možnosti za večjo kritično maso, da bi hitreje privabili in razvili
najboljši specializiran človeški kapital.
Kar zadeva sposobnost EMR za sprejemanje
učinkovitih odločitev, bo centralna raven odločanja prispevala k
zmanjšanju stroškov reševanja obeh, saj lahko doseže znatne prednosti v smislu
ekonomije obsega v mreži ter ker je ključna za izvršljivost in optimalnost
odločitve o reševanju. Strukturno sistem, ki ne preseže pooblastila
nacionalnih organov za zmanjšanje stroškov v njihovi državi članici, ne
upošteva v celoti čezmejnih zunanjih dejavnikov. Mehanizem za delitev
bremen, ki bi ustavil upadanje svetovne blaginje v teh razmerah, so države
članice obravnavale že od začetka krize[8]. EMR je ustreznejši kot mreža
za zagotavljanje izvršljivosti prenosa bremen, ki je nujen pogoj za delovanje
dogovora o delitvi bremen. Hkrati bo zagotovljena zunanja izvršljivost politike
optimalnega reševanja, ki omogoča predhodno doseganje dogovora o pravilu
glede delitve bremen, ki stroške reševanja razporeja v skladu s pravičnimi
in uravnoteženimi merili.
3.           PRAVNI ELEMENTI PREDLOGA
3.1.        Pravna podlaga
Pravna podlaga za ta predlog je člen 114
PDEU, ki dovoljuje sprejetje ukrepov za približevanje nacionalnih določb,
katerih cilj je vzpostavitev in delovanje notranjega trga.
Predlog je namenjen ohranjanju celovitosti in
izboljšanju delovanja notranjega trga. Enotna uporaba enotnega sklopa pravil o
reševanju, skupaj z dostopom do enotnega evropskega sklada za reševanje bank s
strani centralnega organa, bo ponovno vzpostavila ustrezno delovanje
bančnih trgov Unije, odpravila ovire pri uveljavljanju temeljnih
svoboščin in preprečila znatno izkrivljanje konkurence vsaj v tistih
državah članicah, ki si delijo nadzor nad kreditnimi institucijami na
evropski ravni.
Medtem ko Direktiva [ ] prinaša visoko raven
usklajenosti, državam članicam še vedno omogoča prožnost, kar pomeni,
da bi lahko določena razdrobljenost notranjega trga ostala. EMR pa namesto
tega zagotavlja celostno strukturo odločanja, ki usklajuje reševanje v
njegovem okviru z nadzorom ENM za odpravo podrejenega konkurenčnega položaja,
ki ga imajo banke v državah članicah, ki sodelujejo v ENM, v primerjavi z
bankami v nesodelujočih državah članicah zaradi pomanjkanja
centraliziranega sistema za obravnavo propadajočih bank. Za zagotovitev,
da vse sodelujoče države članice popolnoma zaupajo v kakovost in
nepristranskost postopka za reševanje bank, kar zadeva lokalne gospodarske
posledice, bo odločitve o reševanju pripravil in nadzoroval enotni odbor
za reševanje, da se zagotovi dosleden in enoten pristop, postopek reševanja pa
bo začela Komisija. Komisija bo prav tako določila okvir instrumenta
za reševanje, ki se uporablja za zadevni subjekt, in uporabo sklada za podporo
ukrepom reševanja.
Poleg tega predlagana uredba v podporo
postopka reševanja in izboljšanja njegove učinkovitosti vzpostavlja enotni
sklad za reševanje bank. Predlagana uredba je neposredno izvršljiva v vseh
državah članicah, vendar se uporablja za vse subjekte, ki jih nadzoruje
ENM. Enotni pravilnik, uveden z Uredbo (EU) št. 575/2013 Evropskega parlamenta
in Sveta z dne 26. junija 2013 o bonitetnih zahtevah za kreditne institucije in
investicijska podjetja[9],
Direktivo 2013/36/EU Evropskega parlamenta in Sveta z dne 26. junija 2013 o
dostopu do dejavnosti kreditnih institucij in bonitetnem nadzoru kreditnih
institucij in investicijskih podjetij[10]
ter Direktivo [ ], bo veljal za sodelujoče države članice, kot velja
na celotnem notranjem trgu.
Zato je člen 114 PDEU ustrezna pravna
podlaga.
3.2.        Subsidiarnost
Po načelu subsidiarnosti iz člena
5.3 PEU Unija na področjih, ki niso izključno v njeni pristojnosti,
ukrepa le, če in kolikor države članice ciljev predlaganega ukrepa ne
morejo zadostno uresničiti na centralni ali regionalni in lokalni ravni,
ampak je te cilje zaradi njihovega obsega ali učinkov mogoče bolje
uresničiti na ravni Unije.
Samo ukrepi na evropski ravni lahko
zagotovijo, da se propadajoče banke rešijo z minimalnimi učinki
prelivanja in dosledno na podlagi enotnega sklopa pravil. EMR bo prinesel
znatne ekonomije obsega in preprečil negativne zunanje dejavnike, ki bi lahko
izhajali iz izključno nacionalnih odločitev in skladov. Bistvene
razlike med odločitvami o reševanju, sprejetimi na nacionalni ravni, in za
katere veljajo lokalne posebnosti ter omejitve financiranja, bi lahko negativno
vplivale na stabilnost in celovitost notranjega trga.
Medtem ko vzpostavitev ENM zagotavlja enake
konkurenčne pogoje pri nadziranju bank in zmanjšuje tveganje
popuščanja, EMR zagotavlja, da je lahko v primeru propada banke
prestrukturiranje cenejše, upniki so deležni pravične in enake obravnave,
financiranje pa se lahko na notranjem trgu nemudoma produktivno uporabi.
Zato je primerno, da bi Unija predlagala
potreben zakonodajni ukrep za vzpostavitev takšne sheme za reševanje bank, ki
jo nadzira ENM. Uredba je primeren pravni instrument za preprečitev neskladnosti
pri prenosu v nacionalno zakonodajo in zagotovitev enotnega institucionalnega
mehanizma ter enakih konkurenčnih pogojev za vse banke sodelujočih
držav članic.
3.3.        Sorazmernost
V skladu z načelom sorazmernosti vsebina
in oblika ukrepa Unije ne bi smela preseči tega, kar je potrebno za
doseganje ciljev Pogodb.
V bančni uniji mora bančni nadzor in
reševanje izvajati organ na isti ravni. V nasprotnem primeru lahko pride do
napetosti med nadzornikom in nacionalnimi organi za reševanje glede tega, kako obravnavati
banke v težavah in njihove stroške. To bi lahko ogrozilo učinkovitost tako
nadzora kot reševanja ter izkrivljalo konkurenco med državami članicami.
Nedavna kriza je izpostavila potrebo po hitrem
in odločnem ukrepanju, podprtem s shemami za financiranje na evropski
ravni, da bi se pri reševanju bank na nacionalni ravni izognili nesorazmernim
vplivom na realno gospodarstvo ter spodbujanju negotovosti in navalu na banke
ter njegovemu širjenju na notranjem trgu. EMR bi zagotovil, da se ista pravila uporabljajo
na enak način za vse propadajoče banke sodelujočih držav
članic. Ustrezna rezervna sredstva bi omilila težave v posameznih bankah
in preprečila izgubo zaupanja v celotni bančni sistem države
članice ali drugih, za katere so trgi zaznali, da so izpostavljene
podobnim tveganjem.
Dodana pravna varnost, ustrezno usklajene
spodbude v okviru bančne unije ter gospodarske koristi centralnih in
enotnih ukrepov za reševanje pomenijo, da je predlog v skladu z načelom
sorazmernosti in ne presega tistega, kar je potrebno za doseganje zastavljenih
ciljev.
Ta uredba spoštuje temeljne pravice in
upošteva načela, priznana z Listino Evropske unije o temeljnih pravicah,
zlasti pravico do varstva osebnih podatkov, svobodo gospodarske pobude, pravico
do učinkovitega pravnega sredstva in nepristranskega sodišča, in jo
je zato treba izvajati v skladu z navedenimi pravicami in načeli.
4.           PODROBNA OBRAZLOŽITEV PREDLOGA
4.1.        Enotni mehanizem za reševanje
4.1.1.     Načela, struktura in
področje uporabe
EMR mora vključevati strukture
odločanja, ki so pravno utemeljene in učinkovite v času krize.
Sprejemanje odločitev mora zagotoviti evropske odločitve z
vključitvijo držav članic ob priznavanju pomena reševanja bank za
nacionalna gospodarstva.
EMR bo uporabljal enotni pravilnik o reševanju
bank iz direktive o sanaciji in reševanju bank, in sicer glede bank v težavah
iz držav članic, ki sodelujejo v tem mehanizmu. EMR bo zajemal enotna
pravila in postopke, ki jih bo enotni odbor za reševanje (v nadaljnjem
besedilu: odbor) uporabljal skupaj s Komisijo in tudi organi za reševanje
sodelujočih držav članic.
Evropska komisija bo v enotnem mehanizmu za
reševanje sodelovala le v takšni meri, kot je potrebno za opravljanje posebnih
nalog, določenih v tej uredbi, in v zvezi z nadzorom državne pomoči
na podlagi pogodbe ali po analogiji za namen uporabe meril, določenih za
uporabo člena 107 PDEU.
Vendar EMR ne upošteva diferenciranega
pristopa ENM za različne vrste bank zaradi značilnosti postopka
reševanja. V nasprotju s nalogo vsakodnevnega nadzora, ki se izvaja stalno, bo
v določenem trenutku bank, ki bodo verjetno propadle ali so v postopku
reševanja le nekaj. Poleg tega je celovit okvir EMR v celoti skladen z logiko,
pri kateri lahko ECB v primeru težav prevzame neposreden nadzor nad vsemi bankami,
vključno z možnostjo reševanja. Končno je kriza pokazala, da niso le
velike mednarodne banke tiste, ki potrebujejo okvir reševanja na evropski
ravni. Obstoj diferenciranih organov za reševanje za različne velikosti
bank bi pomenil tudi diferencirano financiranje in zaščitne mehanizme, ki
bi lahko ponovno okrepili povezavo med državami in bankami ter izkrivljali
konkurenco.
4.1.2.     Načela ukrepov EMR
Da se zagotovi objektiven in pošten postopek
reševanja, je prepovedana vsakršna diskriminacija s strani Komisije, odbora in
nacionalnih organov za reševanje zoper banke, imetnike vlog, upnike ali
delničarje na podlagi državljanstva ali sedeža. Reševanje čezmejnih
skupin temelji na številnih načelih za zagotavljanje enake obravnave različnih
subjektov skupine, da se primerno upoštevajo interesi držav članic, ki
sodelujejo pri reševanju, in hkrati prepreči, da bi stroški upnikov
presegli tiste iz običajnih postopkov zaradi insolventnosti. Kadar so le
deli skupine v postopku reševanja, je cilj predloga zagotoviti, da postopek
reševanja ne bo negativno vplival na subjekte skupine, ki niso v postopku
reševanja. Načeloma bodo stroške reševanja krila zasebna sredstva in
bančni sektor. Zato predlog zagotavlja, da se Komisija, odbor in
nacionalni organi za reševanje o shemah za financiranje reševanja dogovorijo na
tak način, da je uporaba izrednih javnih sredstev kar najbolj zmanjšana.
4.1.3.     Interakcija z nadzorom
Komisije na področju državne pomoči
V okviru EMR se bodo nadzorne funkcije
Komisije na področju državne pomoči ohranile v vseh okoliščinah.
To pomeni, da bi moral, potem ko ECB obvesti Komisijo in odbor o tem, da banka
ali skupina propada ali bo verjetno propadla, postopek reševanja v okviru EMR
potekati vzporedno s postopkom glede državne pomoči, kjer je to primerno,
zato bi bilo treba zadevne države članice pozvati, da Komisijo v skladu s
členom 108 PDEU obvestijo o predvidenih ukrepih. To zahteva vzpostavitev
trajnega sodelovanja in izmenjave informacij med odborom in Komisijo za
dokončanje postopka glede državne pomoči. Poleg tega bi bil sklep
Komisije v okviru pravil o državni pomoči predpogoj, da Komisija sprejme
sklep o začetku postopka reševanja banke. Kadar pri uporabi sklada ne gre
za državno pomoč, se uporabljajo merila, določena za uporabo
člena 107 PDEU, in sicer po analogiji kot predpogoj za sprejetje sklepa o
začetku postopka reševanja banke, da se ohrani celovitost notranjega trga
med sodelujočimi in nesodelujočimi državami članicami.
4.1.4.     Naloge in struktura
odločanja
Enotni mehanizem za reševanje zajema vse
ključne naloge, ki so nujne za reševanje propadajočih bank. Te med
drugim vključujejo odobritev za uporabo poenostavljenih obveznosti v zvezi
z zahtevo glede priprave osnutkov načrtov reševanja, oblikovanje načrtov
reševanja, pregledovanje načrtov reševanja, ocenjevanje rešljivosti banke,
odločanje o tem, ali se za banko sproži postopek reševanja, izvajanje
pooblastil za reševanje v zvezi z institucijo v postopku reševanja in izvajanje
programov reševanja. Poleg tega EMR zajema odločitve o uporabi
financiranja reševanja.
Sestava EMR zagotavlja, da so njegove
strukture odločanja pravno utemeljene in učinkovite, vključno v
času krize. Njihov namen je zagotoviti, da so odločitve evropske in
vključujejo države članice, zlasti zaradi pomena reševanja bank za
nacionalna gospodarstva.
Strukture odločanja enotnega mehanizma za
reševanje vključujejo enotni odbor za reševanje, nacionalne organe za
reševanje sodelujočih držav članic in Evropsko komisijo. Naloge EMR
so razdeljene med enotnim odborom za reševanje in nacionalnimi organi za
reševanje.
Za zagotovitev učinkovitosti in
odgovornosti enotnega mehanizma za reševanje ter v skladu s pravnimi zahtevami
je Evropska komisija, kot institucija EU, pooblaščena za začetek
postopka reševanja banke, in sicer na podlagi priporočila odbora za
reševanje ali na lastno pobudo. Če Komisija začne postopek reševanja,
se odloči tudi o okviru instrumentov reševanja, ki se bodo uporabili v
posameznem primeru, ter o uporabi sklada. Enotni odbor za reševanje bi sprejel
vse druge odločitve v okviru uredbe o EMR in jih nacionalnim organom za
reševanje predložil v izvedbo na nacionalni ravni v skladu z navedeno uredbo in
Direktivo [ ]. Odbor bi spremljal, kako nacionalni organ za reševanje njegove
odločitve izvršujejo na nacionalni ravni in bi lahko v primeru
neizpolnjevanja njegove odločitve na nacionalni ravni svoje odločitve
neposredno naslovil na banke.
4.1.5.     Postopek odločanja
V skladu s pravilnikom iz Direktive [ ] bi se
reševanje banke začelo, kadar bi ta propadala ali bi obstajala verjetnost,
da propade, kadar nobena shema zasebnega sektorja tega ne bi mogla
preprečiti in kadar bi bilo reševanje v javnem interesu, saj bi bila banka
sistemska, kar pomeni, da bi njen propad škodoval finančni stabilnosti.
Cilj reševanja je zagotoviti neprekinjeno delovanje ključnih funkcij
banke, da se zaščiti finančna stabilnost, zmanjša odvisnost od
davkoplačevalskega denarja in zaščitijo imetniki vlog.
Reševanje se začne po postopku, ki
zagotavlja, da je sprejeta upravičena in nepristranska odločitev v
zvezi z vsako propadajočo banko:
–     
ECB kot bančni nadzornik obvesti Komisijo,
odbor za reševanje in ustrezne nacionalne organe ter ministrstva, da banka
propada;
–     
odbor za reševanje oceni, ali obstaja sistemska
grožnja in ni nobene rešitve zasebnega sektorja;
–     
če je odgovor pritrdilen, odbor za reševanje
Komisiji predloži priporočilo o začetku postopka reševanja;
–     
Komisija sklene, da bo začela postopek
reševanja ter odboru za reševanje predloži okvir za uporabo instrumentov
reševanja in uporabo sklada v podporo ukrepom reševanja; odbor za reševanje
prek sklepa, naslovljenega na nacionalne organe za reševanje, sprejme program
reševanja, ki določa instrumente reševanja, ukrepe ter ukrepe
financiranja, pristojnim nacionalnim organom za reševanje pa naroči
izvršitev ukrepov reševanja;
–     
nacionalni organi za reševanje v skladu z
nacionalno zakonodajo izvršijo ukrepe reševanja, ki jih je določil odbor.
Če nacionalni organi za reševanje ne ravnajo v skladu s sklepom odbora,
ima le-ta pooblastilo, da ukrepa mimo nacionalnih organov za reševanje in
nekatere odločitve glede izvajanja ukrepov reševanja naslovi neposredno na
banke.
4.1.6.     Odgovornost in proračun
Vsaka posamezna komponenta enotnega mehanizma
za reševanje bo pri izvajanju svojih nalog neodvisna in bo predmet strogih
določb o odgovornosti, ki zagotavljajo, da pravilno in nepristransko
uporablja svoja pooblastila, in sicer znotraj omejitev, ki jih določata ta
uredba in Direktiva [ ]. Odbor za reševanje bo tako Evropskemu parlamentu in Svetu
odgovarjal za vse odločitve, sprejete na podlagi tega predloga. Nacionalni
parlamenti sodelujočih držav članic bodo prav tako obveščeni o
dejavnostih odbora za reševanje. Odbor bo moral odgovarjati na pripombe ali
vprašanja, ki jih bodo nanj naslovili nacionalni parlamenti sodelujočih
držav članic. Proračun EMR, ki vključuje enotni sklad za
reševanje, ni del proračuna Unije. Odhodki za naloge EMR, upravljanje in
uporabo sklada se bodo financirali s prispevki bančnega sektorja.
4.1.7.     Odnos z nesodelujočimi
državami članicami
Direktiva [ ] med nacionalnimi organi za
reševanje ustanavlja kolegije za reševanje, ki se bodo ukvarjali s skupinami
bank in zagotavljali ustrezno ter uravnoteženo udeležbo organov za reševanje
vseh držav članic, kjer banka deluje. Evropski bančni organ ima
posredniško vlogo, ko se organi za reševanje matične države in države
gostiteljice ne morejo dogovoriti glede priprave načrtov reševanja in
samega reševanja. V okviru EMR za subjekte in skupine, ustanovljene le v okviru
držav članic, ki sodelujejo v ENM, EMR nadomesti kolegije za reševanje iz
Direktive [ ] o vzpostavitvi okvira za sanacijo ter reševanje kreditnih
institucij in investicijskih podjetij. Namesto tega so predstavniki nacionalnih
organov za reševanje vključeni v odbor za reševanje.
Za banke s sedežem v nesodelujočih
državah članicah, ko je določeno v uredbi o EMR, Direktiva [ ] še
naprej v celoti velja. Podobno bo medsebojno delovanje EMR in nacionalnih
organov za reševanje iz nesodelujočih držav članic v celoti urejala
Direktiva [ ]. Določbe v zvezi z medsebojnim delovanjem različnih
skladov za reševanje (vzajemna uporaba in prostovoljno vzajemno izposojanje ter
posojanje) prav tako v celoti veljajo za enotni sklad za reševanje in
nacionalne sklade za reševanje nesodelujočih držav članic. Predlog
tudi pojasnjuje, da bo vloga EBA iz Direktive [ ] in uredbe o EBA,
vključno s posredniškimi pooblastili, v celoti veljala za odbor za
reševanje.
Poleg tega predlog upošteva položaj bank,
ustanovljenih v državah članicah, ki v EMR ne sodelujejo na tri
načine.
Prvič, predlog določa načelo
nediskriminacije vseh komponent EMR zoper kreditne institucije, imetnike vlog,
vlagatelje ali druge upnike na podlagi njihovega državljanstva ali sedeža.
Drugič, predlog določa, da če
skupina vključuje kreditne institucije, ustanovljene v sodelujoči
državi članici in v nesodelujoči državi članici, odbor v
kolegijih za reševanje nadomesti nacionalne organe za reševanje
sodelujočih držav članic, kakor je določeno v Direktivi [ ].
Tretjič,
nesodelujoče države članice imajo vedno možnost, da se
priključijo ENM in s tem tudi zagotovijo, da so banke, ustanovljene na
njihovem ozemlju, vključene v EMR.
4.1.8.     Povezava z Direktivo [ ]
Evropskega parlamenta in Sveta z dne [ ] o vzpostavitvi okvira za sanacijo ter
reševanje kreditnih institucij in investicijskih podjetij
V okviru EMR bo pravilnik iz Direktive [ ] o
vzpostavitvi okvira za sanacijo ter reševanje kreditnih institucij in
investicijskih podjetij veljal za sodelujoče države članice, kot
velja na celotnem notranjem trgu. Izjeme so mogoče le, kadar postopki ali
določbe iz te uredbe presežejo ustrezne določbe Direktive [ ] (na
primer določbe o čezmejnih kolegijih, ki jih presega sprejemanje
odločitev v okviru EMR).
Predlog o EMR vključuje nekatere
določbe, ki so vzporedne z Direktivo [ ], saj morata odbor za reševanje in
Komisija svoje ukrepe utemeljiti z neposredno veljavnim pravom Unije. Druge
določbe tega predloga navajajo specifična navzkrižna sklicevanja na
predlog Komisije glede Direktive [ ]. Nekatere od teh določb so bile
spremenjene s poročilom, ki je bilo maja izglasovano v odboru za ekonomske
in monetarne zadeve Evropskega parlamenta in 26. junija v splošnem
pristopu Sveta. Uredba o EMR mora biti v končni obliki popolnoma v skladu
s sporazumom o Direktivi [ ], sklenjenim med Evropskim parlamentom in Svetom.
Ta predlog se nanaša na splošni pristop Sveta, in sicer na zadnji razpoložljivi
dokument. Ker so pogajanja med Evropskim parlamentom in Svetom v teku ter
direktiva še ni dokončana, je cilj Komisije nadomestiti te vsebinske
določbe s končnim rezultatom pogajanj med sozakonodajalci glede
Direktive [ ].
Za nekatere vidike, ki jih Direktiva [ ] že
pokriva, je potrebna dodatna uskladitev za ustrezno delovanje EMR z enotnim
skladom za reševanje. Prvič, hierarhija terjatev pri reševanju bi morala
biti popolnoma usklajena, in sicer bi morala temeljiti na načelu dajanja
prednosti imetnikom vlog. Člen 15 določa uskladitev hierarhije
terjatev pri reševanju, ki temelji na načelu dajanja prednosti imetnikom
vlog. Komisija meni, da je takšna uskladitev potrebna za vse subjekte, za
katere velja Direktiva [ ], da se na notranjem trgu zagotovijo enaki
konkurenčni pogoji. Drugič, v okviru EMR mora biti vsaka prožnost pri
uporabi reševanja z zasebnimi sredstvi natančno opredeljena in predmet
enakih pogojev za vse banke. Člen 24 predloga zato vključuje dodaten
strog okvir, ki bo temeljil na splošnem pristopu Sveta z dne 26. junija 2013,
ter v tem pogledu izključuje uporabo vsakršnih odstopanj od Direktive [ ]
(zlasti o izračunu praga za reševanje z zasebnimi sredstvi).
4.2.        Odbor za reševanje
4.2.1.     Upravljanje
Za zagotovitev učinkovitega in odgovornega
postopka odločanja o reševanju struktura in operativna pravila odbora za
reševanje zagotavljajo ustrezno sodelovanje vseh držav članic, ki jih to
neposredno zadeva. Odbor sestavljajo izvršni direktor, namestnik izvršnega
direktorja, predstavniki, ki jih imenujeta Komisija in ECB, ter člani, ki
jih imenuje vsaka sodelujoča država članica in zastopajo nacionalne
organe za reševanje. Odbor, ki mu predseduje izvršni direktor, se bo sestajal
in deloval v dveh sejah: v izvršni in plenarni. Opazovalci bodo lahko
povabljeni, da sodelujejo na zasedanjih odbora.
Na svoji plenarni seji bi odbor sprejemal vse
odločitve splošne narave. Na izvršnem zasedanju pa bi odbor sprejemal
odločitve v zvezi s posameznimi subjekti ali skupinami bank. Take
odločitve segajo od načrtovanja reševanja, pooblastila za zgodnje
odzivanje na odločitve o programih reševanja, vključno z uporabo
sklada za financiranje postopka reševanja, in usmerjanja nacionalnih organov za
reševanje k ustreznemu izvajanju odločitev o reševanju.
Odbor na izvršnem zasedanju sestavljajo
izvršni direktor, namestnik izvršnega direktorja in predstavniki, ki jih
imenujeta Komisija in ECB.
Odvisno od bank ali skupin, ki jih je treba
rešiti v posameznem primeru, bo odbor, kadar se sestane na izvršnem zasedanju,
poleg izvršnega direktorja, namestnika izvršnega direktorja in predstavnikov,
ki jih imenujeta Komisija in ECB, zajemal tudi člane, ki jih imenujejo
ustrezni nacionalni organi za reševanje. Zato v primeru reševanja
čezmejnih skupin bank, član, ki ga imenuje država članica, v
kateri se nahaja organ za reševanje na ravni skupine, in člani, ki jih
imenujejo države članice, v katerih so ustanovljena podrejena podjetja ali
subjekti, nad katerimi se izvaja konsolidiran nadzor, sodelujejo na zasedanjih
in v postopku odločanja. Glasovalna pravila, ki veljajo za odbor,
upoštevajo potrebo po vključitvi interesov vseh držav članic, ki jih
odločitev o reševanju zadeva. Nihče od udeležencev v razpravi nima
pravice do veta.
Vendar glede na suverenost držav članic,
da odločajo o uporabi nacionalnih proračunov, predlog izrecno
predvideva, da EMR ne more zahtevati od držav članic, da zagotovijo
izredno javno podporo za vse subjekte, ki so v postopku reševanja. Poleg tega
lahko člani, ki jih pristojni nacionalni organi za reševanje imenujejo za
sodelovanje na izvršnem zasedanju odbora, za popolno upoštevanje vsakršnih
davčnih vplivov na države članice zahtevajo dodatno razpravo o
takšnih morebitnih vplivih.
4.2.2.     Pooblastila
Odbor za reševanje zbere informacije o
finančni stabilnosti bank, ki so v jurisdikciji ECB in nacionalnih organov
za reševanje. V primerjavi z mrežo nacionalnih organov, ki delujejo znotraj nacionalnih
mandatov, to omogoča boljše ocenjevanje okoliščin, ki lahko
povzročijo začetek postopka reševanja banke in preprečijo
čezmejno prelivanje. Predlog temelji na okviru direktive o sanaciji in
reševanju bank ter pooblašča odbor za reševanje, da posreduje takoj, ko se
finančni položaj banke ali skupine poslabša.
Odbor za reševanje je pooblaščen, da se
odloči, kdaj Komisiji priporoči, da začne postopek reševanja
banke ali skupine. Ko Komisija sklene, da so pogoji izpolnjeni in začne
postopek reševanja banke, odbor v okviru, ki ga določi Komisija,
določi podrobnosti o instrumentih reševanja, ki se bodo uporabljali, in
način dodelitve sredstev sklada. Taka pooblastila odboru za reševanje
omogočajo, da izbere in uporablja instrumente, pravila in postopke reševanja
na enoten način. Zlasti kadar banke poslujejo čezmejno, bo to
privedlo do odprave sedanjih razlik med pravili in pristopi posameznih držav
članic, skupaj z negativnimi posledicami, ki jih imajo na delovanje
bančnih trgov Unije.
Takšna neposredna odgovornost odbora za
reševanje bo zagotovila enako obravnavo bank v sodelujočih državah
članicah in predvidljivost ter zaupanje v izvajanje enotnega pravilnika o
reševanju bank. To bo povečalo pravno varnost in zagotovilo boljše
ohranjanje vrednosti finančnih sredstev s preprečevanjem nepotrebnih
motenj v toku sredstev. Zagotovilo bo tudi, da se sredstva propadajoče
institucije uporabljajo na najbolj produktiven način za zmanjšanje izgub
upnikov v sodelujočih državah članicah in ne glede na interese posameznih
držav članic.
Odbor za reševanje zagotavlja, da nacionalni
organi za reševanje odločitve o reševanju izvajajo dosledno in v skladu z
nacionalno zakonodajo. V ta namen ima odbor pooblastilo, da nadzoruje in
ocenjuje izvajanje nacionalnih organov za reševanje z možnostjo, če je
potrebno, pridobitve informacij neposredno od bank ali izvajanja preiskav ali
pregledov na kraju samem. Kadar nacionalni organ za reševanje odločitve o
reševanju ne izvaja v skladu z dogovorjenim programom reševanja, ima odbor pooblastilo,
da nekatere odločitve posreduje neposredno zadevni banki in zahteva
sprejetje potrebnih ukrepov za izvajanje odločitve o reševanju.
4.2.3.     Evropsko in mednarodno
sodelovanje
Odbor bo pri izvajanju svojih nalog sodeloval
z ECB in drugimi organi, ki so pooblaščeni za nadzor kreditnih institucij
v okviru ENM, kot tudi z drugimi organi, ki so del Evropskega sistema
finančnega nadzora. Odbor za reševanje bo prav tako tesno sodeloval z
nacionalnimi organi za reševanje, saj imajo ključno vlogo pri pripravah in
izvajanju ukrepov reševanja.
Ker več kreditnih institucij ne deluje
samo znotraj Unije, ampak tudi na mednarodni ravni, bo odbor za reševanje imel
izključno pristojnost, da v imenu nacionalnih organov sodelujočih
držav članic sklepa nezavezujoče sporazume o sodelovanju z organi
tretjih držav.
4.3.        Enotni sklad za reševanje
bank
4.3.1.     Načela, ustanovitev in
misije
Osnovno načelo za ukrepanje odbora je, da
vse izgube, stroške ali druge odhodke, nastale v zvezi z uporabo instrumentov
za reševanje, najprej krijejo delničarji in upniki institucije v postopku
reševanja, in končno, če je to potrebno, finančna industrija.
Toda tudi če bi bilo treba stroške prestrukturiranja institucije kriti z
notranjimi sredstvi, je treba uvesti mehanizem, ki instituciji omogoča (v
njegovi izvirni obliki, prek premostitvene banke ali kot nosilca upravljanja
sredstev — slabe banke) nadaljevanje poslovanja. Zato je pomembno, da se
vzpostavi sklad za reševanje bank, ki bo zagotovil učinkovitost ukrepov za
reševanje, kot je zagotavljanje kratkoročnega financiranja instituciji v
postopku reševanja ali jamstev potencialnim kupcem institucije v postopku
reševanja.
Glavni cilj enotnega sklada za reševanje je
zagotavljanje finančne stabilnosti in ne absorpcija izgub ali
zagotavljanje kapitala za institucijo v postopku reševanja. Sklad se ne bi smel
obravnavati kot sklad za reševanje z javnimi sredstvi. Vendar pa lahko
obstajajo izjemne okoliščine, v katerih po popolnem izčrpanju
notranjih sredstev (vsaj 8 % obveznosti in lastnih sredstev institucije v
postopku reševanja) glavnega cilja ni bilo mogoče doseči brez tega,
da bi se skladu omogočilo absorpcijo teh izgub ali zagotavljanje kapitala.
Samo v teh okoliščinah bi sklad lahko deloval kot varovalni mehanizem za zasebna
sredstva.
Uvedba enotnega sklada za reševanje je
predvsem upravičena z dejstvom, da na integriranih finančnih trgih
kakršna koli finančna podpora za reševanje banke povečuje
finančno stabilnost in zdravje drugih bank, in sicer ne le v zadevni državi
članici, ampak tudi v drugih državah članicah. Ker so banke v
sodelujočih državah članicah posredne upravičenke do takšne
podpore, prispevki za financiranje podpore ne bi smeli biti omejeni na banke iz
ene države članice.
Kar zadeva učinkovitost, zmožnost sklada,
da združi sredstva iz vseh bank euroobmočja, zagotavlja mnogo
učinkovitejše preprečevanje bančnih kriz, pri čemer so
izgube koncentrirane asimetrično v nekaterih državah članicah ter v
tem pogledu predstavlja mehanizem zavarovanja v celotnem euroobmočju.
Nedavna kriza je pokazala, da so izgube v državah članicah nastale na
različne načine.
Ker bodo izgube zaradi prihodnjih pretresov v
bančništvu najverjetneje skoncentrirane v določenem trenutku v
nekaterih državah članicah, bo skupni evropski zasebni varovalni mehanizem,
za razliko od nacionalnih posameznih varovalnih mehanizmov, učinkovitejši
pri absorpciji takšnih pretresov prek predhodnih in, v skrajnih primerih,
naknadnih prispevkov iz celotnega bančnega sektorja euroobmočja. Zato
bo sklad z združevanjem sredstev na evropski ravni zagotavljal večjo
„moč“ in povečal odpornost bančnega sistema. Hkrati pa bo
razpršitev izrednih naknadnih prispevkov enakomerno med bankami v vseh
sodelujočih državah članicah zmanjšala stopnjo takšnih prispevkov za
posamezno banko in omejila kakršen koli procikličen učinek takih
prispevkov.
Poleg tega lahko mehanizem, pri katerem
absorpcija izgub sega prek nacionalnih meja, učinkovito prekine
začarani krog medsebojne odvisnosti bančne krize v dani državi
članici in fiskalnim položajem države. Zato bi bilo trenutno breme
nekaterih državah članicah manjše, če bi EMR obstajal od začetka
finančne krize.
Poleg tega se bo zmožnost EMR, da združuje
sredstva bančnega sektorja v sodelujočih državah članicah,
opirala na višjo osnovo prispevka in prispevala k večjemu ugledu, hkrati
pa bo odboru omogočala, da si bo, če bo to potrebno, lahko na trgu
izposodil več in z manjšimi stroški. Večja sposobnost pridobitve
finančnih sredstev na trgu bo zmanjšala potrebo sklada, da se v primeru
velikih izgub opira na javne finance, kar bi dodatno prispevalo k prekinitvi
povezave med državami in bankami ter zaščiti davkoplačevalcev pred
stroški reševanja.
Nenazadnje, enotni sklad je potreben tudi
zaradi ustrezne uskladitve spodbud med institucijami bančne unije. Če
so bila, zlasti v primeru čezmejnih skupin bank, sredstva za pokrivanje
stroškov reševanja, ki so jih zagotovili nacionalni skladi, višja od tistih, ki
jih absorbirajo delničarji in upniki, bi bila ogrožena učinkovitost
ne le EMR, ampak tudi ENM.
Vzpostavitev EMR zahteva, da ima odbor za
reševanje hiter in učinkovit dostop do enotnega sklada za reševanje bank.
Sklad ustvari zasebni zunanji plašč, ki lahko zagotovi srednje- in
dolgoročno financiranje, da se prepreči ali zmanjša uporaba javnih
sredstev za reševanje bank. Poleg tega povečuje učinkovitost postopka
reševanja s preprečevanjem vprašanj usklajevanja, ki se pojavijo pri
uporabi nacionalnih skladov, zlasti v primeru čezmejnih skupin.
4.3.2.     Financiranje sklada
Za zagotovitev zadostnega financiranja, preprečitev
procikličnosti sistema sprotnega vplačevanja in zmanjšanje potrebe po
zahtevanju zunanje finančne podpore sklad potrebuje takoj razpoložljiva
sredstva. V ta namen bi morala biti ciljna velikost sklada vsaj 1 % kritih
vlog v bančnem sistemu sodelujočih držav članic, kar bi
zadostovalo za zagotovitev ustreznega reševanja v prihodnji krizi, če
upniki z zasebnimi sredstvi zagotovijo kritje vsaj 8 % skupnih obveznosti
in lastnih sredstev institucije v postopku reševanja.
Na podlagi podatkov o bankah za leto 2011 in
ocenjenih zneskov kritih vlog v bankah euroobmočja bi 1-odstotna ciljna
stopnja za enotni sklad za reševanje ustrezala približno
55 milijardam EUR. Ciljna velikost sklada v absolutnih zneskih (EUR)
bo ostala dinamična in se bo samodejno povečevala, če bo
bančni sektor rastel.
Predvideno je prehodno obdobje desetih let,
preden bo sklad dosegel celotno ciljno stopnjo. To se lahko razširi na 14 let,
če bo sklad omogočal izplačila, ki presegajo polovico ciljne
velikosti sklada. Če med začetno fazo oblikovanja ne bo prišlo do
izplačil iz sklada, bi bančni sektor letno prispeval približno
desetino ciljnega zneska ali v absolutnih številkah okoli
5,5 milijarde EUR.
Po začetni fazi oblikovanja sklada bodo
za banke veljali dodatni prispevki, če bi se njihova osnova za prispevke
povečala ali če bi prišlo do izplačil iz sklada. Če se
razpoložljiva finančna sredstva sklada zmanjšajo pod polovico njegove
ciljne vrednosti, bo za banke začel veljati minimalni letni prispevek v
višini vsaj ene petine vseh obveznosti (razen regulatornega kapitala in kritih
vlog) vseh bank v državah članicah, ki sodelujejo v EMR.
Prispevki se bodo izračunali v skladu z
direktivo o sanacij in reševanju bank, in sicer na podlagi obveznosti banke
brez lastnih sredstev in kritih vlog, in se prilagodili njihovemu profilu
tveganja. To pomeni, da bodo banke, ki se financirajo skoraj izključno z
vlogami, v praksi imele zelo nizke prispevke. Seveda pa bodo te banke
prispevale k nacionalnim sistemom zajamčenih vlog.
Zaščitni ukrepi so predvideni za
preprečitev, da bi obdavčitev prispevkov ustvarila vprašanja o
finančni stabilnosti v zdravih institucijah, tj. začasna izjema pri
obveznosti plačila naknadnih prispevkov.
Kadar predhodni prispevki ne zadoščajo,
naknadni prispevki pa niso takoj dostopni, bodo morda potrebna dodatna rezervna
sredstva, zlasti v prehodni fazi za zagotovitev kontinuitete sistemskih funkcij
bank v postopku prestrukturiranja. Sklad bo lahko sklepal pogodbe o najemu
posojil ali drugih oblik podpore finančnih institucij ali drugih tretjih
strank, če bo to potrebno za financiranje reševanja (vključno iz
javnih sredstev). To podporo bo načeloma povrnila sama institucija v
postopku reševanja. Vendar če to ne bo mogoče, uredba predvideva, da
se izgube porazdelijo med vse banke, za katere velja mehanizem, in sicer z
naknadnimi prispevki. To bo zagotovilo, da bo vsaka uporaba javnih sredstev
srednjeročno nevtralna.
V izogib ustvarjanja slabšega položaja za
države članice, ki so ob začetku veljavnosti tega predloga
vzpostavile sklad za reševanje, uredba zadevnim državam članicam
prepušča odločitev o tem, kako bodo obstoječe nacionalne sklade
za reševanje uporabile za namen izpolnjevanja obveznosti njihovih bank v skladu
s to uredbo.
4.3.3.     Vloga sistemov zajamčenih
vlog v okviru reševanja
Ko se banka reši, bo nacionalni sistem
zajamčenih vlog banke prispeval k znesku izgub, in sicer do zneska kritih
vlog, ki bi jih imel, če bi banka prenehala delovati po običajnih
postopkih zaradi insolventnosti. To je vloga, ki jo Direktiva [ ] že v celoti
opredeljuje.
Poleg tega EMR ne vpliva na institucionalne
jamstvene sheme in druge mehanizme za podporo financiranja znotraj skupine, ki
so jih ustanovile nekatere skupine kreditnih institucij. EMR bo posredoval le,
če takšne rešitve zasebnega sektorja ne bodo uspešne pri obravnavi
propadajočih bank.
4.3.4.     Vloga sklada pri reševanju
skupin, ki vključujejo institucije zunaj EMR
Za namene reševanja skupin, ki
vključujejo institucije, za katere velja EMR, bo prispevek sklada ustrezal
delom skupine, za katere velja EMR, medtem ko bodo nacionalne sheme za
financiranje, ki ne bodo prejele prispevka EMR, krile preostale.
Za okrepitev financiranja reševanja na
notranjem trgu predlog omogoča, da si sklad izposoja od drugih shem za
financiranje reševanja ali jim posoja na prostovoljni osnovi. To bo
omogočilo pomembna izplačila sklada, ki niso zajeta v predhodnih in
naknadnih prispevkih. Podpiralo bo tudi sheme za financiranje reševanja v
državah članicah zunaj EMR.
4.3.5.     Nadomestitev nacionalnih shem
za financiranje reševanja
Ker bo sklad
nadomestil nacionalne sheme za financiranje reševanja držav članic, ki v
njem sodelujejo, se lahko države članice, ki so že vzpostavile nacionalne
sheme za financiranje reševanja v času začetka veljavnosti te uredbe,
odločijo za uporabo takih shem v skladu s svojim nacionalnim pravom.
Države članice se lahko prav tako odločijo, da zahtevane prispevke v
sklad v imenu njihovih bank plačajo te nacionalne sheme za financiranje
reševanja, dokler niso te sheme v celoti izčrpane.
5.           PRORAČUNSKE POSLEDICE
Odbor za reševanje se bo v celoti financiral
iz prispevkov finančnih institucij. V začetni fazi odbora pa bo nekaj
manjših vplivov na proračun Unije. Podrobnosti so določene v
priloženi oceni finančnih posledic. 
2013/0253 (COD)
Predlog
UREDBA EVROPSKEGA PARLAMENTA IN SVETA
o ustanovitvi enotnih pravil in enotnega
postopka za reševanje kreditnih institucij in nekaterih investicijskih podjetij
v okviru enotnega mehanizma za reševanje in enotnega sklada za reševanje bank
ter o spremembi Uredbe (EU) št. 1093/2010 Evropskega parlamenta in Sveta 
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije in zlasti člena 114 Uredbe,
ob upoštevanju predloga Evropske komisije,
po predložitvi osnutka zakonodajnega akta
nacionalnim parlamentom, 
ob upoštevanju mnenja Evropske centralne banke[11],
ob upoštevanju mnenja Evropskega
ekonomsko-socialnega odbora[12],
v skladu z rednim zakonodajnim postopkom,
ob upoštevanju naslednjega:
(1)       Bolje povezan notranji trg za
bančne storitve je bistven za spodbujanje gospodarskega okrevanja v Uniji.
Vendar je trenutna finančna in gospodarska kriza pokazala, da je delovanje
notranjega trga na tem področju ogroženo in da je tveganje finančne
razdrobljenosti vse večje. Medbančni trgi so postali manj likvidni,
čezmejnega bančnega poslovanja pa je vedno manj zaradi strahu pred
širjenjem negativnih učinkov ter pomanjkanja zaupanja v druge nacionalne
bančne sisteme in v sposobnost držav članic, da pomagajo bankam.
(2)       Razlike v nacionalnih
pravilih glede reševanja med državami članicami in s tem povezanimi
upravnimi praksami ter pomanjkanje poenotenega postopka odločanja na ravni
Unije za reševanje čezmejnih bank prispevajo k temu pomanjkanju zaupanja
in nestabilnosti trga, saj ne zagotavljajo gotovosti in predvidljivosti glede
možnega izida propada banke. Odločitve glede reševanja, sprejete le na
nacionalni ravni, lahko povzročijo izkrivljanje konkurence in nenazadnje
škodijo notranjemu trgu.
(3)       Zlasti različne prakse
držav članic pri obravnavi upnikov bank v postopku reševanja in pri
reševanju bank v težavah z javnimi sredstvi vplivajo na dojemanje kreditnega
tveganja, finančne trdnosti in kapitalske ustreznosti njihovih bank. To
ogroža zaupanje javnosti v bančni sektor in ovira izvajanje pravice do
ustanavljanja in prostega opravljanja storitev na notranjem trgu, ker bi bili
stroški financiranja nižji, če ne bi bilo takšnih razlik v praksah držav
članic.
(4)       Razlike v nacionalnih
pravilih glede reševanja med državami članicami in ustreznimi upravnimi
praksami lahko povzročijo, da imajo banke in stranke višje stroške posojil
zgolj zaradi njihove lokacije, ne glede na njihovo dejansko kreditno sposobnost.
Poleg tega se stranke bank v nekaterih državah članicah srečujejo s
precej višjimi posojilnimi obrestnimi merami kot stranke bank v drugih, ne
glede na njihovo lastno kreditno sposobnost.
(5)       Dokler pravila, prakse in
pristopi reševanja glede delitve bremena ostajajo nacionalni ter se
finančna sredstva, potrebna za financiranje reševanja, zbirajo in
porabljajo na nacionalni ravni, bo notranji trg ostal razdrobljen. Poleg tega
imajo nacionalni nadzorniki močne spodbude za zmanjšanje potencialnega
učinka krize na njihova nacionalna gospodarstva, tako da sprejemajo
enostranske ukrepe za zaščito bančnih poslov z njihovim
ločevanjem (ringfencing), na primer z omejevanjem transferjev in
posojil znotraj skupine ali določanjem višjih zahtev po likvidnosti in
kapitalu za podrejene družbe potencialno propadajočih nadrejenih družb, ki
se nahajajo znotraj njihove jurisdikcije. To omejuje čezmejne dejavnosti
bank in tako ustvarja ovire za izvajanje temeljnih svoboščin ter izkrivlja
konkurenco na notranjem trgu.
(6)       Direktiva [ ] Evropskega
parlamenta in Sveta [ ][13]
je v določeni meri uskladila nacionalna pravila za reševanje bank ter
zagotovila sodelovanje med organi za reševanje pri obravnavanju propadov
čezmejnih bank. Vendar uskladitev, ki jo določa Direktiva [ ], ni
zaključena, postopek odločanja pa ni centraliziran. Direktiva [ ] v
osnovi določa skupne instrumente in pooblastila za reševanje, ki so na
voljo nacionalnim organom vsake države članice, vendar prepušča
nacionalnim organom presojo glede uporabe instrumentov in nacionalnih shem za
financiranje pri podpori postopkov reševanja. Direktiva [ ] državam
članicam ne preprečuje, da bi sprejemale ločene in potencialno
neskladne odločitve glede reševanja čezmejnih skupin, kar lahko vpliva
na celotne stroške reševanja. Poleg tega – ker določa nacionalne sheme za
financiranje – ne zmanjšuje v zadostni meri odvisnosti bank od pomoči iz
nacionalnih proračunov in ne preprečuje različnih pristopov
držav članic k uporabi shem za financiranje.
(7)       Zagotavljanje učinkovitih
enotnih odločitev za reševanje bank v težavah znotraj Unije, vključno
z uporabo sredstev, ki se zberejo na ravni Unije, je bistveno za dokončno
vzpostavitev notranjega trga za finančne storitve. Znotraj notranjega trga
lahko propad bank v eni državi članici vpliva na stabilnost finančnih
trgov celotne Unije. Zagotavljanje učinkovitih in enotnih pravil reševanja
in enakih pogojev financiranja reševanja po vseh državah članicah je v
interesu ne le držav članic, v katerih banke delujejo, ampak tudi vseh držav
članic na splošno kot sredstvo za ohranitev konkurence in izboljšanje
delovanja notranjega trga. Bančni sistemi na notranjem trgu so med seboj
zelo povezani, bančne skupine so mednarodne in bančne aktive
vsebujejo velik delež tujih sredstev. Brez enotnega mehanizma za reševanje bi
imele bančne krize v državah članicah, ki sodelujejo v enotnem
nadzornem mehanizmu (ENM), močnejši negativen sistemski učinek tudi v
nesodelujočih državah članicah. Vzpostavitev enotnega mehanizma za
reševanje bo povečala stabilnost bank sodelujočih držav članic
ter preprečila prelivanje kriz v nesodelujoče države članice ter
tako olajšala delovanje celotnega notranjega trga.
(8)       Po vzpostavitvi ENM z Uredbo
Sveta (EU) št. …/…[14]
se, kadar so banke v sodelujočih državah članicah pod centralnim
nadzorom Evropske centralne banke (ECB), se pojavi neskladje med nadzorom Unije
nad takšnimi bankami in nacionalno obravnavo teh bank v postopkih reševanja v
skladu s pravili iz Direktive [ ].
(9)       Medtem ko banke v državah
članicah, ki ostajajo zunaj ENM, na nacionalni ravni uživajo koristi, ki
izhajajo iz usklajenega nadzora, reševanja in finančnih varovalnih
mehanizmov, se za banke v državah članicah, ki sodelujejo v ENM,
uporabljajo nadzorne sheme Unije ter nacionalne sheme za reševanje in finančni
varovalni mehanizmi. Ta neusklajenost vodi do slabšega konkurenčnega
položaja za banke v državah članicah, ki sodelujejo v ENM, v primerjavi z
bankami v drugih državah članicah. Ker se nadzor in reševanje znotraj ENM
nahajata na dveh različnih ravneh, posredovanje in reševanje bank v
državah članicah, ki sodelujejo v ENM, ne bi bilo tako hitro, dosledno in
učinkovito, kot v bankah v državah članicah, ki ne sodelujejo v ENM.
To negativno vpliva na stroške financiranja za te banke in jih postavlja v slabši
konkurenčni položaj, kar ima negativne posledice za države članice, v
katerih delujejo te banke, in za celotno delovanje notranjega trga. Zato je
centraliziran mehanizem za reševanje bistvenega pomena za vse banke, ki
delujejo v državah članicah, ki sodelujejo v ENM, da se zagotovijo enaki
konkurenčni pogoji.
(10)     Delitev odgovornosti za
reševanje med nacionalnimi ravnmi in ravnjo Unije bi morala biti usklajena z
delitvijo nadzornih odgovornosti med temi ravnmi. Dokler nadzor v državi
članici ostaja na nacionalni ravni, bi morala ta država članica
ostati odgovorna za finančne posledice propada banke. Enotni mehanizem za
reševanje bi zato moral zajemati zgolj banke in finančne institucije s
sedežem v državah članicah, ki sodelujejo v ENM in so pod nadzorom ECB v
okviru ENM. Banke s sedežem v državah članicah, ki ne sodelujejo v ENM, ne
bi smele biti predmet enotnega mehanizma za reševanje. Če takšna država
članica postane predmet enotnega mehanizma za reševanje, bi to zanjo
ustvarilo napačne spodbude. Zlasti bi lahko nadzorniki v teh državah
članicah postali bolj popustljivi do bank v njihovi jurisdikciji, saj ne
bi bili odgovorni za celotno finančno tveganje njihovega propada. Zato bi
se moral za zagotovitev vzporednega izvajanja z ENM enotni mehanizem za
reševanje uporabljati za države članice, ki sodelujejo v ENM. Ko se država
članica pridruži ENM, bi morala avtomatsko postati predmet enotnega
mehanizma za reševanje. V končni fazi naj bi se enotni mehanizem za
reševanje razširil na celotni notranji trg. 
(11)     Enotni sklad za reševanje bank
(v nadaljnjem besedilu: sklad) je bistven element, brez katerega enotni
mehanizem za reševanje ne bi mogel delovati ustrezno. Različni sistemi
nacionalnega financiranja bi ovirali uporabo enotnih pravil za reševanje bank
na notranjem trgu. Sklad bi moral pomagati zagotoviti enotne upravne prakse na
področju financiranja reševanja ter preprečiti oblikovanje ovir za
izvajanje temeljnih svoboščin ali izkrivljanje konkurence na enotnem trgu
zaradi različnih nacionalnih praks. Sklad morajo neposredno financirati
banke in mora biti zbran na ravni Unije, da se lahko sredstva za reševanje
objektivno razporejajo med države članice, s čimer se bo
povečala finančna stabilnost in omejila povezanost med ugotovljenim
fiskalnim položajem posameznih držav članic ter stroški financiranja bank
in podjetij, ki delujejo v teh državah članicah.
(12)     Zato je treba sprejeti ukrepe
za oblikovanje enotnega mehanizma za reševanje za vse države članice, ki
sodelujejo v enotnem nadzornem mehanizmu, da se olajša ustrezno in stabilno
delovanje notranjega trga.
(13)     Centralizirana uporaba pravil
za reševanje bank, določenih v Direktivi [ ], s strani enotnega organa
Unije za reševanje v sodelujočih državah članicah se lahko zagotovi
le, če se pravila o vzpostavitvi in delovanju enotnega mehanizma za
reševanje v državah članicah uporabljajo neposredno, da se preprečijo
različne razlage med državami članicami. To bi moralo koristiti
notranjemu trgu kot celoti, saj bo prispevalo k zagotavljanju poštene konkurence
in preprečevanju ovir za prosto izvajanje temeljnih svoboščin ne le v
sodelujočih državah članicah, ampak na celotnem notranjem trgu.
(14)     Podobno kot področje
uporabe Uredbe Sveta (EU) št. …/… bi moral enotni mehanizem za reševanje
zajeti vse kreditne institucije, ki delujejo v sodelujočih državah
članicah. Vendar bi moralo biti znotraj okvira enotnega mehanizma za
reševanje mogoče neposredno rešiti katero koli kreditno institucijo
sodelujoče države članice, da se preprečijo neskladnosti znotraj
notranjega trga pri obravnavi propadajočih institucij in upnikov v
postopku reševanja. Če so nadrejeno podjetje, investicijska podjetja in
finančne institucije vključeni v konsolidiran nadzor ECB, bi morali
biti vključeni v področje uporabe enotnega mehanizma za reševanje.
Čeprav ECB ni edini nadzornik teh institucij, bo edini nadzornik, ki bo
imel splošen vpogled v tveganje, ki mu je izpostavljena celotna skupina, in
tako posredno tudi posamezni člani skupine. Izključitev subjektov, ki
so del konsolidiranega nadzora ECB, iz področja uporabe enotnega mehanizma
za reševanje bi onemogočila načrtovanje reševanja bančnih skupin
ter sprejetje strategije za reševanje skupine, zaradi česar bi bile
odločitve glede reševanja precej manj učinkovite.
(15)     Znotraj enotnega mehanizma za
reševanje bi bilo treba odločitve sprejemati na najbolj ustrezni ravni.
(16)     ECB je kot nadzornik znotraj
ENM v najboljšem položaju, da oceni, ali kreditna institucija propada ali bo
verjetno propadla ter ali ni nobene razumne možnosti, da bi v razumnem
času kakršen koli alternativen ukrep zasebnega sektorja ali nadzorni ukrep
preprečil njen propad. Odbor bi moral po obvestilu ECB Komisiji predložiti
priporočilo. Glede na potrebo po uravnoteženju različnih interesov,
ki so v igri, bi se morala Komisija odločiti, ali bo za institucijo
začela postopek reševanja ali ne, ter bi morala prav tako sprejeti
odločitev o jasnem in natančnem okviru za reševanje, s katerim
pripravi ukrepe za reševanje, ki jih mora sprejeti odbor. Znotraj tega okvira
bi se moral odbor odločiti o programu reševanja ter nacionalnim organom za
reševanje odrediti, katere instrumente in pooblastila za reševanje naj
uporabijo na nacionalni ravni.
(17)     Odbor bi moral biti
pooblaščen za sprejemanje odločitev, zlasti v povezavi z načrtovanjem
reševanja, oceno o rešljivosti, odpravo ovir za rešljivost ter pripravo ukrepov
za reševanje. Nacionalni organi za reševanje bi morali pomagati odboru pri
načrtovanju reševanja in pri pripravi odločitev o reševanju. Ker se
pri izvajanju pooblastil za reševanje uporablja nacionalno pravo, bi morali
biti nacionalni organi za reševanje odgovorni za izvajanje odločitev o
reševanju.
(18)     Za dobro delovanje notranjega
trga je bistveno, da ista pravila veljajo za vse ukrepe za reševanje, ne glede
na to, ali so jih sprejeli nacionalni organi za reševanje v okviru Direktive [
] ali so bili sprejeti v okviru enotnega mehanizma za reševanje. Komisija bo te
ukrepe ocenila na podlagi člena 107 PDEU. Kadar uporaba shem za
financiranje reševanja ne vključuje državne pomoči v skladu s
členom 107(1) PDEU, bi morala Komisija za zagotovitev enakopravnih
konkurenčnih pogojev na notranjem trgu oceniti te ukrepe po analogiji s
členom 107 PDEU. Če obvestilo v skladu s členom 108
PDEU ni potrebno, ker uporaba sredstev, kot jo predlaga odbor, ne
vključuje državne pomoči v smislu člena 107 PDEU, bi
morala Komisija pri oceni predlagane uporabe sredstev iz sklada za zagotovitev
celovitosti notranjega trga med sodelujočimi in nesodelujočimi državami
članicami po analogiji uporabiti ustrezna pravila o državni pomoči iz
člena 107 PDEU. Odbor ne bi smel sprejeti odločitve o programu
reševanja, dokler Komisija po analogiji s pravili o državni pomoči ne
zagotovi, da se pri uporabi sredstev iz sklada upoštevajo ista pravila kot za
posredovanja z uporabo nacionalnih shem za financiranje.
(19)     Za zagotovitev hitrega in
učinkovitega postopka odločanja pri reševanju, bi moral biti odbor
posebna agencija Unije s specifično strukturo, ki ustreza njegovim
specifičnim nalogam in ki odstopa od modela vseh drugih agencij Unije.
Njegova sestava bi morala zagotoviti, da se ustrezno upoštevajo vsi zadevni
interesi, ki so pomembni v postopkih reševanja. Odbor bi moral delovati na
izvršnih in plenarnih sejah. Na izvršnih sejah bi ga morali sestavljati izvršni
direktor, namestnik izvršnega direktorja ter predstavniki Komisije in ECB. Ob
upoštevanju nalog odbora bi moral Svet na predlog Komisije in po zaslišanju v
Evropskem parlamentu imenovati izvršnega direktorja in namestnika izvršnega
direktorja. Med posvetovanjem o reševanju banke ali skupine, ki deluje znotraj
ene sodelujoče države članice, bi bilo tudi treba sklicati izvršno
sejo odbora ter v postopek odločanja vključiti člana, ki ga
imenuje zadevna država članica ter zastopa njen nacionalni organ za
reševanje. Na posvetovanja o čezmejni skupini, bi bilo treba povabiti tudi
člane, ki jih imenujejo domače in vse zadevne gostujoče države
članice in zastopajo zadevne nacionalne organe za reševanje, ki bi
sodelovali v postopku odločanja izvršne seje odbora. Vendar bi morali
imeti domači organi in gostujoči organi uravnotežen vpliv na
odločanje, zato bi morali gostujoči organi imeti skupaj en glas.
Opazovalci, vključno s predstavnikom ENM in [Euroskupine], se lahko prav
tako povabijo na seje odbora.
(20)     Ob upoštevanju nalog odbora in
ciljev reševanja, ki vključuje zaščito javnih skladov, bi moralo biti
delovanje odbora financirano iz prispevkov, ki jih vplačajo institucije v
sodelujočih državah članicah.
(21)     Odbor in Komisija bi morala po
potrebi nadomestiti nacionalne organe za reševanje, imenovane v skladu z
Direktivo [ ], v povezavi z vsemi vidiki postopka odločanja glede
reševanja. Nacionalni organi za reševanje, imenovani v skladu z Direktivo [ ],
bi morali še naprej opravljati dejavnosti v zvezi z izvajanjem programov
reševanja, ki jih sprejme odbor. Za zagotovitev preglednosti in
demokratičnega nadzora ter za zaščito pravic institucij Unije bi
moral biti odbor odgovoren pred Evropskim parlamentom in Svetom za vse
odločitve, ki jih sprejme na podlagi tega predloga. Iz istih razlogov
preglednosti in demokratičnega nadzora bi morali imeti nacionalni
parlamenti določene pravice pridobiti informacije o dejavnostih odbora ter
sodelovati v dialogu z njim.
(22)     Kadar Direktiva [ ]
nacionalnim organom za reševanje dopušča možnost uporabe poenostavljenih
obveznosti ali oprostitev obveznosti glede zahteve po pripravi načrtov
reševanja, bi bilo treba določiti postopek, po katerem lahko odbor odobri
uporabo takšnih poenostavljenih obveznosti.
(23)     Za zagotovitev enotnega
pristopa za institucije in skupine bi moral biti odbor pooblaščen za
pripravo načrtov za reševanje za takšne institucije in skupine. Odbor bi
moral oceniti rešljivost institucij in skupin ter sprejeti ukrepe, ki so
namenjeni odpravi ovir za rešljivost, če te obstajajo. Odbor bi moral
zahtevati, da nacionalni organi za reševanje uporabljajo take ustrezne ukrepe,
oblikovane za odpravo ovir za rešljivost, da se zagotovi skladnost in
rešljivost zadevnih institucij.
(24)     Načrtovanje reševanja je
bistven del učinkovitega reševanja. Odbor bi zato moral imeti pooblastila,
da zahteva spremembe strukture in organizacije institucij ali skupin, da
odpravi praktične ovire za uporabo instrumentov za reševanje ter zagotovi
rešljivost zadevnih subjektov. Zaradi potencialno sistemskega pomena vseh
institucij je za ohranjanje finančne stabilnosti pomembno, da lahko organi
rešijo vsako institucijo. Za spoštovanje svobode gospodarske pobude, ki je
določena v členu 16 Listine o temeljnih pravicah, bi bilo treba
diskrecijo odbora omejiti na to, kar je potrebno za poenostavitev strukture in
delovanja institucije, zgolj za izboljšanje njene rešljivosti. Poleg tega bi
moral biti vsak ukrep, določen za ta namen, v skladu s pravom Unije.
Ukrepi ne bi smeli biti neposredno niti posredno diskriminatorni na podlagi
nacionalnosti, prav tako bi morali biti utemeljeni z javnim interesom za
finančno stabilnost kot prednostnim razlogom. Za določitev, ali je
bil ukrep sprejet v splošnem interesu javnosti, bi moral biti odbor, ki deluje
v interesu splošne javnosti, sposoben doseči cilje reševanja, ne da bi se
srečeval z ovirami pri uporabi instrumentov za reševanje ali pri izvajanju
pooblastil, ki so mu bila podeljena. Poleg tega ukrep ne bi smel preseči
minimalnega obsega, potrebnega za dosego ciljev.
(25)     Enotni mehanizem za reševanje
bi moral temeljiti na okvirih Direktive [ ] in ENM. Zato bi moral biti odbor
pooblaščen, da zgodaj posreduje, kadar se finančni položaj ali
kapitalska ustreznost institucije poslabša. Informacije, ki jih odbor prejme od
nacionalnih organov za reševanje ali ECB na tej stopnji, so bistvene za
odločitev o ukrepih, ki jih lahko izvede za pripravo na reševanje zadevne
institucije.
(26)     Za zagotovitev hitrih ukrepov
reševanja, ko so ti potrebni, bi moral odbor v sodelovanju s pristojnimi organi
ali ECB tesno spremljati položaj zadevnih institucij in njihovo upoštevanje
ukrepov zgodnjega posredovanja, ki so bili zanje sprejeti.
(27)     Za zmanjšanje motenj na
finančnih trgih in v gospodarstvu bi bilo treba postopek reševanja
začeti hitro. Komisija bi morala med celotnim postopkom reševanja imeti
dostop do vseh informacij, ki se zdijo potrebne za sprejetje informirane
odločitve v postopku reševanja. Ko se Komisija odloči, da za
institucijo začne postopek reševanja, bi moral odbor takoj sprejeti
program reševanja, v katerem določi podrobnosti o instrumentih in
pooblastilih za reševanje, ki se bodo uporabili, ter o uporabi shem za
financiranje.
(28)     Likvidacija propadajoče
institucije po običajnem postopku zaradi insolventnosti lahko ogrozi
finančno stabilnost, povzroči motnje pri zagotavljanju ključnih
storitev in vpliva na zaščito imetnikov vlog. V takem primeru je uporaba
instrumentov za reševanje v javnem interesu. Zato bi morali biti cilji
reševanja zagotovitev neprekinjenega opravljanja ključnih finančnih
storitev, ohranitev stabilnosti finančnega sistema, zmanjšanje moralnega
tveganja s čim večjim zmanjšanjem odvisnosti propadajočih
institucij od javne finančne podpore in zaščita imetnikov vlog.
(29)     Vendar bi bilo treba vedno
obravnavati možnost prenehanja insolventne institucije po običajnih
postopkih zaradi insolventnosti, preden se sprejme odločitev o ohranitvi
institucije kot delujočega podjetja. Insolventno institucijo bi bilo treba
ohraniti kot delujoče podjetje zaradi finančne stabilnosti in,
kolikor je mogoče, z uporabo zasebnih sredstev. To je mogoče doseči s prodajo ali združitvijo s kupcem iz
zasebnega sektorja, z odpisom obveznosti institucije ali s preoblikovanjem
njenega dolga v kapital, da se izvede dokapitalizacija.
(30)     Komisija in odbor bi morala
pri izvajanju pooblastil za reševanje zagotoviti, da delničarji in upniki
krijejo ustrezen del izgub, da se poslovodje zamenjajo, da so stroški reševanja
institucije čim manjši in da se vsi upniki insolventne institucije istega
razreda obravnavajo podobno.
(31)     Omejitve pravic
delničarjev in upnikov bi morale biti v skladu s členom 52 Listine o
temeljnih pravicah. Instrumente za reševanje bi bilo zato treba uporabiti samo
za tiste institucije, ki propadajo ali bodo verjetno propadle, in samo kadar je
potrebno uresničevati cilj finančne stabilnosti v javnem interesu.
Instrumente za reševanje bi bilo treba uporabiti zlasti, kadar prenehanje
institucije ni mogoče z običajnimi postopki zaradi insolventnosti, ne
da bi se pri tem destabiliziral finančni sistem, ukrepi pa so potrebni, da
se zagotovi hiter prenos in nadaljevanje sistemsko pomembnih funkcij, ter kadar
ni realne možnosti za alternativno zasebno reševanje, vključno z
dokapitalizacijo s strani obstoječih delničarjev ali tretjih strani,
s katero bi se lahko v celoti obnovilo uspešno poslovanje institucije.
(32)     Poseganje v lastninske pravice
ne bi smelo biti nesorazmerno. Posledično prizadeti delničarji in
upniki ne bi smeli imeti večjih izgub od izgub, ki bi jih imeli, če
bi institucija prenehala poslovati v času sprejetja odločitve o
reševanju. V primeru delnega prenosa sredstev institucije v postopku reševanja
na zasebnega kupca ali premostitveno institucijo, bi moral preostali del
institucije v postopku reševanja prenehati poslovati po običajnih
postopkih zaradi insolventnosti. Za zaščito obstoječih
delničarjev in upnikov institucije med postopkom prenehanja bi morali
le-ti imeti pravico do poplačila svojih terjatev v višini, ki ni nižja od
tega, kar bi po oceni prejeli, če bi celotna institucija prenehala
poslovati po običajnih postopkih zaradi insolventnosti.
(33)     Za zaščito pravic
delničarjev in zagotovitev, da upniki ne prejmejo manj, kot bi prejeli pri
običajnih postopkih zaradi insolventnosti, bi bilo treba določiti
jasne obveznosti glede vrednotenja sredstev in obveznosti institucije, poleg
tega bi moralo biti na voljo dovolj časa, da se ustrezno oceni obravnava,
ki bi je bili deležni, če bi institucija prenehala poslovati po
običajnih postopkih zaradi insolventnosti. Takšno vrednotenje bi moralo
biti mogoče začeti že v zgodnji fazi posredovanja. Preden se sprejme
kakršen koli ukrep za reševanje, bi bilo treba oceniti vrednost sredstev in
obveznosti institucije ter preučiti obravnavo, ki bi je bili deležni delničarji
in upniki v običajnih postopkih zaradi insolventnosti.
(34)     Ob propadu institucije je
pomembno pripoznanje izgub. Pri vrednotenju sredstev in obveznosti
propadajočih institucij bi bilo treba kot glavno načelo upoštevati
njihovo tržno vrednost v trenutku uporabe instrumentov za reševanje, pod
pogojem, da trgi ustrezno delujejo. Če trgi dejansko ne delujejo, bi se
morala sredstva in obveznosti vrednotiti glede na njihovo ustrezno utemeljeno
dolgoročno ekonomsko vrednost. Kadar je nujno, bi bilo treba odboru
omogočiti hitro okvirno vrednotenje sredstev ali obveznosti
propadajoče institucije, ki bi moralo veljati, dokler se ne opravi
neodvisno vrednotenje.
(35)     Za zagotovitev, da je postopek
reševanja objektiven in zanesljiv, je treba določiti vrstni red, po
katerem bi se odpisale ali pretvorile nezavarovane terjatve upnikov do
institucije v postopku reševanja. Za omejitev tveganja, da upniki utrpijo
večje izgube, kot bi jih, če bi institucija prenehala po
običajnih postopkih zaradi insolventnosti, bi bilo treba vrstni red, ki se
ga določi, uporabiti v običajnih postopkih zaradi insolventnosti ter
v postopkih odpisa dolga ali pretvorbe pri postopku reševanja. To bi olajšalo
določitev cene dolga.
(36)     Komisija bi morala zagotoviti
okvir ukrepa za reševanje, ki naj bi se sprejel, odvisno od okoliščin
primera, poleg tega bi morala biti sposobna določiti vse potrebne
instrumente za reševanje, ki naj bi se uporabili. Znotraj jasnega in
natančnega okvira bi se moral odbor odločiti o podrobnem programu
reševanja. Zadevni instrumenti za reševanje bi morali vključevati
instrument prodaje poslovanja, instrument premostitvene institucije, instrument
za reševanje z zasebnimi sredstvi in instrument ločevanja sredstev, ki so
prav tako določeni v Direktivi [ ]. Okvir bi moral omogočati oceno,
ali so izpolnjeni pogoji za odpis dolga in pretvorbo kapitalskih instrumentov.
(37)     Instrument prodaje poslovanja
bi moral omogočati prodajo institucije ali delov njenega poslovanja enemu
ali več kupcem brez soglasja delničarjev.
(38)     Instrument ločevanja
sredstev bi moral organom omogočati prenos premalo donosnih ali
oslabljenih sredstev na ločen nosilec. Ta instrument bi se lahko uporabil
le v povezavi z drugimi instrumenti, da se prepreči neupravičena
konkurenčna prednost propadajoče institucije.
(39)     Z učinkovito ureditvijo
reševanja bi bilo treba čim bolj zmanjšati stroške reševanja
propadajoče institucije, ki jih krijejo davkoplačevalci. Prav tako bi
morala zagotoviti, da je celo večje, sistemsko pomembne institucije mogoče
rešiti, ne da bi bila pri tem ogrožena finančna stabilnost. To se lahko
doseže z instrumentom za reševanje z zasebnimi sredstvi, ki zagotavlja, da
delničarji in upniki subjekta prevzamejo ustrezen del izgub in zadevnih
stroškov. V ta namen bi morala biti zakonska pooblastila za odpis dolga
vključena v okvir za reševanje kot dodatna možnost v povezavi z drugimi
instrumenti za reševanje, kot priporoča odbor za finančno stabilnost.
(40)     Za zagotovitev potrebne
prilagodljivosti pri razdelitvi izgub med upnike v različnih
okoliščinah je primerno, da se instrument za reševanje z zasebnimi
sredstvi uporabi, kadar je cilj propadajočo institucijo rešiti kot
delujoče podjetje, če obstaja realna možnost, da začne
institucija ponovno uspešno poslovati, ter kadar se sistemsko pomembne storitve
prenesejo na premostitveno institucijo in preostali del institucije preneha
poslovati in se postopno zapre.
(41)     Kadar se instrument za
reševanje z zasebnimi sredstvi uporabi za obnovitev kapitala propadajoče
institucije, da se omogoči nadaljevanje njenega poslovanja, bi bilo treba
poleg uporabe tega instrumenta vedno zamenjati tudi poslovodstvo ter pozneje
prestrukturirati institucijo in njene dejavnosti tako, da se odpravijo razlogi
za njen propad. To prestrukturiranje bi bilo treba izvesti z načrtom
reorganizacije poslovanja.
(42)     Instrumenta za reševanje z
zasebnimi sredstvi ni primerno uporabiti za terjatve, ki so zavarovane s
poroštvom, premoženjem ali drugim jamstvom. Vendar bi bilo treba
omogočiti, da se lahko instrument za reševanje z zasebnimi sredstvi
uporabi za čim več nezavarovanih obveznosti propadajoče
institucije, da se tako zagotovi učinkovitost tega instrumenta in
doseganje njegovih ciljev. Kljub temu je primerno iz področja uporabe
instrumenta za reševanje z zasebnimi sredstvi izključiti nekatere vrste
nezavarovanih obveznosti. Zaradi javnega reda in učinkovitega reševanja se
instrument za reševanje z zasebnimi sredstvi ne bi smel uporabljati za vloge,
zaščitene z Direktivo 94/19/ES Evropskega parlamenta in Sveta[15], obveznosti do delojemalcev
propadajoče institucije ali komercialne terjatve, povezane s blagom in
storitvami, ki so potrebni za tekoče poslovanje institucije.
(43)     Za imetnike vlog,
zajamčene s sistemom zajamčenih vlog, se instrument za reševanje z
zasebnimi sredstvi ne bi smel uporabljati. Vendar sistem zajamčenih vlog
prispeva k financiranju reševanja, saj bi moral zagotoviti odškodnino imetnikom
vlog. Izvajanje pooblastil za reševanje z zasebnimi sredstvi bi zagotovilo, da
bi imeli imetniki vlog še naprej dostop do svojih vlog, kar je glavni razlog za
vzpostavitev sistemov zajamčenih vlog. Če se v teh primerih uporaba
teh sistemov ne bi vključila, bi to ustvarilo nepošteno prednost glede na
ostale upnike, ki bi bili predmet izvajanja pooblastil organa za reševanje.
(44)     Da bi si delničarji in
podrejeni upniki delili breme, kot to zahtevajo pravila o državni pomoči,
bi lahko enotni mehanizem za reševanje od začetka veljavnosti te uredbe po
analogiji uporabljal instrument reševanja z zasebnimi sredstvi.
(45)     Za preprečitev, da bi
institucije svoje obveznosti strukturirale na način, ki ovira
učinkovitost instrumenta za reševanje z zasebnimi sredstvi, bi moral biti
odbor sposoben določiti, da morajo institucije vedno imeti skupen znesek
(izražen kot odstotek vseh obveznosti institucije) lastnih sredstev,
podrejenega dolga in nadrejenih obveznosti, za katere se uporablja instrument
reševanja z zasebnimi sredstvi, ki ne štejejo kot lastna sredstva za namene
Uredbe (EU) št. 575/2013 Evropskega parlamenta in Sveta[16] ter Direktive 2013/36/EU z dne
26. junija 2013 Evropskega parlamenta in Sveta[17].
(46)     Najboljša metoda reševanja bi
morala biti odvisna od okoliščin primera in v ta namen bi morali biti na
voljo vsi instrumenti za reševanje, ki jih določa Direktiva [ ].
(47)     Direktiva [ ] je prenesla
pooblastila za odpis dolga in pretvorbo kapitalskih instrumentov na nacionalne
organe za reševanje, ker lahko pogoji za odpis in pretvorbo kapitalskih
instrumentov sovpadajo s pogoji za reševanje in v tem primeru je treba
pripraviti oceno, ali sta zgolj odpis in pretvorba kapitalskih instrumentov
dovolj za obnovo finančne trdnosti zadevnega subjekta ali je treba
sprejeti tudi ukrep za reševanje. Praviloma se bo uporabljala v zvezi z
reševanjem. Komisija bi morala nadomestiti nacionalni organ tudi v tej funkciji
in bi zato morala biti pooblaščena, da oceni, ali so pogoji za odpis dolga
in pretvorbo kapitalskih instrumentov izpolnjeni, ter odločiti, ali naj za
zadevni subjekt začne postopek reševanja, če so zahteve za reševanje
tudi izpolnjene.
(48)     Učinkovitost in enotnost
ukrepa reševanja bi morala biti zagotovljena v vseh sodelujočih državah
članicah. V ta namen bi moral biti odbor pooblaščen, da v izrednih
primerih in kadar nacionalni organ za reševanje ni izvedel sklepa odbora ali ga
ni ustrezno izvedel prenese na drugo osebo določene pravice, sredstva ali
obveznosti institucije v postopku reševanja ter zahteva pretvorbo dolžniških
instrumentov, ki vsebujejo pogodbeni pogoj za pretvorbo v določenih
okoliščinah. Vsak ukrep nacionalnih organov za reševanje, ki bi omejil
izvajanje pooblastil ali funkcij odbora ali vplival nanje, bi bilo treba
izključiti.
(49)     Za izboljšanje
učinkovitosti enotnega mehanizma za reševanje, bi moral odbor v vseh
okoliščinah tesno sodelovati z Evropskim bančnim organom. Po potrebi
bi moral odbor sodelovati tudi z Evropskim organom za vrednostne papirje in
trge, Evropskim organom za zavarovanja in poklicne pokojnine ter Evropskim
odborom za sistemska tveganja ter drugimi organi, ki so del Evropskega sistema
finančnega nadzora. Poleg tega bi moral odbor tesno sodelovati z ECB in
drugimi organi, ki so pooblaščeni za nadzor kreditnih institucij v okviru
ENM, zlasti v zvezi s skupinami, ki so pod konsolidiranim nadzorom ECB. Za
učinkovito upravljanje postopka reševanja bank v težavah, bi moral odbor
sodelovati z nacionalnimi organi za reševanje na vseh stopnjah postopka
reševanja. Zato je sodelovanje s slednjim potrebno ne le za izvajanje
odločitev o reševanju, ki jih sprejme odbor, ampak tudi pred sprejetjem
vsakršne odločitve o reševanju, na stopnji načrtovanja reševanja ali
v fazi zgodnjega posredovanja.
(50)     Ker odbor nadomešča
nacionalne organe za reševanje sodelujočih držav članic pri njihovih
odločitvah o reševanju, bi moral odbor te organe nadomestiti tudi za
potrebe sodelovanja z nesodelujočimi državami članicami v zvezi s funkcijami
reševanja. Zlasti bi moral odbor zastopati vse organe iz sodelujočih držav
članic v kolegijih za reševanje, vključno z organi iz
nesodelujočih držav članic.
(51)     Ker številne institucije ne
delujejo le znotraj Unije, ampak v mednarodnem okolju, bi moral učinkovit
mehanizem za reševanje določiti načela sodelovanja z zadevnimi organi
tretje države. Podpora organom tretje države bi morala biti zagotovljena v
skladu s pravnim okvirom iz člena 88 Direktive [ ]. V ta namen bi
moral biti odbor, ker bi moral biti edini organ, pooblaščen za reševanje
propadajočih bank v sodelujočih državah članicah, izključno
pooblaščen za sklepanje nezavezujočih sporazumov o sodelovanju s temi
organi tretjih držav v imenu nacionalnih organov sodelujočih držav
članic.
(52)     Za uspešno opravljanje svojih
nalog bi moral imeti odbor ustrezna preiskovalna pooblastila. Odbor bi moral
biti pooblaščen, da zahteva vse potrebne informacije neposredno ali prek
nacionalnih organov za reševanje ter izvede inšpekcijske preglede na kraju
samem, po potrebi v sodelovanju s pristojnimi nacionalnimi organi. V okviru
reševanja bi bili inšpekcijski pregledi na kraju samem na voljo odboru za
učinkovito spremljanje izvajanja s strani nacionalnih organov ter za
zagotovitev, da Komisija in odbor sprejemata svoje odločitve na podlagi
popolnoma točnih informacij. 
(53)     Da bi se odboru zagotovil
dostop do vseh zadevnih informacij, se zaposleni ne bi smeli sklicevati na
pravila o poslovni skrivnosti, s čimer bi lahko preprečili razkritje
informacij odboru.
(54)     Za zagotovitev, da se
odločitve, sprejete v okviru enotnega mehanizma za reševanje, spoštujejo,
bi bilo treba v primeru kršitve določiti sorazmerne in odvračilne
sankcije. Odbor bi moral biti pooblaščen, da od nacionalnih organov za
reševanje zahteva naložitev globe ali periodične denarne kazni podjetjem,
ki ne upoštevajo obveznosti iz njegovih sklepov. Za zagotovitev doslednih,
učinkovitih in uspešnih praks izvrševanja bi moral biti odbor
pooblaščen za izdajo smernic, naslovljenih na nacionalne organe za
reševanje, v zvezi z uporabo glob in denarnih kazni.
(55)     Kadar nacionalni organ za
reševanje krši pravila enotnega mehanizma za reševanje tako, da ne uporablja
pooblastil, ki so mu podeljena v skladu z nacionalnim pravom za izvajanje
navodil odbora, je lahko zadevna država članica odgovorna, da nadomesti
vsakršno škodo, povzročeno posameznikom, po potrebi tudi subjektu ali
skupini v postopku reševanja, ali vsakemu upniku ali delu subjekta ali skupine
v kateri koli državi članici, v skladu s sodno prakso navedenega prava.
(56)     Določiti bi bilo treba
ustrezna pravila za proračun odbora, pripravo proračuna, sprejetje
notranjih pravil o določitvi postopka za določitev in izvajanje
njegovega proračuna ter notranjo in zunanjo revizijo računovodskih
izkazov.
(57)     Obstajajo okoliščine, ko
je učinkovitost uporabljenih instrumentov za reševanje odvisna od
razpoložljivosti kratkoročnega financiranja za institucijo ali
premostitveno institucijo, zagotovitve jamstev potencialnim kupcem ali
zagotovitve kapitala premostitveni instituciji. Zato je pomembno ustanoviti
sklad, da se prepreči uporaba javnih sredstev v takšne namene.
(58)     Potrebno je zagotoviti, da je
sklad v celoti na voljo za namene reševanja propadajočih institucij. Zato
se sklada ne bi smelo uporabljati za druge namene, kot je učinkovito
izvajanje instrumentov za reševanje in pooblastil. Poleg tega bi ga bilo treba
uporabljati le v skladu z veljavnimi cilji in načeli reševanja. V skladu s
tem bi moral odbor zagotoviti, da vse izgube, stroške ali druge odhodke,
nastale v zvezi z uporabo instrumentov za reševanje, najprej krijejo
delničarji in upniki institucije v postopku reševanja. Šele če se
sredstva delničarjev in upnikov izčrpajo, bi moral sklad kriti
izgube, stroške ali druge odhodke, nastale v zvezi z instrumenti za reševanje.
(59)     Praviloma bi moral
finančni sektor zagotoviti prispevke pred kakršnim koli ukrepom za
reševanje in neodvisno od njega. Če s predhodnim financiranjem ni
mogoče pokriti izgub ali stroškov, ki nastanejo zaradi uporabe sklada, bi
bilo treba za pokrivanje dodatnih stroškov ali izgub zbrati dodatne prispevke.
Poleg tega bi moral imeti sklad možnost pridobiti posojila ali druge oblike
pomoči finančnih institucij ali drugih tretjih oseb, kadar njegova
razpoložljiva sredstva ne zadoščajo za kritje izgub, stroškov in drugih
odhodkov, ki nastanejo z uporabo sklada, in izredni naknadni prispevki niso
takoj na voljo.
(60)     Da bi dosegli kritično
maso in se izognili procikličnim učinkom, ki bi se pojavili, če
bi se moral sklad v sistemski krizi zanašati le na naknadne prispevke, je
nujno, da predhodno razpoložljiva finančna sredstva sklada dosegajo
določeno ciljno raven.
(61)     Določiti bi bilo treba
ustrezen časovni okvir za dosego ciljne ravni financiranja sklada. Vendar
bi moralo biti skladu omogočeno, da prilagodi obdobje prispevkov tako, da
upošteva velika izplačila iz sklada.
(62)     Če so sodelujoče
države članice že vzpostavile nacionalne sheme za financiranje reševanja,
bi morale biti sposobne zagotoviti, da nacionalne sheme za financiranje
reševanja uporabijo razpoložljiva finančna sredstva, ki so jih v
preteklosti v obliki predhodnih prispevkov zbrale od institucij, da
institucijam povrnejo predhodne prispevke, ki bi jih te morale vplačati v
sklad. Takšno povračilo ne bi smelo posegati v obveznosti držav
članic iz Direktive 94/18/ES Evropskega parlamenta in Sveta[18].
(63)     Za zagotovitev poštenega
izračuna prispevkov in spodbujanje poslovanja po modelu, ki predstavlja
manj tveganja, bi bilo treba pri prispevkih v sklad upoštevati stopnjo tveganja
kreditnih institucij.
(64)     Za zagotovitev ustrezne
delitve stroškov reševanja med sistemi zajamčenih vlog in skladom, lahko
sistem zajamčenih vlog, v katerega je institucija v postopku reševanja
vključena, jamči za zneske izgub do višine zneska kritih vlog, ki bi jih
moral kriti, če bi institucija prenehala po običajnih postopkih
zaradi insolventnosti.
(65)     Za zaščito vrednosti
zneskov v skladu bi bilo treba te zneske vložiti v dovolj varna, razpršena in
likvidna sredstva.
(66)     Komisija bi morala biti
pooblaščena za sprejemanje delegiranih aktov v skladu s
členom 290 PDEU, da določi vrsto prispevkov v sklad in zadeve,
za katere se prispevki plačajo, način za izračun zneska
prispevkov in način njihovega plačila; da določi pravila glede
registracije, računovodenja, poročanja in druga pravila, ki so
potrebna za zagotovitev, da so prispevki v celoti in pravočasno
plačani; da določi sistem prispevkov za institucije, ki so pridobile
dovoljenje za poslovanje po tem, ko je sklad dosegel svojo ciljno raven; da
določi merila za časovno razporeditev prispevkov; da določi
razmere, v katerih se plačilo prispevkov lahko prestavi na zgodnejši
čas; da določi merila za določitev letnih prispevkov in da
določi razmere in pogoje, v katerih se lahko institucija deloma ali v
celoti oprosti plačila naknadnih prispevkov.
(67)     Za ohranitev zaupnosti dela
odbora bi morali njegovi člani, zaposleni odbora, vključno z
zaposlenimi, ki se izmenjajo s sodelujočimi državami članicami ali
napotijo iz teh držav za izvajanje nalog reševanja, upoštevati zahteve glede
poslovne skrivnosti, tudi potem, ko njihove naloge prenehajo. Za opravljanje
nalog, ki so mu zaupane, bi moral biti odbor pod določenimi pogoji
pooblaščen za izmenjavo informacij z nacionalnimi organi ali organi Unije.
(68)     Za zagotovitev, da je odbor
zastopan v evropskem sistemu finančnega nadzora, bi bilo treba Uredbo (EU)
št. 1093/2010 spremeniti, da se odbor vključi v pojem pristojnih
organov, ustanovljenih z navedeno uredbo. Takšno izenačenje položaja
odbora in pristojnih organov v skladu z Uredbo št. 1093/2010 je skladno z
nalogami, dodeljenimi organu EBA v skladu s členom 25 Uredbe (ES) št.
1093/2010, v skladu s katerimi prispeva in aktivno sodeluje pri pripravi in
usklajevanju načrtov za sanacijo in reševanje ter si prizadeva za reševanje
propadajočih institucij in zlasti čezmejnih skupin.
(69)     Dokler odbor ni popolnoma
operativen, bi morala biti Komisija odgovorna za začetne dejavnosti,
vključno z zbiranjem prispevkov, ki so potrebni za kritje upravnih
stroškov, ter za imenovanje začasnega izvršnega direktorja, ki bo
pooblastil vsa potrebna plačila v imenu odbora.
(70)     Ta uredba spoštuje temeljne
pravice in upošteva načela, priznana z Listino Evropske unije o temeljnih
pravicah, zlasti lastninsko pravico, pravico do varstva osebnih podatkov,
svobodo gospodarske pobude ter pravico do učinkovitega pravnega sredstva
in nepristranskega sodišča, in jo je zato treba izvajati v skladu z
navedenimi pravicami in načeli. 
(71)     Ker ciljev te uredbe, in sicer
vzpostavitve učinkovitega in uspešnega enotnega evropskega okvira za
reševanje kreditnih institucij in zagotavljanja skladne uporabe pravil za
reševanje, ni mogoče zadovoljivo doseči na ravni držav članic,
in jih je zato lažje doseči na ravni Unije, lahko Unija sprejme ukrepe v
skladu z načelom subsidiarnosti, kot je določeno v členu 5
Pogodbe o Evropski uniji. V skladu z načelom sorazmernosti iz navedenega
člena ta uredba ne presega tistega, kar je potrebno za doseganje teh
ciljev –
SPREJELA NASLEDNJO UREDBO:
DEL I
SPLOŠNE DOLOČBE
Člen 1
Vsebina
Ta uredba določa enotna pravila in enotni
postopek za reševanje subjektov iz člena 2 s sedežem v
sodelujočih državah članicah iz člena 4.
Komisija skupaj z odborom in organi za
reševanje sodelujočih držav članic izvaja ta enotna pravila in
postopke v okviru enotnega mehanizma za reševanje, ustanovljenega s to uredbo.
Enotni mehanizem za reševanje bo podpiral enotni sklad za reševanje (v
nadaljevanju: sklad).
Člen 2
Področje uporabe
Ta uredba se uporablja za naslednje subjekte:
(a)                   
kreditne institucije s sedežem v sodelujočih
državah članicah;
(b)                   
nadrejena podjetja s sedežem v eni od
sodelujočih držav članic, vključno s finančnimi holdingi in
mešanimi finančnimi holdingi, kadar so ti predmet konsolidiranega nadzora
ECB v skladu s členom 4(1)(i) Uredbe Sveta (EU) št. [ ] o
prenosu posebnih nalog na Evropsko centralno banko, ki se nanašajo na politike
bonitetnega nadzora kreditnih institucij;
(c)                   
investicijska podjetja in finančne institucije
s sedežem v sodelujočih državah članicah, kadar so zajete pod
konsolidiran nadzor nadrejenega podjetja, ki ga izvaja ECB v skladu s
členom 4(1)(i) uredbe Sveta (EU) št. [ ].
Člen 3
Opredelitve
Za namene te uredbe veljajo opredelitve iz
člena 2 Direktive [ ] in člena 3 Direktive 2013/36/EU
Evropskega parlamenta in Sveta z dne 26. junija 2013[19]. Poleg tega se uporabljajo
naslednje opredelitve:
(1)                   
„nacionalni pristojni organ“ pomeni vsak nacionalni
pristojni organ, kot je opredeljen v členu 2(2) uredbe Sveta (EU)
št. [ ];
(2)                   
„nacionalni organ za reševanje“ pomeni organ, ki ga
imenuje država članica v skladu s členom 3 Direktive [ ];
(3)                   
„ukrep za reševanje“ pomeni uporabo instrumenta
reševanja pri instituciji ali subjektu iz člena 2 ali izvajanje enega
ali več pooblastil za reševanje v povezavi z instrumentom;
(4)                   
„krite vloge“ pomeni vloge, ki so zajamčene s
sistemi zajamčenih vlog na podlagi nacionalne zakonodaje v skladu z
Direktivo 94/19/ES in do višine kritja, kot je določena členu 7
Direktive 94/19/ES;
(5)                   
„upravičene vloge“ pomeni vloge opredeljene v
členu 1 Direktive 94/19ES, ki niso izključene iz jamstva v
skladu s členom 2 navedene direktive, ne glede na njihovo višino;
(6)                   
„organ za reševanje na ravni skupine“ pomeni
nacionalni organ za reševanje sodelujoče države članice, v kateri ima
institucija ali nadrejeno podjetje, ki je predmet konsolidiranega nadzora,
sedež;
(7)                   
„kreditna institucija“ pomeni kreditno institucijo,
kot je opredeljena v točki (1) člena 4(1) Uredbe (EU)
št. 575/2013[20];
(8)                   
„investicijsko podjetje“ pomeni investicijsko
podjetje, kot je opredeljeno v točki (2) člena 4(1) Uredbe (EU)
št. 575/2013, za katerega velja zahteva po ustanovitvenem kapitalu iz
člena 9 te uredbe;
(9)                   
„finančna institucija“ pomeni finančno
institucijo, kot je opredeljena v točki (26) členu 4(1) Uredbe
(EU) št. 575/2013;
(10)               
„nadrejeno podjetje“ pomeni nadrejeno osebo, kot je
opredeljeno v točki (15) členu 4(1) Uredbe (EU)
št. 575/2013, vključno z institucijo, finančnim holdingom ali
mešanim finančnim holdingom;
(11)               
„institucija v postopku reševanja“ pomeni subjekt
iz člena 2, v zvezi s katerim se izvaja ukrep za reševanje;
(12)               
„institucija“ pomeni kreditno institucijo ali
investicijsko podjetje, vključeno v konsolidiran nadzor v skladu s
točko (c) člena 2;
(13)               
„skupina“ pomeni nadrejeno družbo in njegove
podrejene družbe, ki so subjekti v skladu s členom 2;
(14)               
„podrejeno podjetje“ pomeni podrejeno družbo, kot
je opredeljena v točki (16) členu 4(1) Uredbe (EU)
št. 575/2013;
(15)               
„instrument prodaje poslovanja“ pomeni prenos
lastniških instrumentov ali sredstev, pravic ali obveznosti institucije, ki
izpolnjuje pogoje za reševanje, na kupca, ki ni premostitvena institucija;
(16)               
„instrument premostitvene institucije“ pomeni
prenos sredstev, pravic ali obveznosti institucije, ki izpolnjuje pogoje za
reševanje, na premostitveno institucijo;
(17)               
„instrument ločevanja sredstev“ pomeni prenos
sredstev in pravic institucije, ki izpolnjuje pogoje za reševanje, na nosilca
upravljanja sredstev;
(18)               
„instrument za reševanje z zasebnimi sredstvi“
pomeni pooblastila za odpis in pretvorbo obveznosti institucije, ki izpolnjuje
pogoje za reševanje;
(19)               
„razpoložljiva finančna sredstva“ pomeni
denarna sredstva, vloge, sredstva in nepreklicne zaveze za plačilo, ki so
na voljo skladu za namene iz člena 74;
(20)               
„ciljna raven financiranja“ pomeni znesek
razpoložljivih finančnih sredstev, ki jih je treba zbrati v skladu s
členom 68.
Člen 4
Sodelujoče države članice
Sodelujoče države članice so države
članice, katerih valuta je euro, ali država članica, katere valuta ni
euro in je vzpostavila tesno sodelovanje v skladu s členom 7 Uredbe Sveta
(EU) št. [ ].
Člen 5
Povezava z Direktivo [ ] in veljavno nacionalno zakonodajo
1.           Kadar Komisija ali odbor v
skladu s to uredbo izvajata naloge ali pooblastila, ki bi jih v skladu z
Direktivo [ ] moral izvajati nacionalni organ za reševanje sodelujoče
države članice, se za uporabo te uredbe in Direktive [ ] šteje, da je
odbor ustrezni nacionalni organ za reševanje ali – v primeru čezmejnega
reševanja skupine – zadevni nacionalni organ za reševanje skupine.
2.           Odbor v vlogi nacionalnega
organa za reševanje, kjer je ustrezno, ukrepa po pooblastilu Komisije.
3.           Ob upoštevanju določb te
uredbe nacionalni organi za reševanje sodelujoče države članice
ukrepajo na podlagi in v skladu z ustreznimi določbami nacionalne
zakonodaje, kakor je usklajena z Direktivo [ ].
Člen 6
Splošna načela
1.           Noben ukrep, predlog ali politika
odbora, Komisije ali nacionalnega organa za reševanje ne diskriminira subjektov
iz člena 2, imetnikov vlog, investitorjev ali drugih upnikov s sedežem v
Uniji na podlagi njihovega državljanstva ali kraja poslovanja.
2.           Pri odločanju ali
ukrepanju, ki lahko vpliva na več kot eno sodelujočo državo
članico, in zlasti pri sprejemanju odločitev glede skupin, ki
delujejo v dveh ali več sodelujočih državah članicah, Komisija
ustrezno upošteva vse naslednje dejavnike:
(a)         
interese sodelujočih držav članic, v
katerih skupina posluje, in zlasti vpliv vsake odločitve, ukrepa ali
neukrepanja na finančno stabilnost, gospodarstvo, sistem zajamčenih
vlog ali odškodninsko shemo za investitorje katere koli od teh držav
članic;
(b)         
cilj uravnoteženja interesov različnih
udeleženih držav članic in izogibanja neupravičenim predsodkom ali
neupravičeni zaščiti interesov sodelujoče države članice;
(c)         
potrebo po izogibanju negativnemu učinku na
druge dele skupine, katere član je subjekt iz člena 2, ki je predmet
reševanja;
(d)         
potrebo po izogibanju nesorazmernemu povečanju
stroškov, naloženih upnikom teh subjektov iz člena 2, če bi bilo to
povečanje večje od tistega, ki bi nastalo, če bi se reševali v
okviru običajnih postopkov zaradi insolventnosti;
(e)         
odločitve, ki se sprejmejo v okviru člena
107 PDEU in sklic na katere je naveden v členu 16(10).
3.           Komisija uravnoteži dejavnike
iz odstavka 2 s cilji reševanja iz člena 12, kakor je to primerno glede na
naravo in okoliščine posameznega primera.
4.           Nobena odločitev odbora
ali Komisije ne zahteva od držav članic, da zagotovijo izredno javno
finančno podporo.
DEL II
POSEBNE DOLOČBE
NASLOV I
Funkcije v okviru enotnega
mehanizma za reševanje in postopkovna pravila 
Poglavje 1
Načrtovanje
reševanja
Člen 7
Načrti reševanja
1.           Odbor pripravi načrte
reševanja za subjekte iz člena 2 in skupine.
2.           Za namene odstavka 1
nacionalni organi za reševanje posredujejo odboru vse informacije, potrebne za
pripravo in izvajanje načrtov reševanja, kakor so jih pridobili v skladu s
členom 10 in členom 12(1) Direktive [ ], brez poseganja v
poglavje 5 tega naslova.
3.           V načrtu reševanja so
določene možnosti za uporabo instrumentov in pooblastil za reševanje iz te
uredbe za subjekte iz člena 2.
4.           V načrtu reševanja so
določeni ukrepi za reševanje, ki jih lahko sprejmeta Komisijo in odbor,
če subjekt iz člena 2 ali skupina izpolnjujeta pogoje za reševanje. V
načrtu reševanja se upošteva vrsta scenarijev, vključno s tem, da je
propad lahko specifičen za podjetje ali se zgodi v času splošne finančne
nestabilnosti ali dogodkov na ravni celotnega sistema. Načrt reševanja ne
predvideva nobene izredne javne finančne podpore poleg uporabe sklada,
ustanovljenega v skladu s to uredbo.
5.           Načrt reševanja za vsak
subjekt vsebuje vse od naslednjega:
(a)         
 povzetek ključnih elementov načrta;
(b)         
povzetek bistvenih sprememb institucije, ki so se
zgodile po tem, ko so bile nazadnje predložene informacije o reševanju;
(c)         
 prikaz, kako bi bili lahko ključne funkcije
in glavna poslovna področja zakonsko in ekonomsko ločeni od drugih
funkcij v obsegu, da bi se zagotovilo njihovo nadaljnje izvajanje v primeru
propada institucije;
(d)         
oceno časovnega okvira za izvršitev vseh
bistvenih vidikov načrta;
(e)         
podroben opis ocene rešljivosti, izvedene v skladu
s členom 8;
(f)           
opis vseh ukrepov, ki se zahtevajo v skladu s
členom 8(5) za obravnavo ali odpravo ovir za rešljivost, opredeljenih na
podlagi ocene, izvedene v skladu s členom 8;
(g)         
opis postopkov za določitev vrednosti in
tržljivosti ključnih funkcij, glavnih poslovnih področij in sredstev
institucije;
(h)         
podroben opis ureditev za zagotavljanje, da so
informacije, ki se zahtevajo v skladu s členom 8, posodobljene in vedno na
voljo organom za reševanje;
(i)           
obrazložitev organa za reševanje, kako bi se lahko
financirale možnosti reševanja, ne da bi se pri tem predvidela kakršna koli izredna
javna finančna podpora;
(j)           
podroben opis različnih strategij reševanja,
ki bi se lahko uporabljale v skladu z različnimi možnimi scenariji;
(k)         
opis kritičnih soodvisnosti;
(l)           
analizo učinka načrta na druge
institucije v skupini;
(m)       
opis možnosti za ohranjanje dostopa do
plačilnih in klirinških storitev ter druge infrastrukture;
(n)         
načrt za obveščanje medijev in javnosti;
(o)         
minimalne zahteve za lastna sredstva in
upravičene obveznosti, ki se zahtevajo v skladu s členom 10, in
rok za dosego te ravni, kadar je to ustrezno;
(p)         
minimalne zahteve za lastna sredstva in pogodbene
instrumente za reševanje z zasebnimi sredstvi v skladu s členom 10 in
rok za dosego te ravni, kadar je to ustrezno;
(q)         
 opis ključnih dejavnosti in sistemov za
ohranitev nemotenega izvajanja operativnih postopkov institucije;
(r)          
opis učinka, ki ga ima izvajanje načrta
za zaposlene, vključno z oceno morebitnih s tem povezanih stroškov.
6.           Načrti za reševanje
skupine vključujejo načrt za reševanje skupine kot celote in
opredelijo ukrepe za reševanje nadrejenih in podrejenih podjetij, ki so del
skupine.
7.           Odbor pripravi načrte za
reševanje v sodelovanju z nadzornikom ali konsolidacijskim nadzornikom in z
nacionalnimi organi za reševanje sodelujočih držav članic, v katerih
subjekti delujejo.
8.           Odbor lahko od nacionalnih
organov za reševanje zahteva, da pripravijo predhodne osnutke načrtov
reševanja, in od organa za reševanje na ravni skupine, da pripravi predhodni
osnutek načrta za reševanje skupine.
9.           Načrti za reševanje se
pregledujejo in po potrebi posodabljajo vsaj enkrat letno ter po vsaki
spremembi pravne ali organizacijske strukture institucije, njenega poslovanja
ali finančnega položaja, ki bi lahko bistveno vplivala na načrte ali
zahtevala njihovo spremembo.
Člen 8
Ocena rešljivosti
1.           Odbor pri pripravi
načrtov za reševanje v skladu s členom 7 po posvetovanju s pristojnim
organom, vključno z ECB, in organi za reševanje v nesodelujočih
državah članicah, v katerih so pomembne podružnice, če je to
relevantno za pomembno podružnico, oceni, v kolikšnem obsegu so institucije in
skupine rešljive, pri čemer se ne predvideva izredna javna finančna
podpora poleg uporabe sklada, ustanovljenega v skladu s členom 64.
2.           Pri pripravi načrta
reševanja za subjekte, navedene v členu 2, odbor oceni, v kolikšni meri je
takšen subjekt rešljiv v skladu s to uredbo. Subjekt velja za rešljivega,
če je izvedljivo in verjetno, da ga organ za reševanje bodisi likvidira po
običajnih postopkih zaradi insolventnosti ali reši z uporabo
različnih instrumentov in pooblastil za reševanje, ne da bi to
povzročilo znatne negativne posledice za finančne sisteme države
članice, v kateri se subjekt nahaja, ali drugih držav članic ali
Unije, vključno z okoliščinami širše finančne nestabilnosti ali
sistemskimi dogodki, ter z namenom zagotovitve kontinuitete opravljanja
ključnih funkcij subjekta.
3.           Pri pripravi načrtov za
reševanje skupine, odbor oceni, v kakšnem obsegu so skupine rešljive v skladu s
to uredbo. Skupina velja za rešljivo, če je izvedljivo in verjetno, da
organi za reševanje zagotovijo prenehanje subjektov v skupini v okviru
običajnih postopkov zaradi insolventnosti ali jih rešijo z uporabo
instrumentov in pooblastil za reševanje, ne da bi to povzročilo znatne
negativne posledice za finančne sisteme države članice, v kateri se
zadevni subjekti v skupini nahajajo, ali druge države članice ali Unije,
vključno z okoliščinami širše finančne nestabilnosti ali
sistemskimi dogodki, ter z namenom zagotovitve kontinuitete opravljanja
ključnih funkcij subjektov v skupini, bodisi ker jih je možno preprosto in
pravočasno ločiti bodisi z drugimi sredstvi. 
4.           Za namene ocene odbor
preuči vsaj zadeve iz oddelka C Priloge k Direktivi [ ].
5.           Če na podlagi ocene
rešljivosti za podjetje ali skupino, izvedene v skladu z odstavkoma 2 in 3,
odbor po posvetu s pristojnim organom, vključno z ECB, ugotovi, da
obstajajo potencialne znatne ovire za rešljivost navedenega subjekta ali
skupine, po posvetovanju s pristojnimi organi pripravi poročilo,
naslovljeno na institucijo ali nadrejeno podjetje, v katerem analizira znatne
ovire za učinkovito uporabo instrumentov za reševanje in izvajanje
pooblastil za reševanje. V tem poročilu se priporočijo tudi vsi
ukrepi, ki so po mnenju odbora potrebni ali ustrezni za odpravo teh ovir v
skladu z odstavkom 8.
6.           O poročilu se uradno
obvesti zadevni subjekt ali nadrejeno podjetje, pristojne organe in organe za
reševanje iz nesodelujočih držav članic, v kateri se nahajajo
pomembne podružnice. V njem so vključeni razlogi za zadevno oceno ali
ugotovitev in je navedeno, kako navedena ocena ali ugotovitev izpolnjuje
zahtevo glede sorazmerne uporabe iz člena 6.
7.           Subjekt ali nadrejeno
podjetje lahko v štirih mesecih po datumu prejema poročila predloži
pripombe in odboru predlaga nadomestne ukrepe, s katerimi bi se lahko odpravile
ovire, ugotovljene v poročilu. Odbor pristojnim organom in organom za
reševanje iz nesodelujočih držav članic, v kateri se nahajajo
pomembne podružnice, sporoči vse ukrepe, ki jih predlaga subjekt ali
nadrejeno podjetje.
8.           Če ukrepi, ki jih
predlaga zadevni subjekt ali nadrejeno podjetje, ne odpravijo učinkovito
ovir za rešljivost, odbor po posvetovanju s pristojnim organom ter po potrebi
makrobonitetnim organom sprejme odločitev, v kateri navede, da predlagani
ukrepi ne odpravljajo učinkovito ovir za rešljivost, in nacionalnim
organom za reševanje naroči, naj od institucije, nadrejenega podjetja ali
katerega koli podrejenega podjetja zadevne skupine zahtevajo, da izvede kateri
koli ukrep iz odstavka 9, in sicer na podlagi naslednjih meril:
(a)         
 učinkovitosti ukrepa pri odpravljanju ovir za
rešljivost;
(b)         
potrebi po izogibanju negativnim učinkom na
finančno stabilnost v sodelujočih državah članicah;
(c)         
potrebi po preprečevanju učinka na
zadevno institucijo ali skupino, ki bi presegal potrebno za odpravo ovire za
rešljivost ali bi bil nesorazmeren s tem.
9.           Odbor za namen odstavka 8
naroči nacionalnim organom za reševanje, naj sprejmejo katerega koli od
naslednjih ukrepov:
(a)         
zahtevajo od subjekta, da pripravi sporazume o
opravljanju storitev (znotraj skupine ali s tretjimi osebami), ki obsegajo
zagotavljanje ključnih funkcij;
(b)         
zahtevajo od subjekta, da omeji svoje največje
izpostavljenosti na posamični in skupni ravni;
(c)         
uvedejo zahteve glede zagotavljanja
specifičnih ali običajnih informacij, ki so potrebne za namene
reševanja;
(d)         
zahtevajo od subjekta, da odsvoji določena
sredstva;
(e)         
zahtevajo od subjekta, da omeji ali preneha
opravljati posamezne obstoječe ali predlagane dejavnosti;
(f)           
omejijo ali preprečijo razvoj novih ali
obstoječih poslovnih področij ali prodajo novih ali obstoječih
produktov;
(g)         
zahtevajo spremembe pravnih ali operativnih
struktur subjekta ali katerega koli subjekta v skupini, ki je posredno ali
neposredno pod njegovim nadzorom, da bi se zmanjšala zapletenost ter s tem
zagotovila možnost pravne in operativne ločitve ključnih funkcij od
drugih funkcij z uporabo instrumentov za reševanje;
(h)         
od subjekta zahtevajo, da ustanovi nadrejen
finančni holding v državi članici ali Uniji;
(i)           
od subjekta zahtevajo, da izda upravičene
obveznosti za izpolnitev zahtev iz člena 10;
(j)           
od subjekta zahtevajo, naj se poskusi ponovno
pogajati glede upravičenih obveznosti, instrumenta dodatnega temeljnega
kapitala ali instrumenta dodatnega kapitala, ki jih je izdal, da se zagotovi,
da je vsaka odločitev Komisije o odpisu ali pretvorbi te obveznosti ali
instrumenta v skladu z zakonodajo jurisdikcije, ki ureja to obveznost ali
instrument.
10.         Nacionalni organi za reševanje
izvajajo navodila odbora v skladu s členom 26.
Člen 9
Poenostavljene obveznosti in opustitve
1.           Odbor lahko na lastno pobudo
ali na podlagi predloga nacionalnega organa za reševanje uporabi poenostavljene
obveznosti v zvezi s pripravo načrtov za reševanje iz člena 7 ali
lahko opusti obveznost priprave teh načrtov.
2.           Nacionalni organi za
reševanje lahko odboru predlagajo, da uporabi poenostavljene obveznosti ali
opusti obveznost priprave načrtov reševanja za določene institucije
ali skupine. Navedeni predlog je utemeljen in podprt z vso ustrezno
dokumentacijo.
3.           Odbor po prejemu predloga v
skladu z odstavkom 1 ali na lastno pobudo oceni zadevne institucije ali
skupino. Ocena se izvede ob upoštevanju možnega učinka, ki bi ga lahko
imel propad institucije ali skupine zaradi narave njenega poslovanja, njene
velikosti ali medsebojne povezanosti z drugimi institucijami ali finančnim
sistemom na splošno na finančne trge, druge institucije ali pogoje
financiranja. 
4.           Odbor oceni nadaljnjo uporabo
opustitev vsaj enkrat letno in od datuma odobritve ali po spremembi pravne ali
organizacijske strukture, poslovanja ali finančnega stanja zadevne institucije
ali skupine. Odbor instituciji ne odobri opustitev, če ima navedena
institucija eno ali več podrejenih podjetij ali pomembnih podružnic v
drugi državi članici ali tretji državi.
Odbor preneha uporabljati poenostavljene
obveznosti ali opustitev obveznosti priprave načrtov reševanja, če
katera od okoliščin, ki jih je upravičevala, ne obstaja več.
Če nacionalni organ za reševanje, ki je
predlagal uporabo poenostavljene obveznosti ali odobritev opustitve v skladu z
odstavkom 1, meni, da je treba odločitev o uporabi poenostavljenih
obveznosti ali odobritvi opustitve umakniti, poda predlog o tem odboru. V tem
primeru odbor sprejme odločitev o predlaganem umiku, pri čemer v
celoti upošteva utemeljitev umika, ki jo predloži nacionalni organ za reševanje
v skladu z elementi iz odstavka 3.
5.           Odbor lahko v skladu z
odstavkoma 3 in 4 odobri opustitev obveznosti, ki se nanašajo na obveznost
priprave načrtov reševanja za posamezne institucije, ki so odvisne od
centralnega organa, kakor je navedeno v členu 21 Direktive 2013/36/EU, in
v celoti ali delno izvzete iz bonitetnih zahtev v okviru nacionalne zakonodaje
v skladu s členom 2(5) Direktive 2013/36/EU. V tem primeru se obveznost
priprave načrta reševanja uporablja na konsolidirani osnovi za centralni
organ.
6.           Odbor lahko odobri opustitev
uporabe obveznosti priprave načrtov reševanja za institucije, ki spadajo v
institucionalno shemo za zaščito vlog v skladu s členom 113(7) Uredbe
(EU) št. 575/2013. Pri odločitvi o odobritvi opustitve za institucijo, ki
je vključena v institucionalno shemo za zaščito vlog, odbor oceni,
ali bo institucionalna shema za zaščito vlog zmožna izpolnjevati hkratne
zahteve v zvezi z njenimi člani.
7.           Odbor obvesti EBA o svoji
uporabi odstavkov 1, 4 in 5.
Člen 10
Minimalne zahteve za lastna sredstva in upravičene obveznosti
1.           Odbor po posvetovanju s
pristojnimi organi, vključno z ECB, določi minimalne zahteve za
lastna sredstva in upravičene obveznosti iz odstavka 2, ob upoštevanju
pooblastil za odpis in pretvorbo, za katere se od institucij in nadrejenih
podjetij iz člena 2 zahteva, da jih obdržijo.
2.           Minimalna zahteva se
izračuna kot znesek lastnih sredstev in upravičenih obveznosti,
izraženih kot odstotek vseh obveznosti in lastnih sredstev (razen obveznosti,
ki izhajajo iz izvedenih finančnih instrumentov) institucije in nadrejenih
podjetij iz člena 2.
3.           Ugotovitev iz odstavka 1 se
določi na podlagi naslednjih meril:
(a)         
potrebe po zagotavljanju, da se institucija in
nadrejeno podjetje iz člena 2 lahko rešita z uporabo instrumentov za reševanje,
vključno s po potrebi instrumentom za reševanje z zasebnimi sredstvi na
način, ki zagotavlja izpolnjevanje ciljev reševanja;
(b)         
potrebe po tem, da se v ustreznih primerih
zagotovi, da ima institucija in nadrejeno podjetje iz člena 2 zadostne
upravičene obveznosti za zagotovitev, da bi bilo v primeru uporabe
instrumenta za reševanje z zasebnimi sredstvi možno kriti izgube in bi se lahko
količnik navadnega lastniškega temeljnega kapitala institucije in
nadrejenega podjetja iz člena 2 ponovno vrnil na raven, ki bi instituciji
oz. podjetju omogočala nadaljnje izpolnjevanje pogojev za pridobitev
dovoljenja in nadaljnje izvajanje dejavnosti, za katere ima dovoljenje v skladu
z Uredbo (EU) št. 575/2013, in bi se ohranilo zadostno zaupanje trga v institucijo
in nadrejeno podjetje iz člena 2;
(c)         
potrebe po zagotovitvi, da ima institucija –
če je v načrtu reševanja predvideno, da se lahko določeni
razredi upravičenih obveznosti izključijo iz reševanja z zasebnimi
sredstvi v skladu s členom 24(5) ali da se lahko določeni razredi
upravičenih obveznosti v okviru delnega prenosa v celoti prenesejo na
družbo prejemnico – zadostne druge upravičene obveznosti kot zagotovilo,
da bi bilo možno kriti izgube in bi se lahko količnik navadnega
lastniškega temeljnega kapitala institucije in nadrejenega podjetja iz
člena 2 ponovno vrnil na potrebno raven, ki bi instituciji omogočala
nadaljnje izpolnjevanje pogojev za pridobitev dovoljenja in nadaljnje izvajanje
dejavnosti, za katere ima dovoljenje v skladu z Uredbo (EU) št. 575/2013;
(d)         
velikosti, poslovnega modela in profila tveganja
institucije in nadrejenega podjetja iz člena 2, vključno z njenimi
lastnimi sredstvi;
(e)         
obsega, v katerem bi sistem zajamčenih vlog
lahko prispeval k financiranju reševanja v skladu s členom 73;
(f)           
obsega negativnega vpliva propada institucije in
nadrejenega podjetja iz člena 2 na finančno stabilnost, tudi na
podlagi prenosa negativnega vpliva na druge institucije zaradi medsebojne
povezanosti institucije z drugimi institucijami ali s preostalim finančnim
sistemom.
V ugotovitvi je določena minimalna zahteva,
ki jo morajo institucije upoštevati na individualni osnovi in nadrejena
podjetja na konsolidirani osnovi. Odbor se lahko odloči, da za nadrejeno
podjetje opusti uporabo minimalne zahteve na konsolidirani osnovi, če so
izpolnjeni pogoji iz točk (a) in (b) člena 39 (4ca) Direktive [ ].
Odbor se lahko odloči, da za podrejeno podjetje opusti uporabo minimalne
zahteve na konsolidirani osnovi, če so izpolnjeni pogoji iz točk (a)
do (c) člena 39 (4d) Direktive [ ].
4.           V odločitvah iz odstavka
1 je lahko določeno, da se minimalna zahteva glede lastnih sredstev in
upravičenih obveznosti delno izpolni na konsolidirani ali individualni
osnovi s pogodbenimi instrumenti za reševanje z zasebnimi sredstvi.
5.           Da bi se instrument štel za
pogodbeni instrument za reševanje z zasebnimi sredstvi v skladu z odstavkom 4,
mora biti odboru zagotovljeno, da instrument:
(a)         
vsebuje pogodbeni pogoj, ki določa, da se v
primeru, če se Komisija odloči za izvedbo reševanja z zasebnimi
sredstvi za zadevno institucijo,instrument v potrebnem obsegu odpiše ali
preoblikuje, preden se odpišejo ali preoblikujejo druge upravičene
obveznosti, in
(b)         
za ta instrument velja zavezujoč dogovor,
zaveza ali določba o podrejenosti, v skladu s katero se pri običajnih
postopkih zaradi insolventnosti obravnava za drugimi upravičenimi
obveznostmi in ga ni mogoče odplačati, dokler niso poravnane druge
upravičene, tedaj neporavnane obveznosti.
6.           Odbor sprejme vsako
ugotovitev iz odstavka 1 v okviru priprave in posodabljanja načrtov za
reševanje v skladu s členom 7. 
7.           Odbor naslovi svojo
ugotovitev na nacionalne organe za reševanje. Nacionalni organi za reševanje
izvajajo navodila odbora v skladu s členom 26. Odbor zahteva, da
nacionalni organi za reševanje preverijo in zagotovijo ohranjanje minimalne
zahteve iz odstavka 1 s strani institucij in nadrejenih podjetij.
8.           Odbor obvesti ECB in EBA o
minimalni zahtevi za vsako posamezno institucijo in nadrejeno podjetje v skladu
z odstavkom 1.
Poglavje 2
Zgodnje
posredovanje
Člen 11
Zgodnje posredovanje
1.           ECB ali pristojni organi
sodelujočih držav članic obvestijo odbor o vseh morebitnih ukrepih,
ki jih zahtevajo od institucije ali skupine ali jih sprejmejo sami v skladu s
členom 13b Uredbe Sveta (EU) št. [ ], členom 23(1) ali 24 Direktive [
] ali členom 104 Direktive 2013/36/EU.
Odbor Komisiji uradno sporoči vse
informacije, ki jih je prejel v skladu s prvim pododstavkom.
2.           Odbor lahko od datuma prejema
informacij iz odstavka 1 in brez poseganja v pooblastila ECB in pristojnih
organov v skladu z drugo zakonodajo Unije pripravi reševanje zadevne
institucije ali skupine.
Za namene prvega pododstavka odbor v sodelovanju z
ECB in zadevnim pristojnim organom natančno spremlja pogoje institucije
ali nadrejenega podjetja ter njuno upoštevanje ukrepov zgodnjega posredovanja,
ki sta jih morala sprejeti.
3.           Odbor je pooblaščen, da:
(a)         
v skladu s poglavjem 5 tega naslova zahteva vse
informacije, ki so potrebne za pripravo reševanja institucije ali skupine;
(b)         
izvede vrednotenje sredstev in obveznosti
institucije ali skupine v skladu s členom 17;
(c)         
naveže stik s potencialnimi kupci za pripravo
reševanja institucije ali skupine ali to zahteva od institucije, nadrejenega
podjetja ali nacionalnega organa za reševanje ob upoštevanju zahtev glede zaupnosti
iz te uredbe in člena 76 Direktive [ ];
(d)         
od zadevnega nacionalnega organa za reševanje
zahteva, da pripravi predhodni program reševanja za zadevno institucijo ali
skupino.
4.           Če nameravajo ECB ali
pristojni organi sodelujočih držav članic naložiti instituciji ali
skupini kakršen koli dodaten ukrep iz člena 13b Uredbe Sveta (EU) št. [ ],
členov 23 ali 24 Direktive [ ] ali člena 104 Direktive 2013/36/EU,
preden institucija ali skupina v celoti izpolni prvi ukrep, o katerem je bil
uradno obveščen odbor, se pred naložitvijo takšnega dodatnega ukrepa
zadevni instituciji ali skupini posvetujejo z odborom.
5.           ECB ali pristojni organ in
odbor zagotovita, da sta dodatni ukrep iz odstavka 4 in vsak ukrep odbora,
namenjen pripravi reševanja v skladu z odstavkom 2, usklajena.
Poglavje 3
Reševanje
Člen 12
Cilji reševanja
1.           Komisija in odbor pri
ukrepanju v okviru postopka reševanja iz člena 16 v skladu s svojimi
zadevnimi odgovornostmi upoštevata cilje reševanja ter izbereta instrumente in
pooblastila, ki so po njunem mnenju najustreznejši za doseganje ciljev, ki
ustrezajo okoliščinam primera.
2.           Cilji reševanja iz odstavka 1
so naslednji:
(a)         
zagotoviti kontinuiteto ključnih funkcij;
(b)         
izogniti se resnim negativnim vplivom na
finančno stabilnost, vključno s preprečevanjem širjenja
negativnega vpliva in ohranjanjem tržne discipline;
(c)         
zaščititi javna sredstva s čim
večjim zmanjšanjem odvisnosti od izredne javne finančne podpore;
(d)         
zaščititi imetnike vlog v smislu Direktive
94/19/ES in investitorje v smislu Direktive 97/9/ES[21].
Pri prizadevanju za zgoraj navedene cilje se bosta
Komisija in odbor poskušala izogniti nepotrebnemu uničevanju vrednosti in
bosta poskušala čim bolj zmanjšati stroške reševanja;
3.           Komisija uravnoteži cilje iz
odstavka 2, kot to ustreza naravi in okoliščinam posameznega primera.
Člen 13
Splošna načela, ki urejajo reševanje
1.           Komisija in odbor pri
ukrepanju v okviru postopka reševanja iz člena 16 sprejmeta vse primerne
ukrepe za zagotavljanje, da se ukrep za reševanje sprejme v skladu z
naslednjimi načeli:
(a)         
delničarji institucije v postopku reševanja
prevzamejo prve izgube;
(b)         
upniki institucije v postopku reševanja
začnejo prevzemati izgube po delničarjih, glede na prednostni
razpored njihovih terjatev v skladu s členom 15;
(c)         
uprava institucije v postopku reševanja se zamenja,
razen v primerih, v katerih se glede na okoliščine oceni, da je treba za
uresničitev ciljev reševanja upravo v celoti ali delno ohraniti;
(d)         
 posamezniki in subjekti v skladu z dolžnim pravnim
postopanjem odgovarjajo za propad institucije v postopku reševanja v obsegu, ki
ga predvideva nacionalna zakonodaja;
(e)         
upniki istega razreda se obravnavajo enakovredno;
(f)           
 noben upnik ne utrpi večjih izgub, kot bi
jih, če bi prišlo do prenehanja subjekta iz člena 2 po običajnih
postopkih zaradi insolventnosti.
2.           Če je institucija
subjekt v skupini, Komisija, kadar je to ustrezno, in odbor uporabita
instrumente za reševanje in izvajata pooblastila za reševanje tako, da kar
najbolj zmanjšata učinek na druge subjekte, ki spadajo v skupino, in na
skupino kot celoto ter negativen vpliv na finančno stabilnost v Uniji in
zlasti v državah članicah, kjer skupina posluje.
3.           Če se v zvezi s
subjektom iz člena 2 uporabi instrument prodaje poslovanja, instrument
premostitvene institucije ali instrument ločevanja sredstev, se za namene
člena 5(1) Direktive 2001/23/ES[22]
za ta subjekt šteje, da je v stečajnem ali temu podobnem postopku zaradi
insolventnosti.
Člen 14
Reševanje finančnih institucij in nadrejenih podjetij
1.           Komisija sprejme ukrep za
reševanje v zvezi s finančno institucijo, če za finančno
institucijo in nadrejeno podjetje izpolnjeni pogoji iz člena 16(2).
2.           Komisija sprejme ukrep za
reševanje v zvezi z nadrejenim podjetjem iz točke (b) člena 2,
če so tako za nadrejeno podjetje kot eno ali več podrejenih podjetij,
ki so institucije, izpolnjeni pogoji iz člena 16(2).
3.           Komisija lahko z odstopanjem
od odstavka 2 in ne glede na dejstvo, da nadrejeno podjetje morda ne
izpolnjuje pogojev iz člena 16(2), sprejme ukrep za reševanje v zvezi
z nadrejenim podjetjem, če eno ali več podrejenih podjetij, ki so
institucije, izpolnjuje pogoje iz člena 16(2) ter je ukrep v zvezi s
tem nadrejenim podjetjem potreben za reševanje enega ali več podrejenih
podjetij, ki so institucije, ali za reševanje skupine kot celote.
Člen 15
Prednostni vrstni red terjatev
Pri uporabi instrumenta za reševanje z
zasebnimi sredstvi za institucijo v postopku reševanja in brez poseganja v
obveznosti, ki so izključene iz instrumenta za reševanje z zasebnimi
sredstvi na podlagi člena 24(3), Komisija o tem odloči, odbor in
nacionalni organi za reševanje sodelujočih držav članic pa za
terjatve izvajajo pooblastila za odpis in pretvorbo po obratnem prednostnem
vrstnem redu za naslednji vrstni red običajnih postopkov zaradi
insolventnosti:
(a)                   
terjatve, povezane z upravičenimi vlogami, in
terjatve iz sistemov zajamčenih vlog;
(b)                   
nezavarovane neprednostne terjatve; 
(c)                   
podrejene terjatve, razen navedenih v točkah
(d) do (f);
(d)                   
terjatve višjega poslovodstva in direktorjev;
(e)                   
terjatve, povezane z dodatnim temeljnim kapitalom in
dodatnim kapitalom;
(f)                     
terjatve, povezane z navadnim lastniškim temeljnim
kapitalom.
z začetkom od točke (f) in koncem v
točki (a).
Člen 16
Postopki reševanja
1.           Kadar ECB ali nacionalni
organ za reševanje oceni, da so v zvezi s subjektom iz člena 2 izpolnjeni
pogoji iz točk (a) in (b) odstavka 2, to oceno nemudoma posreduje Komisiji
in odboru.
2.           Odbor po prejemu
sporočila v skladu z odstavkom 1 ali na lastno pobudo oceni, ali so
izpolnjeni naslednji pogoji:
(a)         
subjekt propada ali bo verjetno propadel;
(b)         
ob upoštevanju časovnega razporeda in drugih
relevantnih okoliščin ne obstaja razumna verjetnost, da bi lahko kakršna
koli nadomestna dejavnost zasebnega sektorja ali nadzorna dejavnost
(vključno z ukrepi zgodnjega posredovanja, odpisom ali pretvorbo
kapitalskih instrumentov v skladu s členom 14), sprejeta v zvezi s
subjektom, preprečila propad tega subjekta v sprejemljivem času;
(c)         
ukrep za reševanje je potreben zaradi javnega
interesa v skladu z odstavkom 4.
3.           Za namene točke (a)
odstavka 2 se šteje, da subjekt propada ali je verjetno, da bo propadel,
če:
(a)         
subjekt krši zahteve za nadaljnje dovoljenje ali
obstajajo objektivni elementi, ki potrjujejo ugotovitev, da jih bo institucija
v bližnji prihodnosti kršila, in to na način, ki bi upravičil preklic
takega dovoljenja s strani ECB ali pristojnega organa, med drugim zato, ker je
institucija ustvarila izgube ali obstaja verjetnost, da bo ustvarila izgube,
zaradi katerih bodo pošla vsa njena lastna sredstva ali precejšen del teh
sredstev; 
(b)         
sredstva subjekta so manjša od njegovih obveznosti
oziroma obstajajo objektivni elementi, ki kažejo na verjetnost, da bodo manjša
v bližnji prihodnosti;
(c)         
subjekt ni zmožen plačevati svojih obveznosti,
ko zapadejo v plačilo, oziroma obstajajo objektivni elementi, ki kažejo na
verjetnost, da v bližnji prihodnosti ne bo zmožen plačevati svojih
obveznosti;
(d)         
potrebna je izredna javna finančna podpora,
razen če se za odpravo resne motnje v gospodarstvu države članice in
za ohranitev finančne stabilnosti takšna podpora zagotovi kot:
(i)      državno jamstvo za kritje likvidnostnih
posojil, ki so jih zagotovile centralne banke v skladu s svojimi pogoji;
(ii)      državno jamstvo za na novo izdane
obveznosti; 
(iii)     vložek lastnih sredstev ali nakup
kapitalskih instrumentov po cenah in pod pogoji, ki ne dajejo prednosti
subjektu, če ob odobritvi javne podpore ne nastopijo niti okoliščine
iz točke (a), (b) in (c) odstavka 2 niti okoliščine iz člena 14.
V vseh primerih iz točk (i), (ii) in
(iii) so jamstveni ali enakovredni ukrepi omejeni na solventne subjekte, za
njih pa je potrebna odobritev v skladu s pravili o državnih pomočeh. Ti
ukrepi so previdnostni in začasni ter sorazmerni glede na odpravo posledic
resne motnje in se ne uporabljajo za izravnavo izgub, ki jih je ustvaril ali
jih bo v bližnji prihodnosti verjetno ustvaril subjekt.
4.           Za namene točke (c)
odstavka 2 se ukrep za reševanje obravnava kot javni interes, če se z njim
doseže enega ali več ciljev reševanja iz člena 12 in je sorazmeren z
njimi ter če s prenehanjem subjekta v skladu z običajnimi postopki
zaradi insolventnosti teh ciljev reševanja ne bi bilo mogoče doseči v
enaki meri.
5.           Če so izpolnjeni vsi
pogoji iz odstavka 2, odbor Komisiji priporoči, naj se subjekt
vključi v postopek reševanja. Priporočilo vsebuje vsaj naslednje:
(a)         
priporočilo, da se subjekt vključi v
postopek reševanja;
(b)         
okvir instrumentov za reševanje iz člena
19(3);
(c)         
okvir uporabe sklada, da se podpre reševanje v
skladu s členom 71.
6.           Komisija ob upoštevanju
nujnosti okoliščin primera na lastno pobudo ali ob upoštevanju morebitnega
sporočila iz odstavka 1 ali priporočila odbora iz odstavka 5
odloči o vključitvi subjekta v postopek reševanja in o okviru
reševalnih instrumentov, ki se uporabijo v zvezi z zadevnim subjektom in
uporabo sklada za podporo ukrepom za reševanje. Komisija lahko na lastno pobudo
odloči, da vključi subjekt v postopek reševanja, če so
izpolnjeni vsi pogoji iz odstavka 2.
7.           Odločitev Komisije se
naslovi na odbor. Če Komisija odloči, da ne vključi subjekta v
postopek reševanja, ker ni izpolnjen pogoj iz odstavka 2(c), zadevni subjekt
preneha v skladu z nacionalno zakonodajo o insolventnosti.
8.           V okviru, določenem z
odločitvijo Komisije, odbor odloči o programu reševanja iz člena
20 in zagotovi, da se sprejmejo potrebni ukrepi za reševanje, da lahko zadevni
nacionalni organi za reševanje izvajajo program reševanja. Odločitev
odbora se naslovi na zadevne nacionalne organe za reševanje ter daje navodila
tem organom, ki sprejmejo vse potrebne ukrepe za izvedbo odločitve odbora
v skladu s členom 26, tako da izvajajo pooblastila za reševanje iz
Direktive [ ], zlasti tista iz členov 56 do 64 navedene
Direktive [ ]. Kadar je prisotna državna pomoč, lahko odbor sprejme
odločitev šele po tem, ko je Komisija sprejela odločitev o tej
državni pomoči.
9.           Če odbor po prejemu sporočila
v skladu z odstavkom 1 ali na lastno pobudo meni, da bi lahko ukrepi za
reševanje predstavljali državno pomoč v skladu s členom 107(1) PDEU,
pozove sodelujočo državo članico ali zadevne države članice, naj
nemudoma obvestijo Komisijo o predvidenih ukrepih v skladu s členom 108(3)
PDEU.
10.         Če ukrep za reševanje,
kot ga je predlagal odbor, vključuje uporabo sklada in ne vključuje
odobritve državne pomoči v skladu s členom 107(1) PDEU, Komisija
hkrati po analogiji uporabi merila, določena za uporabo člena 107
PDEU.
11.         Komisija je pooblaščena,
da od odbora pridobi vse informacije, ki se ji zdijo pomembne za izpolnjevanje
nalog it te uredbe in po potrebi člena 107 PDEU. Odbor je pooblaščen,
da od katere koli osebe v skladu s poglavjem 5 tega naslova pridobi vse
informacije, ki jih potrebuje, da pripravi ukrep za reševanje in sprejme
odločitev glede ukrepa, vključno s posodobitvami in dopolnitvami
informacij, navedenih v načrtih reševanja.
12.         Odbor je pooblaščen, da
priporoči Komisiji spremembo okvira za instrumente za reševanje in za
uporabo sklada v zvezi s subjektom, ki je vključen v postopek reševanja.
Člen 17
Vrednotenje
1.           Preden odbor sprejme ukrep za
reševanje ali uporabi pooblastilo za odpis ali pretvorbo kapitalskih
instrumentov, zagotovi, da oseba, neodvisna od vseh javnih organov,
vključno z odborom, organom za reševanje in zadevnim subjektom, opravi
pošteno in realno vrednotenje sredstev in obveznosti subjekta iz
člena 2.
2.           Ob upoštevanju
odstavka 13 se vrednotenje šteje za dokončno, če so upoštevane
vse zahteve iz odstavkov 3 do 14.
3.           Če ni mogoče
opraviti neodvisnega vrednotenja v skladu z odstavkom 1, lahko odbor
izvede začasno vrednotenje sredstev in obveznosti subjekta iz člena 2
v skladu z določbami iz odstavka 9.
4.           Cilj vrednotenja je oceniti
vrednost sredstev in obveznosti subjekta iz člena 2, ki propada ali
bo verjetno propadel.
5.           Namen vrednotenja je:
(a)         
prispevati k ugotovitvi, ali so izpolnjeni pogoji
za reševanje oziroma za odpis ali pretvorbo kapitalskih instrumentov;
(b)         
če so izpolnjeni pogoji za reševanje,
prispevati k odločitvi o ustreznem ukrepu za reševanje v zvezi s subjektom
iz člena 2;
(c)         
če se uporabi pooblastilo za odpis ali
pretvorbo kapitalskih instrumentov, prispevati k odločitvi o obsegu
razveljavitve ali razvodenitve delnic ali drugih instrumentov lastništva in o
obsegu odpisa ali pretvorbe ustreznih kapitalskih instrumentov;
(d)         
če se uporabi instrument za reševanje z
zasebnimi sredstvi, prispevati k odločitvi o obsegu odpisa ali pretvorbe
upravičenih obveznosti;
(e)         
če se uporabi instrument premostitvene
institucije ali instrument ločevanja sredstev, prispevati k odločitvi
o sredstvih, pravicah, obveznostih oziroma delnicah ali drugih instrumentih
lastništva, ki se prenesejo, in k odločitvi o vrednosti morebitnega
nadomestila, ki se plača instituciji v postopku reševanja oziroma
lastnikom delnic ali drugih instrumentov lastništva;
(f)           
če se uporabi instrument prodaje poslovanja,
prispevati k odločitvi o sredstvih, pravicah, obveznostih oziroma delnicah
ali drugih instrumentih lastništva, ki se prenesejo, in k temu, kako odbor
razume tržne pogoje za namene člena 21(2)(b);
(g)         
v vseh primerih zagotoviti, da so vse izgube v
zvezi s sredstvi subjekta iz člena 2 v celoti priznane v trenutku
uporabe instrumentov za reševanje oziroma izvajanja pooblastila za odpis ali
pretvorbo kapitalskih instrumentov.
6.           Če je to ustrezno,
vrednotenje temelji na preudarnih predpostavkah, vključno s stopnjo
neizpolnjevanja obveznosti in resnostjo izgub. Vrednotenje od trenutka, ko se
sprejme ukrep za reševanje ali uporabi pooblastilo za odpis ali preoblikovanje
kapitalskih instrumentov, ne predvideva morebitne prihodnje odobritve izredne
javne finančne podpore subjektu iz člena 2. Pri vrednotenju se
tudi upošteva, da pri uporabi katerega koli instrumenta za reševanje velja
naslednje:
(a)         
odbor lahko od institucije v postopku reševanja
izterja vse razumne stroške, do katerih je dejansko prišlo;
(b)         
v skladu s členom 71 lahko sklad zaračuna
obresti ali provizije v zvezi z vsemi posojili ali jamstvi, ki se zagotovijo
instituciji v postopku reševanja.
7.           Vrednotenje se dopolni z
naslednjimi informacijami iz računovodskih obračunov in evidenc
subjekta iz člena 2:
(a)         
posodobljeno bilanco stanja in poročilom o
finančnem položaju subjekta iz člena 2;
(b)         
analizo in oceno računovodske vrednosti
sredstev;
(c)         
seznamom neporavnanih obveznosti, prikazanih v
obračunih in evidencah subjekta iz člena 2, z označenimi
posameznimi krediti in prednostno razvrstitvijo terjatev iz člena 15;
(d)         
seznamom sredstev, ki jih ima subjekt iz člena
2 za račun tretjih oseb, ki imajo nad temi sredstvi lastniške pravice.
8.           Da se prispeva k
odločitvam iz točk (e) in (f) odstavka 5, se lahko informacije
iz točke (b) odstavka 7 po potrebi dopolnijo z analizo in oceno
vrednosti sredstev in obveznosti subjekta iz člena 2 na podlagi tržne
vrednosti.
9.           Vrednotenje prikazuje
nadaljnjo delitev upnikov na razrede glede na njihovo prednostno razvrstitev
terjatev iz člena 15 in oceno obravnave, ki bi je bil posamezen razred
delničarjev in upnikov po pričakovanjih deležen, če bi prišlo do
prenehanja subjekta iz člena 2 v skladu z običajnimi postopki
zaradi insolventnosti.
10.         Če so okoliščine
primera tako nujne, da ni mogoče izpolniti zahtev iz odstavkov 6
in 8, ali se uporablja odstavek 2, se izvede začasno vrednotenje.
Pri začasnem vrednotenju se upoštevajo zahteve iz odstavka 4 ter,
kolikor je to razumno izvedljivo glede na okoliščine, zahteve iz
odstavkov 1, 7 in 9.
Začasno vrednotenje iz prvega pododstavka
vključuje ustrezno utemeljen blažilnik za dodatne izgube.
11.         Vrednotenje, ki ne izpolnjuje
vseh zahtev iz tega člena, velja za začasno, dokler neodvisna oseba
ne izvede vrednotenja, ki je v celoti skladno z vsemi zahtevami iz tega
člena. Navedeno naknadno dokončno vrednotenje se opravi takoj, ko je
to mogoče.
Namen naknadnega dokončnega vrednotenja je:
(a)         
zagotoviti, da so vse izgube v zvezi s sredstvi
subjekta iz člena 2 v celoti priznane v računovodskih
obračunih navedenega subjekta;
(b)         
navesti razloge razlogov za odločitev, da se
ponovno vknjižijo terjatve upnikov ali poveča vrednost nadomestil,
plačanih v skladu z odstavkom 12.
12.         Če je ocena neto
vrednosti sredstev subjekta iz člena 2 pri naknadnem dokončnem
vrednotenju višja kot pri začasnem vrednotenju neto vrednosti sredstev
subjekta, lahko odbor od nacionalnega organa za reševanje zahteva, da:
(a)         
uporabi pooblastilo za zvišanje vrednosti terjatev
upnikov, ki so bile odpisane pri uporabi instrumenta za reševanje z zasebnimi
sredstvi;
(b)         
premostitveni instituciji ali nosilcu za
upravljanje sredstev naroči, naj subjektu iz člena 2 v postopku
reševanja plača dodatno nadomestilo v zvezi s sredstvi, pravicami in
obveznostmi oziroma naj lastnikom delnic ali drugih instrumentov lastništva
plača dodatno nadomestilo v zvezi z delnicami ali drugimi instrumenti lastništva.
13.         Z odstopanjem od odstavka 1 je
začasno vrednotenje, opravljeno v skladu z odstavkoma 10 in 11,
veljavna podlaga, na kateri odbor sprejme ukrepe za reševanje ali izvaja
pooblastilo za odpis ali preoblikovanje kapitalskih instrumentov.
14.         Vrednotenje nima nobenega
pravnega učinka ter je korak v postopku priprave na priporočilo
odbora, da se uporabi instrument za reševanje ali izvajajo pooblastila za
reševanje.
15.         Pri vrednotenju se upoštevajo
tudi delegirani akti v zvezi z okoliščinami, v katerih je oseba neodvisna,
metodologijo za ocenjevanje vrednosti sredstev in obveznosti subjekta in
metodologijo za izračun in vključenost blažilnika za dodatne izgube
pri začasnem vrednotenju, ki jih sprejme Komisija v skladu s členom
30(7) Direktive [ ].
16.         Odbor za namene ocenjevanja,
ali bi bili delničarji in upniki deležni boljše obravnave, če bi bil
za institucijo v postopku reševanja uveden običajen postopek zaradi
insolventnosti, zagotovi, da po izvedenem ukrepu za reševanje neodvisna oseba
opravi vrednotenje. To vrednotenje je ločeno od vrednotenja, opravljenega
v skladu z odstavki (1) do (14).
17.         Pri vrednotenju iz odstavka 16
se določi:
(a)         
obravnava delničarjev in upnikov, če bi
bili za subjekt iz člena 2 v postopku reševanja, v zvezi s katerim je bil
izveden delni prenos, odpis ali pretvorba, uvedeni običajni postopki
zaradi insolventnosti neposredno pred izvedbo prenosa, odpisa ali pretvorbe;
(b)         
dejanska obravnava delničarjev in upnikov pri
reševanju subjekta iz člena 2 v postopku reševanja;
(c)         
ali obstaja kakršna koli razlika med obravnavo iz
točke (a) in obravnavo iz točke (b).
18.         Pri vrednotenju iz odstavka 16
se:
(a)         
predpostavlja, da bi bili za subjekt iz člena
2 v postopku reševanja, v zvezi s katerim je bil izveden delni prenos, odpis
ali pretvorba, uvedeni običajni postopki zaradi insolventnosti neposredno
pred izvedbo ukrepa za reševanje;
(b)         
predpostavlja, da delni prenos ali prenosi pravic,
sredstev ali obveznosti ali odpis ali pretvorba niso bili izvedeni;
(c)         
ne upošteva nobene izredne javne podpore subjektu
iz člena 2 v postopku reševanja.
Člen 18
Odpis in pretvorba kapitalskih instrumentov 
1.           ECB, pristojni organ ali
organ za reševanje, kot jih določi država članica v skladu s
členoma 51(1)(ba) in (bb) ter 54 Direktive [ ], obvesti odbor, če
oceni, da so izpolnjeni naslednji pogoji v zvezi s subjektom iz člena 2
ali skupino, ki deluje v sodelujoči državi članici:
(a)         
subjekt ne bo več dolgo uspešno posloval,
če se kapitalski instrumenti ne odpišejo ali pretvorijo v lastniški
kapital;
(b)         
subjekt ali skupina potrebuje izredno javno
finančno podporo, razen v okoliščinah iz točke (d)(iii)
člena 16(3).
2.           Za namene odstavka 1
subjekt iz člena 2 ali skupina ne posluje več uspešno, če sta
izpolnjena oba naslednja pogoja:
(a)         
subjekt ali skupina propada ali bo verjetno
propadla;
(b)         
ob upoštevanju časovnega okvira in drugih
ustreznih okoliščin ni upravičeno pričakovati, da bi kakršen
koli ukrep, vključno z alternativni ukrepi zasebnega sektorja ali
nadzornimi ukrepi (tudi ukrepi za zgodnje posredovanje), razen odpisa ali
pretvorbe kapitalskih instrumentov, bodisi posamično ali v povezavi z
ukrepom reševanja, preprečil propad subjekta ali skupine v razumnem
obdobju.
3.           Za namene točke (a)
odstavka 1 navedeni subjekt propada ali je verjetno, da bo propadel,
če nastopi vsaj ena od okoliščin iz člena 16(3).
4.           Za namene točke (a)
odstavka 2 skupina propada ali bo verjetno propadla, če krši konsolidirane
bonitetne zahteve ali če obstajajo objektivni elementi, ki potrjujejo
ugotovitev, da jih bo v bližnji prihodnosti kršila, in to na način, ki bi
upravičil ukrep pristojnega organa, med drugim zato, ker je skupina
ustvarila izgube ali obstaja verjetnost, da bo ustvarila izgube, zaradi katerih
bodo pošla vsa njena lastna sredstva ali precejšen del teh sredstev. 
5.           Komisija na priporočilo
odbora ali na lastno pobudo preveri, ali so izpolnjeni pogoji iz odstavka 1.
Komisija določi, ali se pooblastila za odpis ali pretvorbo kapitalskih
instrumentov izvajajo posamezno ali po postopku v skladu s členom 16(4) do
(7) skupaj z ukrepom za reševanje.
6.           Kadar Komisija ugotovi, da so
izpolnjeni pogoji iz odstavka 1, niso pa izpolnjeni pogoji za reševanje v
skladu s členom 16(2), odbor na podlagi odločitve Komisije
naroči nacionalnim organom za reševanje, naj izvajajo pooblastila za odpis
ali pretvorbo v skladu s členoma 51 in 52 Direktive [ ].
7.           Kadar so izpolnjeni pogoji iz
odstavka 1 in so izpolnjeni tudi pogoji za reševanje iz člena 16(2), se
uporablja postopek iz člena 16(4) do (7).
8.           Odbor zagotovi, da nacionalni
organi za reševanje izvajajo pooblastila za odpis ali pretvorbo na način,
ki privede do naslednjih rezultatov:
(a)         
najprej se sorazmerno z izgubami in do svoje
zmogljivosti zmanjša navadni lastniški temeljni kapital;
(b)         
glavnica ustreznih kapitalskih instrumentov se v
potrebnem obsegu in do zmogljivosti ustreznih kapitalskih instrumentov odpiše
ali preoblikuje v instrumente navadnega lastniškega temeljnega kapitala ali
oboje.
9.           Nacionalni organi za
reševanje izvršujejo navodila odbora ter izvedejo odpis ali preoblikovanje
kapitalskih instrumentov v skladu s členom 26.
Člen 19
Splošna načela instrumentov za reševanje
1.           Če se odbor odloči,
da uporabi instrument za reševanje za subjekt iz člena 2, in bi ta ukrep
za reševanje povzročil, da izgube krijejo upniki, ali pretvorbo njihovih
terjatev, odbor izvede pooblastila iz člena 18 neposredno pred uporabo
instrumenta za reševanje ali skupaj z uporabo tega instrumenta.
2.           Instrumenti za reševanje iz
točke (b) člena 16(5) so naslednji:
(a)         
instrument prodaje poslovanja;
(b)         
instrument premostitvene institucije;
(c)         
instrument ločevanja sredstev;
(d)         
instrument reševanja z zasebnimi sredstvi.
3.           Ko sprejema priporočilo
iz člena 16(5), odbor upošteva naslednje dejavnike:
(a)         
sredstva in obveznosti institucije v postopku
reševanja na podlagi vrednotenja v skladu s členom 17;
(b)         
likvidnostni položaj institucije v postopku
reševanja;
(c)         
tržljivost vrednosti franšize institucije v
postopku reševanja glede na konkurenčne in gospodarske razmere na trgu;
(d)         
razpoložljivi čas.
4.           Ob upoštevanju odstavka 5 se
instrumenti za reševanje lahko uporabljajo ločeno ali skupaj, razen
instrumenta ločevanja sredstev, ki se lahko uporablja le skupaj z drugim
instrumentom za reševanje.
Člen 20
Program reševanja
Program reševanja, ki ga je sprejel odbor na
podlagi člena 16(8), v skladu z odločitvijo Komisije o okviru za
reševanje v skladu s členom 16(6) in vsako odločitvijo o državni
pomoči, če se po analogiji uporablja, opredeli podrobnosti
instrumentov za reševanje, ki se uporabijo za institucijo v postopku reševanja
in se nanašajo vsaj na ukrepe iz členov 21(2), 22(2), 23(2) in 24(1) ter
posebne zneske in namene, za katere se uporablja sklad.
V okviru postopka reševanja lahko odbor
spremeni in posodobi program reševanja, kot je primerno glede na
okoliščine primera in v okviru reševanja, ki ga izbere Komisija v skladu s
členom 16(6).
Člen 21
Instrument prodaje poslovanja
1.           V okviru, ki ga določi
Komisija, je orodje prodaje poslovanja sestavljeno iz prenosa na kupca, ki ni
premostitvena institucija, naslednjega:
(a)         
delnic ali drugih instrumentov lastništva
institucije v postopku reševanja; ali
(b)         
vseh ali določenih sredstev, pravic ali
obveznosti institucije v postopku reševanja.
2.           Glede orodja prodaje
poslovanja so v programu reševanja v skladu s členom 16(8) opredeljeni
zlasti:
(a)         
instrumenti, sredstva, pravice in obveznosti, ki
jih prenese nacionalni organ za reševanje v skladu s členom 32(1) in (7)
do (11) Direktive [ ];
(b)         
tržni pogoji, ob upoštevanju okoliščin ter
stroškov in izdatkov, ki nastanejo v postopku reševanja, na podlagi katerih
nacionalni organ za reševanje izvede prenos v skladu s členom 32(2) do (4)
Direktive [ ];
(c)         
dejstvo, ali lahko nacionalni organ za reševanje
prenese pooblastila več kot enkrat v skladu s členom 32(5) in (6)
Direktive [ ];
(d)         
ureditve trženja navedenega subjekta ali navedenih
instrumentov, sredstev, pravic in obveznost s strani nacionalnega organa za
reševanje v skladu s členom 33(1) in (2) Direktive [ ];
(e)         
dejstvo, ali bo upoštevanje zahtev glede trženja s
strani nacionalnega organa za reševanje verjetno ogrozilo cilje reševanja v
skladu z odstavkom 3.
3.           Odbor uporablja instrument
prodaje poslov brez izpolnjevanja zahtev glede trženja v skladu s točko
(e) odstavka 2, ko ugotovi, da bi izpolnjevanje teh zahtev verjetno ogrozilo
enega ali več ciljev reševanja in zlasti, če so izpolnjeni naslednji
pogoji:
(a)         
meni, da obstaja resna grožnja za finančno
stabilnost, ki izhaja iz propada ali potencialnega propada institucije v
postopku reševanja; 
(b)         
meni, da bi izpolnjevanje teh zahtev verjetno
ogrozilo učinkovitost instrumenta prodaje poslovanja pri odpravljanju te
grožnje ali doseganju cilja reševanja iz točke (b) člena 12(2).
Člen 22
Instrument premostitvene institucije
1.           V okviru, ki ga določi
Komisija, je instrument premostitvene institucije sestavljen iz prenosa na
premostitveno institucijo naslednjega:
(a)         
delnic ali drugih instrumentov lastništva, ki jih
izda ena ali več institucij v postopku reševanja; 
(b)         
vseh ali določenih sredstev, pravic ali
obveznosti ene ali več institucij v postopku reševanja.
2.           Glede instrumenta
premostitvene institucije so v programu reševanja iz člena 20 opredeljeni
zlasti:
(a)         
instrumenti, sredstva, pravice in obveznosti, ki
jih na premostitveno institucijo prenese nacionalni organ za reševanje v skladu
s členom 34(1) do (9) Direktive [ ];
(b)         
ureditve za ustanovitev, delovanje in prenehanje premostitvene
institucije s strani nacionalnega organa za reševanje v skladu s členom
35(1) do (3) in (5) do (8) Direktive [ ];
(c)         
ureditve za trženje premostitvene institucije ali
njenih sredstev ali obveznosti s strani nacionalnega organa za reševanje v skladu
s členom 35(4) Direktive [ ].
3.           Odbor zagotovi, da skupna
vrednost obveznosti, ki jih nacionalni organ za reševanje prenese na
premostitveno institucijo, ne presega skupne vrednosti pravic in sredstev, ki
so bili preneseni iz institucije v postopku reševanja ali zagotovljeni iz
drugih virov.
Člen 23
Instrument ločevanja sredstev
1.           V okviru, ki ga določi
Komisija, je instrument ločevanja sredstev sestavljen iz prenosa sredstev,
pravic ali obveznosti institucije v postopku reševanja na nosilec za upravljanje
sredstev.
Nosilec za upravljanje sredstev je pravna oseba,
ki izpolnjuje vse naslednje zahteve:
(a)         
je v celoti ali delno v lasti enega ali več
javnih organov, ki lahko vključujejo organ za reševanje ali shemo za
financiranje reševanja, ali pa ga takšni organi nadzorujejo;
(b)         
je bil ustanovljen za namene sprejemanja nekaterih
ali vseh sredstev, pravic in obveznosti ene ali več institucij v postopku
reševanja ali premostitvene institucije.
2.           Glede instrumenta
ločevanja sredstev so v programu reševanja iz člena 20 opredeljeni
zlasti:
(a)         
instrumenti, sredstva, pravice in obveznosti, ki
jih nacionalni organ za reševanje prenese na nosilca za upravljanje sredstev v
skladu s členom 36(1) do (4) in (6) do (10) Direktive [ ];
(b)         
protivrednost, v višini katere nacionalni organ za
reševanje prenese sredstva na nosilec za upravljanje sredstev v skladu z
načeli, določenimi v členu 17. Ta določba ne
preprečuje, da imajo nadomestila nominalno ali negativno vrednost.
Člen 24
Instrument reševanja z zasebnimi sredstvi
1.           Instrument reševanja z
zasebnimi sredstvi se lahko uporabi za katerega koli od naslednjih namenov:
(a)         
dokapitalizacijo subjekta iz člena 2, ki
izpolnjuje pogoje za reševanje v zadostnem obsegu, da se ponovno vzpostavi
njegova zmožnost izpolnjevati pogoje za pridobitev dovoljenja in omogoči
nadaljnje izvajanje dejavnosti, za katere ima dovoljenje v skladu z Direktivo
2013/36/EU ali Direktivo 2004/39/ES;
(b)         
pretvorbo glavnice terjatev ali dolžniških
instrumentov, prenesenih na premostitveno institucijo, v lastniški kapital ali
njihovo zmanjšanje z namenom zagotovitve kapitala tej premostitveni
instituciji.
V okviru, ki ga določi Komisija za instrument
za reševanje z zasebnimi sredstvi, se v programu reševanja zlasti opredeli:
(c)         
skupni znesek, za katerega morajo biti
upravičene obveznosti zmanjšane ali pretvorjene v skladu s členom 6;
(d)         
obveznosti, ki jih je mogoče izključiti v
skladu z odstavki 5 do 13;
(e)         
cilji in minimalna vsebina načrta za
reorganizacijo poslovanja, ki ga je treba predložiti v skladu z odstavkom 16.
2.           Instrument reševanja z
zasebnimi sredstvi se lahko uporabi za namen iz točke (a) odstavka 1 samo,
če obstajajo realne možnosti, da bo uporaba tega instrumenta v povezavi z
izvedenimi ukrepi v skladu z določbami načrta za reorganizacijo
poslovanja, zahtevanega v odstavku 16, poleg doseganja zadevnih ciljev
reševanja ponovno vzpostavila finančno stabilnost in dolgoročno
sposobnost preživetja zadevne institucije.
Če niso izpolnjeni pogoji iz prvega
pododstavka, se uporablja kateri koli instrument za reševanje iz točk (a),
(b) in (c) odstavka 2 člena 19 ter instrument za reševanje z zasebnimi
sredstvi iz točke (d) odstavka 2 člena 19, kakor je primerno.
3.           Naslednje obveznosti niso
predmet odpisa in preoblikovanja:
(a)         
krite vloge;
(b)         
zavarovane obveznosti, vključno s kritimi obveznicami;
(c)         
 vse obveznosti, ki so posledica dejstva, da
subjekt iz člena 2 drži sredstva ali denar strank, ali zaupniškega
razmerja med subjektom iz člena 2 (kot zaupnikom) in drugo osebo (kot
upravičencem), pod pogojem, da je takšna stranka ali upravičenec
zaščiten po veljavnem insolvenčnem ali civilnem pravu;
(d)         
obveznosti do institucij, razen subjektov, ki so
del iste skupine, s prvotno zapadlostjo, krajšo od sedmih dni;
(e)         
 obveznosti, ki izhajajo iz udeležbe v sistemu,
določenem v skladu z Direktivo 98/26/ES[23],
in katerih preostala zapadlost je krajša od sedmih dni;
(f)           
obveznosti do koga od naslednjih:
(i)      delojemalca v povezavi z obračunano
plačo, pokojninskimi prejemki ali drugimi fiksnimi nadomestili, razen
spremenljivega dela nadomestil, ki ga ne ureja zakon ali kolektivna pogodba;
(ii)      komercialnega ali trgovinskega upnika,
ki izhajajo iz dobave blaga ali zagotavljanja storitev instituciji ali subjektu
iz točk (b), (c) ali (d) člena 1, ki so ključne za vsakodnevno
opravljanje dejavnosti, vključno s storitvami informacijske tehnologije,
komunalnimi storitvami ter najemom, servisiranjem in vzdrževanjem prostorov;
(iii)     davčnih organov in organov za
socialno varstvo, če imajo te obveznosti prednost v skladu z veljavnim
insolvenčnim ali civilnim pravom.
4.           Področje uporabe
instrumenta za reševanje z zasebnimi sredstvi iz odstavka 3 ne preprečuje,
kadar je to primerno, izvajanja pooblastil za reševanje za kateri koli del
zavarovane obveznosti ali obveznosti, zajamčene z zavarovanjem s
premoženjem, ki presega vrednost sredstev, jamstva, pravice do zaplembe ali
premoženja, s katerimi je zavarovana. Krite obveznice, kakor so opredeljene v
členu 52(4) Direktive 2009/65/ES[24]
, so lahko izvzete s to določbo.
5.           V izjemnih okoliščinah
se lahko nekatere obveznosti izvzamejo ali delno izvzamejo iz uporabe
pooblastil za odpis in pretvorbo v katerem koli od naslednjih primerov:
(a)         
kjer za navedeno obveznost ni mogoče uporabiti
instrumenta za reševanje z zasebnimi sredstvi v razumnem času, kljub
dobronamernim prizadevanjem organa za reševanje, ali
(b)         
kjer je izključitev nujno potrebna in
sorazmerna za dosego nemotenega delovanja ključnih funkcij in glavnih
poslovnih področij na način, ki instituciji v postopku reševanja
omogoča, da nadaljuje ključne dejavnosti, storitve in posle, ali
(c)         
kjer je izključitev nujno potrebna in
sorazmerna za preprečevanje širjenja negativnih vplivov, ki bi močno
ovirali delovanje finančnih trgov na način, ki bi lahko
povzročil resne motnje v gospodarstvu države članice ali Unije; ali
(d)         
kjer bi uporaba instrumenta za reševanje z
zasebnimi sredstvi za te obveznosti tako zmanjšala vrednost, da bi bile izgube
drugih upnikov večje, kot če bi te obveznosti izključili iz
reševanja z zasebnimi sredstvi.
Kadar sta upravičena obveznost ali razred
upravičenih obveznosti izključena ali delno izključena, se lahko
raven odpisa ali pretvorbe, ki se uporablja za druge upravičene
obveznosti, poveča zaradi upoštevanja takih izključitev, pod pogojem
da raven odpisa in pretvorbe, ki se uporablja za druge upravičene
obveznosti spoštuje načela, določena v točki (f) člena
13(1).
6.           Kadar upravičena
obveznost ali razred upravičenih obveznosti, ki so izključene ali
delno izključene v skladu z odstavkom 5, in izgube, ki bi jih krile te
obveznosti, niso bile v celoti prenesene na druge upnike, se lahko instituciji
v postopku reševanja zagotovi prispevek iz sklada, da:
(a)         
 se pokrijejo vse izgube, ki niso bile pokrite z
upravičenimi obveznostmi, in se v skladu s točko (a) odstavka 1
zagotovi, da je neto vrednost sredstev institucije v postopku reševanja enaka
nič;
(b)         
se kupijo delnice ali drugi instrumenti lastništva
ali kapitalski instrumenti v instituciji v postopku reševanja za
dokapitalizacijo institucije v skladu s točko (b) odstavka 1.
7.           Sklad lahko zagotovi
prispevek iz odstavka 6 samo , če prispevek izpolnjuje obe naslednji
merili:
(a)         
delničarji, imetniki drugih instrumentov
lastništva, imetniki zadevnih kapitalskih instrumentov in drugih
upravičenih obveznosti so z odpisom, preoblikovanjem ali kako drugače
zagotovili prispevek za pokritje izgube in dokapitalizacijo, enak znesku, ki ni
manjši od 8 % skupnih obveznosti, vključno z lastnimi sredstvi
institucije v postopku reševanja, izmerjen v času ukrepa za reševanje v
skladu z vrednotenjem iz člena 17;
(b)         
prispevek sklada ne presega 5 % skupnih obveznosti,
vključno z lastnimi sredstvi institucije v postopku reševanja, izmerjen v
času ukrepa za reševanje v skladu z vrednotenjem iz člena 17.
8.           Prispevek sklada se lahko
financira z:
(a)         
razpoložljivim zneskom za sklad, ki je bil zbran s
prispevki subjektov iz člena 2 v skladu s členom 66;
(b)         
zneskom, ki se lahko zbere z naknadnimi prispevki v
skladu s členom 67 v obdobju treh let; in
(c)         
če zneski iz točk (a) in (b) ne
zadostujejo, zneski, zbrani iz alternativnih virov financiranja v skladu s
členom 69.
9.           V izrednih razmerah se lahko
poišče dodatno financiranje iz alternativnih virov financiranja, po tem
ko:
(a)         
je bila dosežena 5-odstotna meja, določena v
točki (b) odstavka 7, in
(b)         
vse nezavarovane, neprednostne obveznosti, razen
upravičenih vlog, so bile v celoti odpisane ali pretvorjene.
10.         Če so izpolnjeni pogoji
iz točk (a) in (b) odstavka 7, se lahko kot nadomestna možnost ali
dopolnilo zagotovi prispevek iz virov, ki so bili zbrani s predhodnimi
prispevki v skladu s členom 66 in še niso bili uporabljeni.
11.         Za namene te uredbe se ne
uporablja pododstavek 5 člena 38 (3cab) Direktive [ ].
12.         Pri sprejemanju odločitve
iz odstavka 5 se ustrezno upoštevajo naslednji dejavniki:
(a)         
načelo, da izgube najprej nosijo
delničarji, potem pa na splošno upniki institucije v postopku reševanja po
prednostnem vrstnem redu;
(b)         
raven sposobnosti pokrivanja izgub, ki bi jo v
primeru izključitve obveznosti ali razreda obveznosti ohranila institucija
v postopku reševanja; 
(c)         
potrebo po ohranitvi ustreznih virov za
financiranje reševanja.
13.         Odbor pripravi oceno
naslednjih točk na podlagi vrednotenja, ki izpolnjuje zahteve iz
člena 17:
(a)         
skupnega zneska, v višini katerega je treba
odpisati upravičene obveznosti, da se zagotovi, da je neto vrednost
sredstev institucije v postopku reševanja enaka nič,
(b)         
kadar je ustrezno, skupnega zneska, v višini
katerega je treba preoblikovati upravičene obveznosti v delnice, da se
ponovno vzpostavi količnik navadnega lastniškega temeljnega kapitala
bodisi institucije v postopku reševanja ali premostitvene institucije.
Ko je sprejeta odločitev o uporabi
instrumenta reševanja z zasebnimi sredstvi za namene iz točke (a) odstavka
1, se na podlagi ocene iz prvega pododstavka določi znesek, v višini
katerega je treba pretvoriti upravičene obveznosti, da se ponovno vzpostavi
količnik navadnega lastniškega temeljnega kapitala institucije v postopku
reševanja ali, kadar je ustrezno, premostitvene institucije – pri čemer se
upoštevajo vsi kapitalski prispevki iz sklada za reševanje na podlagi
točke (d) člena 71(1) – ter ohrani zadostno tržno zaupanje v
institucijo v postopku reševanja ali premostitveno institucijo in omogoča,
da ta še naprej izpolnjuje pogoje za dovoljenje in opravlja dejavnosti, za
katere ima dovoljenje v skladu z Direktivo 2013/36/EU ali Direktivo 2004/39/ES.
14.         Izključitve v skladu z
odstavkom 5 se lahko uporabijo zaradi popolne izključitve obveznosti iz
odpisa ali zaradi omejitve obsega odpisa, uporabljenega v zvezi z navedeno
obveznostjo.
15.         Pooblastila za odpis in
pretvorbo spoštujejo zahteve o prednostni razvrstitvi terjatev iz
člena 15.
16.         Nacionalni organ za reševanje
odboru takoj predloži načrt za reorganizacijo poslovanja, prejet po
uporabi instrumenta za reševanje z zasebnimi sredstvi od upravitelja,
imenovanega v skladu s členom 47(1) Direktive [ ].
V dveh tednih od roka za predložitev načrta
za reorganizacijo poslovanja organ za reševanje zagotovi odboru svojo oceno
načrta. V enem mesecu od roka za predložitev načrta za reorganizacijo
poslovanja odbor oceni verjetnost, da bo načrt v primeru izvedbe ponovno
vzpostavil dolgoročno uspešno poslovanje subjekta iz člena 2. Ocena
se pripravi v dogovoru s pristojnim organom.
Če odbor meni, da bo načrt dosegel
zastavljeni cilj, dovoli nacionalnemu organu za reševanje, da odobri načrt
v skladu s členom 47(5) Direktive [ ]. Če odbor meni, da načrt
ne bo dosegel zastavljenega cilja, naroči nacionalnemu organu za
reševanje, naj obvesti upravitelja o svojih pomislekih in od njega zahteva
spremembo načrta tako, da upošteva te pomisleke v skladu s členom
47(6) Direktive [ ]. To se stori v dogovoru s pristojnim organom.
Nacionalni organ za reševanje posreduje
spremenjeni načrt odboru. Odbor naroči nacionalnemu organu za
reševanje, naj upravitelja v enem tednu obvesti, ali meni, da so v načrtu,
kakor je spremenjen, obravnavani sporočeni pomisleki ali so potrebne
nadaljnje spremembe.
Člen 25
Spremljanje s strani odbora
1.           Odbor natančno spremlja
izvajanje programa reševanja s strani nacionalnih organov za reševanje. V ta
namen nacionalni organi za reševanje:
(a)         
sodelujejo z odborom in mu pomagajo pri opravljanju
njegove naloge spremljanja;
(b)         
v rednih časovnih razmikih, ki jih določi
odbor, zagotavljajo natančne, zanesljive in popolne informacije o
izvajanju programa reševanja, uporabi instrumentov za reševanje in izvajanju pooblastil
za reševanje, ki jih lahko zahteva odbor, vključno o naslednjem:
(i)      poslovanju in finančnem stanju
institucije v postopku reševanja, premostitvene institucije in nosilca za
upravljanje sredstev;
(ii)      obravnavi, ki bi je bili deležni
delničarji in upniki institucije pri likvidaciji institucije v skladu z
običajnimi postopki zaradi insolventnosti;
(iii)     vseh tekočih sodnih postopkih v
zvezi z likvidacijo premoženja propadle institucije, ugovarjanju odločitvi
o reševanju in vrednotenj ali v zvezi z vlogami za nadomestilo, ki so jih
vložili delničarji ali upniki;
(iv)     imenovanju, odstranitvi ali zamenjavi
ocenjevalcev, upraviteljev, računovodij, pravnikov in drugih
strokovnjakov, ki bi lahko bili potrebni za pomoč nacionalnim organom za
reševanje ter za opravljanje njihovih nalog;
(v)     kateri koli zadevi, na katero se lahko
sklicuje odbor;
(vi)     obsegu izvajanja pooblastil nacionalnih
organov za reševanje iz Poglavja V Direktive [ ] in načinu, kako se
izvajajo;
(vii)    ekonomski smiselnosti, izvedljivosti in
izvedbi načrta za reorganizacijo poslovanja, predvidenega v členu
24(16).
Nacionalni organi za reševanje predložijo odboru
končno poročilo o izvajanju programa reševanja.
2.           Na podlagi predloženih
informacij lahko odbor da navodila nacionalnim organom za reševanje v zvezi s
katerim koli vidikom izvajanja programa reševanja, zlasti elementi iz
člena 20, in izvajanjem pooblastil za reševanje.
3.           Kadar je to potrebno za
doseganje ciljev reševanja, lahko Komisija po priporočilu odbora ali na
lastno pobudo pregleda svojo odločitev o okviru za reševanje in sprejme
ustrezne spremembe.
Člen 26
Izvajanje odločitev o reševanju
1.           Nacionalni organi za
reševanje sprejmejo vse potrebne ukrepe za izvršitev odločitve o reševanju
iz člena 16(8), zlasti z izvajanjem nadzora nad subjekti iz člena 2,
sprejetjem potrebnih ukrepov v skladu s členom 64 Direktive [ ] in
zagotavljanjem, da se upoštevajo zaščitni ukrepi iz Direktive [ ].
Nacionalni organi za reševanje izvršijo vse odločitve, ki jih nanje
naslovi odbor.
Za te namene uporabijo svoja pooblastila v skladu
z nacionalno zakonodajo za prenos Direktive [ ] in v skladu s pogoji,
določenimi v nacionalni zakonodaji. Nacionalni organi za reševanje v
celoti obvestijo odbor o izvajanju teh pooblastil. Vsak ukrep, ki ga sprejmejo,
je v skladu z odločitvijo iz člena 16(8).
2.           Če nacionalni organ za
reševanje ne uporabi odločitve iz člena 16 ali jo uporabi na
način, na katerega se ne dosežejo cilji reševanja v skladu s to uredbo, je
odbor pooblaščen, da od institucije v postopku reševanja zahteva, da:
(a)         
prenese na drugo osebo določene pravice,
sredstva ali obveznosti institucije v postopku reševanja;
(b)         
zahteva pretvorbo dolžniških instrumentov, ki
vsebujejo pogodbeni pogoj za pretvorbo, v okoliščinah iz člena 18.
3.           Institucija v postopku
reševanja upošteva vsako odločitev, sprejeto v skladu z odstavkom 2. Te
odločitve prevladajo nad kakršno koli predhodno odločitvijo, ki so jo
o isti zadevi sprejeli nacionalni organi.
4.           Nacionalni organi pri
ukrepanju v zvezi zadevami, ki so predmet odločitve v skladu z odstavkom
2, upoštevajo zadevno odločitev.
Poglavje 4
Sodelovanje
Člen 27
Obveznost sodelovanja
1.           Odbor obvesti Komisijo o
katerem koli ukrepu, ki ga sprejme za pripravo na reševanje. Člani
Komisije in zaposleni Komisije morajo v zvezi z vsemi informacijami, ki jih
prejmejo od odbora, upoštevati zahteve glede poslovne skrivnosti iz člena
79.
2.           Odbor, Komisija, ECB in
nacionalni pristojni organi ter organi za reševanje tesno sodelujejo pri
izvrševanju svojih zadevnih odgovornosti iz te uredbe. ECB in nacionalni
pristojni organi odboru in Komisiji zagotovijo vse informacije, potrebne za
opravljanje njunih nalog.
3.           Odbor, Komisija, ECB in
nacionalni pristojni organi ter organi za reševanje pri izvrševanju svojih
zadevnih odgovornosti iz te uredbe tesno sodelujejo pri načrtovanju
reševanja, zgodnjemu posredovanju in fazah reševanja v skladu s členi 7 do
26. ECB in nacionalni pristojni organi odboru in Komisiji zagotovijo vse
informacije, potrebne za opravljanje njunih nalog.
4.           Za namene te uredbe, kadar
ECB povabi predstavnika odbora k sodelovanju v nadzornem svetu ECB,
ustanovljenem v skladu s členom 19 Uredbe Sveta EU št. [ ],
odbor imenuje svojega predstavnika.
5.           Za namene te uredbe odbor
imenuje predstavnika, ki sodeluje v odboru za reševanje Evropskega
bančnega organa, ustanovljenega v skladu s členom 113 Direktive [ ].
6.           Odbor tesno sodeluje z
evropskim instrumentom za finančno stabilnost (EFSF) in evropskim
mehanizmom za stabilnost (ESM), zlasti kadar sta EFSF ali ESM odobrila ali bosta
verjetno odobrila neposredno ali posredno finančno pomoč subjektom s
sedežem v sodelujoči državi članici, zlasti v izrednih
okoliščinah iz člena 24(9).
7.           Odbor in ECB skleneta
memorandum o soglasju, v katerem so opisani splošni pogoji njunega sodelovanja
v skladu z odstavkom 2. Memorandum se redno pregleduje in objavi ob upoštevanju
ustrezne obravnave zaupnih informacij.
Člen 28
Izmenjava informacij v okviru enotnega mehanizma za reševanje
1.           Odbor in nacionalni organi za
reševanje morajo sodelovati v dobri veri in si izmenjevati informacije.
2.           Odbor Komisiji predloži vse
informacije, ki jih potrebuje za izpolnjevanje svojih nalog iz te uredbe in,
kadar je primerno, člena 107 PDEU.
Člen 29
Sodelovanje v okviru enotnega mehanizma za reševanje in obravnava skupin
Odstavki 4, 5, 6 in 15 člena 12 ter
členi od 80 do 83 Direktive [ ] se ne uporabljajo za odnose med
nacionalnimi organi za reševanje iz sodelujočih držav članic. Namesto
tega se uporabljajo zadevne določbe iz te uredbe.
Člen 30
Sodelovanje z nesodelujočimi državami članicami 
Kadar skupina vključuje subjekte, ki
delujejo v sodelujočih državah članicah kot tudi v nesodelujočih
državah članicah, ne da bi to vplivalo na odobritev Komisije, ki se
zahteva v skladu s to uredbo, odbor zastopa nacionalne organe za reševanje iz
sodelujočih držav članic za namene sodelovanja z nesodelujočimi
državami članicami v skladu s členi 7, 8, 11, 12, 15, 50 ter 80 do 83
Direktive [ ].
Člen 31
Sodelovanje z organi iz tretjih držav
Komisija in odbor sta v okviru svojih zadevnih
odgovornosti izključno odgovorna, da v imenu nacionalnih organov za
reševanje sodelujočih držav članic sklepata nezavezujoče
dogovore o sodelovanju iz člena 88(4) Direktive [ ] in jih o tem uradno
obvestita v skladu z odstavkom 6 tega člena.
Poglavje 5
Preiskovalna
pooblastila
Člen 32
Zahteve po predložitvi informacij
1.           Za namen izvajanja nalog iz
členov 7, 8, 11, 16 in 17 lahko odbor neposredno ali prek nacionalnih
organov za reševanje od naslednjih pravnih ali fizičnih oseb zahteva, da
predložijo vse informacije, potrebne za opravljanje nalog, ki se nanj prenesejo
s to uredbo:
(a)         
subjektov iz člena 2;
(b)         
zaposlenih v subjektih iz člena 2;
(c)         
tretjih oseb, ki so za subjekte iz člena 2
prevzele zunanje izvajanje funkcij ali dejavnosti.
2.           Subjekti iz člena 2 in
vse osebe iz točke (b) odstavka 1 predložijo zahtevane informacije v
skladu z odstavkom 1. Določbe o poslovni skrivnosti ne odpravijo dolžnosti
navedenih subjektov in oseb, da predložijo navedene informacije. Predložitev
zahtevanih informacij se ne šteje za kršitev varovanja poslovne skrivnosti.
3.           Kadar odbor pridobi
informacije neposredno od navedenih subjektov in oseb, da te informacije na
voljo zadevnim nacionalnim organom za reševanje.
4.           Odbor lahko stalno pridobiva
vse informacije o kapitalu, likvidnosti, sredstvih in obveznostih, ki se
nanašajo na vsako institucijo, za katero veljajo njegova pooblastila za
reševanje, ki so bistvena za namene reševanja. 
5.           Odbor, pristojni organi in
nacionalni organi za reševanje lahko pripravijo memorandum o soglasju s
postopkom za izmenjavo informacij.
6.           Pristojni organi,
vključno z ECB, kjer je to potrebno, in nacionalni organi za reševanje
sodelujejo z odborom, da bi preverili, ali so nekatere ali vse zahtevane
informacije že na voljo. Kadar so takšne informacije na voljo, jih pristojni
organi, vključno z ECB, kadar je to relevantno, ali nacionalni organi za
reševanje posredujejo odboru.
Člen 33
Splošne preiskave
1.           Odbor lahko za namene
izvajanja nalog iz členov 7, 8, 11, 16 in 17 ter v skladu s katerimi koli
drugimi pogoji, določenimi v ustrezni zakonodaji Unije, opravi vse
potrebne preiskave oseb iz člena 32(1), ki imajo sedež ali se nahajajo v
sodelujoči državi članici.
Pri tem ima odbor pravico:
(a)         
zahtevati predložitev dokumentov;
(b)         
pregledati poslovne knjige in evidence oseb iz
člena 32(1) ter pridobiti kopije takšnih poslovnih knjig in evidenc
oziroma izpiske iz njih;
(c)         
pridobiti pisno ali ustno obrazložitev oseb iz
člena 32(1) ali njihovih predstavnikov ali zaposlenih;
(d)         
opraviti razgovor s katero koli drugo osebo, ki
privoli v razgovor, da bi zbral informacije o predmetu preiskave;
2.           Osebe iz člena 32(1) so
predmet preiskav, ki se uvedejo na podlagi sklepa odbora.
Če oseba ovira preiskavo, nacionalni organi
za reševanje sodelujoče države članice, v kateri se nahajajo zadevni
prostori, v skladu z nacionalno zakonodajo zagotovijo potrebno pomoč,
vključno z dostopom odbora do poslovnih prostorov pravnih oseb iz
člena 32(1), da se lahko izvajajo navedene pravice.
Člen 34
Inšpekcijski pregledi na kraju samem
1.           Odbor lahko za namene
izvajanja nalog iz členov 7, 8, 11, 16 in 17 ter v skladu z drugimi
pogoji, določenimi v ustrezni zakonodaji Unije, na podlagi predhodnega
obvestila zadevnim nacionalnim organom za reševanje, izvede vse inšpekcijske
preglede na kraju samem v poslovnih prostorih pravnih oseb iz člena 32(1).
Odbor lahko inšpekcijski pregled na kraju samem opravi tudi brez predhodne
najave zadevnim pravnim osebam, če je to potrebno zaradi pravilne izvedbe
in učinkovitosti pregleda.
2.           Uradniki odbora in druge
osebe, ki jih odbor pooblasti za opravljanje inšpekcijskih pregledov na kraju
samem, lahko vstopijo v vse poslovne prostore in na zemljišče pravnih
oseb, ki se preiskujejo na podlagi odločitve odbora o pregledu v skladu s
členom 32(2), ter imajo vsa pooblastila iz člena 32(1).
3.           Pravne osebe iz člena
32(1) so predmet pregleda na kraju samem, ki se izvedejo na podlagi
odločitve odbora.
4.           Uradniki in drugi
spremljevalci, ki so jih pooblastili ali imenovali nacionalni organi za
reševanje držav članic, v katerih naj bi se izvedel pregled, pod nadzorom
in ob usklajevanju odbora aktivno pomagajo uradnikom in drugim osebam, ki jih
pooblasti odbor. V ta namen imajo pooblastila iz odstavka 2. Uradniki
nacionalnih organov za reševanje iz zadevnih sodelujočih držav članic
imajo tudi pravico sodelovati pri inšpekcijskih pregledih na kraju samem.
5.           Če uradniki in drugi
spremljevalci, ki jih za to pooblasti ali imenuje odbor, ugotovijo, da oseba
nasprotuje inšpekcijskemu pregledu, odrejenemu na podlagi odstavka 1, jim
nacionalni organi za reševanje iz zadevnih sodelujočih držav članic
zagotovijo potrebno pomoč v skladu z nacionalno zakonodajo. Kolikor je to
potrebno za pregled, ta pomoč vključuje zapečatenje vseh
poslovnih prostorov in poslovnih knjig ali evidenc. Kadar zadevnemu
nacionalnemu organu za reševanje to pooblastilo ni na voljo, uporabi svoja
pooblastila, da zahteva potrebno pomoč drugih nacionalnih organov za
reševanje.
Člen 35
Dovoljenje sodnega organa
1.           Če je za inšpekcijski
pregled na kraju samem iz člena 34(1) in (2) ali za pomoč iz
člena 34(5) v skladu z nacionalnimi pravili potrebno dovoljenje sodnega
organa, se zaprosi za takšno dovoljenje.
2.           Kadar se zaprosi za
dovoljenje iz odstavka 1, nacionalni sodni organ preveri, ali je odločitev
odbora pristna in da predvideni prisilni ukrepi niso niti enostranski niti
pretirani, pri čemer upošteva vsebino inšpekcijskega pregleda. Pri nadzoru
sorazmernosti prisilnih ukrepov lahko nacionalni sodni organ od odbora zahteva
podrobne razlage, zlasti v zvezi s tem, zakaj odbor sumi, da je prišlo do
kršitve aktov iz člena 26, ter glede resnosti domnevne kršitve in narave
vpletenosti osebe, ki je predmet prisilnih ukrepov. Vendar nacionalni sodni
organ ne presoja, ali je bil inšpekcijski pregled potreben, niti ne zahteva, da
se mu zagotovijo informacije o spisu??? odbora. Zakonitost odločitve
odbora lahko preuči le Sodišče Evropske unije.
Poglavje 6
Pooblastila za
sankcioniranje
Člen 36
Globe
1.           Če odbor ugotovi, da je
subjekt iz člena 2 namerno ali iz malomarnosti zagrešil katero od kršitev
iz odstavka 2, odbor odredi zadevnemu nacionalnemu organu za reševanje, naj
naloži globo v zvezi z zadevnim subjektom iz člena 2 v skladu z Direktivo
[ ].
Kršitev takšnega subjekta velja za namerno,
če obstajajo objektivna dejstva, ki dokazujejo, da sta subjekt ali njegovo
višje poslovodstvo namerno storila kršitev.
2.           Globe se lahko naložijo
subjektom iz člena 2 za naslednje kršitve:
(a)         
če ne predložijo informacij, zahtevanih v
skladu s členom 32;
(b)         
če ne privolijo v splošno preiskavo v skladu s
členom 33 ali inšpekcijske preglede na kraju samem ter ne predložijo
zahtevanih informacij v skladu s členom 32;
(c)         
če ne prispevajo v sklad v skladu s
členoma 66 ali 67;
(d)         
če ne upoštevajo sklepa, naslovljenega na
odbor v skladu s členom 24.
3.           Nacionalni organi za
reševanje objavijo naložene globe v skladu z odstavkom 1. Če bi objava
vpletenim osebam povzročila nesorazmerno škodo, nacionalni organi za
reševanje objavijo sankcije, ne da bi razkrili identiteto strank.
4.           Odbor za določitev
doslednih, učinkovitih in uspešnih praks izvrševanja ter za zagotavljanje
skupne, enotne in dosledne uporabe te uredbe izda smernice za uporabo glob in
periodičnih denarnih kazni, ki se naslovijo na nacionalne organe za
reševanje.
Člen 37
Periodične denarne kazni
1.           Odbor odredi zadevnemu
nacionalnemu organu za reševanje, naj naloži periodične denarne kazni v
zvezi z zadevnim subjektom iz člena 2 v skladu z Direktivo [ ], da se
doseže naslednje:
(a)         
kreditna institucija upošteva odločitev,
sprejeto v skladu s členom 32;
(b)         
oseba iz člena 32(1) predloži popolne
informacije, ki so se zahtevale z odločitvijo v skladu z navedenim
členom;
(c)         
oseba iz člena 33(1) privoli v preiskavo in
zlasti zagotovi popolne evidence, podatke, postopke ali drug potreben material
ter dopolni in popravi druge informacije iz preiskave, ki se je začela na
podlagi odločitve, sprejete v skladu z navedenim členom;
(d)         
oseba iz člena 34(1) privoli v inšpekcijski
pregled na kraju samem, zahtevan z odločitvijo v skladu z navedenim
členom.
2.           Periodične denarne kazni
so učinkovite in sorazmerne. Periodične denarne kazni se naložijo na
dnevni osnovi dokler zadevna kreditna institucija ali zadevna oseba ne
izpolnjuje zadevnih odločitev iz točk (a) do (d) odstavka 1.
3.           Periodične denarne kazni
se lahko naložijo za obdobje, ki ni daljše od šestih mesecev.
DEL III
INSTITUCIONALNI OKVIR
NASLOV I
Odbor
Člen 38
Pravni status
1.           Ustanovi se Enotni odbor za
reševanje. Odbor je agencija Evropske unije s posebno strukturo, ki ustreza
njegovim nalogam. Odbor je pravna oseba. 
2.           Odbor v državah članicah
uživa najširšo pravno in poslovno sposobnost, ki v skladu z nacionalnim pravom
pripada pravnim osebam. Odbor lahko zlasti pridobi in odtuji premičnine in
nepremičnine ter je stranka v pravnih postopkih.
3.           Odbor zastopa izvršni
direktor.
Člen 39
Sestava
1.           Odbor je sestavljen iz:
(a)         
izvršnega direktorja,
(b)         
namestnika izvršnega direktorja,
(c)         
člana, ki ga imenuje Komisija,
(d)         
člana, ki ga imenuje ECB,
(e)         
člana, ki ga imenuje vsaka sodelujoča
država članica in zastopa nacionalni organ za reševanje.
2.           Mandat izvršnega direktorja,
namestnika izvršnega direktorja in članov odbora, ki ju imenujeta Komisija
in ECB, traja pet let. Ob upoštevanju člena 53(6) mandat ni
obnovljiv.
3.           Upravna in vodstvena
struktura odbora je sestavljena iz:
(a)         
plenarne seje odbora, ki izvaja naloge iz
člena 47;
(b)         
izvršne seje odbora, ki izvaja naloge iz
člena 51;
(c)         
izvršnega direktorja, ki izvaja naloge iz
člena 53.
Člen 40
Skladnost z zakonodajo Unije
Odbor deluje v skladu z zakonodajo Unije,
zlasti v zvezi s sklepi Komisije v skladu s to uredbo.
Člen 41
Odgovornost
1.           Odbor za izvajanje te uredbe
odgovarja Evropskemu parlamentu, Svetu in Komisiji v skladu z odstavki 2
do 8.
2.           Odbor Evropskemu parlamentu,
Svetu, Komisiji in Računskemu sodišču vsako leto predloži
poročilo o izvajanju nalog, prenesenih nanj s to uredbo.
3.           Izvršni direktor navedeno
poročilo javno predstavi Evropskemu parlamentu in Svetu.
4.           Na zahtevo Evropskega
parlamenta izvršni direktor sodeluje na zaslišanju o izvajanju nalog reševanja,
ki ga izvedejo pristojni odbori Parlamenta.
5.           Izvršnega direktorja se lahko
na zahtevo Sveta zasliši o izvajanju nalog reševanja pred Svetom.
6.           Odbor na vprašanja, ki jih
nanj naslovita Evropski parlament ali Svet, odgovori v ustni ali pisni obliki v
skladu z lastnimi postopki in ob prisotnosti predstavnikov iz vseh
sodelujočih držav članic, katerih valuta ni euro.
7.           Izvršni direktor ima na
zahtevo zaupne ustne razprave za zaprtimi vrati s predsednikom in
podpredsedniki pristojnega odbora Evropskega parlamenta, če so take
razprave potrebne za izvajanje pooblastil Evropskega parlamenta v skladu s
Pogodbo. Med Evropskim parlamentom in odborom se sklene sporazum
o podrobnih načinih organizacije takih razprav, da se zagotovi popolna
zaupnost v skladu z obveznostmi glede zaupnosti, ki veljajo za ECB kot
pristojni organ v skladu z zadevno zakonodajo Unije.
8.           Odbor med vsemi preiskavami
Parlamenta sodeluje s Parlamentom ob upoštevanju PDEU. Odbor in Parlament
skleneta ustrezne sporazume o praktičnih načinih izvajanja
demokratične odgovornosti in nadzora nad izvajanjem nalog, prenesenih na
odbor s to uredbo. Ti sporazumi med drugim vključujejo dostop do
informacij, sodelovanje v preiskavah in informacije o postopku izbire izvršnega
direktorja.
Člen 42
Nacionalni parlamenti
1.           Zaradi posebnih nalog odbora
lahko nacionalni parlamenti sodelujočih držav članic z lastnimi
postopki od njega zahtevajo, da pisno odgovori na vse pripombe in vprašanja, ki
mu jih predložijo v zvezi z njegovimi funkcijami v skladu s to uredbo.
2.           Nacionalni parlament
sodelujoče države članice lahko pozove izvršnega direktorja, da
sodeluje v izmenjavi mnenj v zvezi z reševanjem kreditnih institucij v navedeni
državi članici skupaj s predstavnikom nacionalnega organa za reševanje.
3.           Ta uredba ne vpliva na odgovornost
nacionalnih organov za reševanje naproti nacionalnim parlamentom v skladu z
nacionalno zakonodajo v zvezi z izvajanjem nalog, ki se niso prenesle na odbor
ali Komisijo s to uredbo.
Člen 43
Neodvisnost
1.           Pri izvajanju nalog,
prenesenih nanj s to uredbo, odbor in nacionalni organi za reševanje delujejo
neodvisno in v splošnem interesu.
2.           Člani odbora iz
člena 40(2) delujejo neodvisno in objektivno v interesu Unije kot
celote ter ne zahtevajo ali prejemajo navodil od institucij ali organov Unije,
katere koli vlade države članice ali drugega javnega ali zasebnega organa.
Člen 44
Sedež
Odbor ima sedež v Bruslju, Belgija.
NASLOV II
Plenarna seja odbora
Člen 45
Sodelovanje na plenarnih sejah
Na plenarnih sejah odbora sodelujejo vsi
člani odbora.
Člen 46
Naloge
1.           Plenarna seja odbora:
(a)         
vsako leto do 30. novembra sprejme letni
delovni program odbora za prihajajoče leto v skladu s členom 49(1) na
podlagi osnutka, ki ga predloži izvršni direktor, in ga v vednost posreduje
Evropskemu parlamentu, Svetu, Komisiji in Evropski centralni banki;
(b)         
sprejme letni proračun odbora v skladu s
členom 59(2);
(c)         
odloči o prostovoljnem izposojanju med shemami
financiranja v skladu s členom 68, o vzajemni uporabi nacionalnih
shem financiranja v skladu s členom 72 in o posojilih sistemom
zajamčenih vlog v skladu s členom 73;
(d)         
sprejme letno poročilo o dejavnostih odbora iz
člena 42. To poročilo vsebuje podrobne obrazložitve v zvezi z
izvajanjem proračuna;
(e)         
sprejme finančna pravila, ki se uporabljajo za
odbor v skladu s členom 61;
(f)           
sprejme strategijo za boj proti goljufijam, ki je
sorazmerna s tveganji goljufij, pri čemer upošteva stroške in koristi
ukrepov, ki naj bi se izvajali;
(g)         
sprejme pravila za preprečevanje in
upravljanje nasprotij interesov v zvezi z njegovimi člani;
(h)         
sprejme poslovnik;
(i)           
v skladu z odstavkom 2 v zvezi z zaposlenimi
odbora izvaja pooblastila, ki jih kadrovski predpisi podeljujejo pristojnemu
organu za imenovanja in ki se na podlagi pogojev za zaposlitev drugih
uslužbencev podelijo organu, pooblaščenemu za sklenitev pogodbe o
zaposlitvi[25]
(„pooblastila pristojnega organa za imenovanja“);
(j)           
sprejme ustrezna izvedbena pravila, da se zagotovi
izvajanje kadrovskih predpisov in pogojev za zaposlitev drugih uslužbencev v
skladu s členom 110 kadrovskih predpisov;
(k)         
v skladu s kadrovskimi predpisi in pogoji za
zaposlitev drugih uslužbencev imenuje računovodjo, ki je pri izvajanju
svojih nalog funkcionalno neodvisen;
(l)           
zagotovi ustrezne ukrepe v odziv na ugotovitve in
priporočila, ki izhajajo iz notranjih in zunanjih revizijskih poročil
in ocen ter iz preiskav Evropskega urada za boj proti goljufijam (OLAF);
(m)       
sprejme vse odločitve v zvezi z vzpostavitvijo
notranjih struktur odbora in po potrebi njihovih sprememb.
2.           Odbor na plenarni seji v
skladu s členom 110 kadrovskih predpisov sprejme sklep na podlagi
člena 2(1) kadrovskih predpisov in člena 6 pogojev za
zaposlitev drugih uslužbencev, pri čemer zadevna pooblastila pristojnega
organa za imenovanja prenese na izvršnega direktorja in določi pogoje, pod
katerimi se prenos pooblastil lahko začasno prekine. Izvršni direktor
lahko nadalje prenese navedena pooblastila.
Če to zahtevajo izjemne okoliščine,
lahko odbor na plenarni seji s sklepom začasno prekine prenos pooblastil
pristojnega organa za imenovanja na izvršnega direktorja in na osebe, na katere
jih je prenesel slednji, ter jih izvaja sam ali jih prenese na enega od
njegovih članov ali na zaposlenega, ki ni izvršni direktor.
Člen 47
Plenarna seja odbora?
1.           Izvršni direktor skliče
plenarne seje odbora.
2.           Odbor se vsaj dvakrat letno
sestane na redni plenarni seji. Poleg tega se sestane na pobudo izvršnega
direktorja, na zahtevo Komisije ali na zahtevo vsaj tretjine svojih
članov.
3.           Plenarna seja odbora lahko
povabi opazovalce, da se udeležijo seje na ad hoc osnovi.
4.           Odbor zagotovi sekretariat
plenarne seje odbora.
Člen 48
Postopek odločanja
1.           Odbor na plenarni seji
sprejema odločitve z navadno večino članov. Vendar se
odločitve iz točke (c) člena 47(1) sprejemajo z
dvotretjinsko večino članov.
2.           Izvršni direktor sodeluje pri
glasovanju.
3.           Odbor sprejme in objavi svoj
poslovnik. V poslovniku se določi podrobnejša ureditev glede glasovanja,
zlasti okoliščine, v katerih lahko član deluje v imenu drugega
člana in po potrebi tudi pravila glede sklepčnosti.
NASLOV III
Izvršna seja odbora
Člen 49
Sodelovanje na izvršnih sejah
1.           Ob upoštevanju
odstavkov 2 in 3 na izvršnih sejah odbora sodelujejo člani odbora iz
člena 40(1)(a) do (d).
2.           Pri posvetovanju o subjektu
iz člena 2 ali skupini subjektov, ki deluje v samo eni
sodelujoči državi članici, v razpravah in postopku odločanja v
skladu s členom 52(1) in (3) sodeluje tudi član, ki ga je
imenovala navedena država članica.
3.           Pri posvetovanju o
čezmejni skupini v razpravah in postopku odločanja v skladu s
členom 52(2) in (3) sodelujejo tudi član, ki ga je imenovala država
članica, v kateri se nahaja organ za reševanje na ravni skupine, ter
člani, ki so jih imenovale države članice, v katerih ima sedež
podrejeno podjetje ali subjekt, ki je vključen v konsolidiran nadzor.
Člen 50
Naloge
1.           Odboru pri plenarni seji
pomaga izvršna seja odbora.
2.           Izvršna seja odbora:
(a)         
pripravlja sklepe, ki jih sprejme odbor na plenarni
seji;
(b)         
sprejme vse sklepe za izvajanje te uredbe.
To vključuje:
(i)      čim prejšnjo zagotovitev vseh
ustreznih informacij Komisiji, da lahko slednja presodi in sprejme utemeljeno
odločitev v skladu s členom 16(6);
(ii)      odločitev glede dela II
proračuna odbora za sklad.
3.           Če je to potrebno zaradi
nujnosti, lahko odbor na izvršni seji sprejme nekatere začasne
odločitve v imenu plenarne seje odbora, zlasti z zvezi z upravnim
vodenjem, vključno s proračunskimi zadevami.
4.           Izvršna seja odbora se
sestane na pobudo izvršnega direktorja ali na zahtevo članov.
5.           Odbor na plenarni seji
določi poslovnik za izvršno sejo odbora.
Člen 51
Odločanje
1.           Pri posvetovanju o posameznem
subjektu ali skupini, ki deluje v samo eni sodelujoči državi članici,
odbor sprejema odločitve na izvršnih sejah z navadno večino
sodelujočih članov. V primeru neodločenega izida glasovanja
odloča glas izvršnega direktorja.
2.           Pri posvetovanju o
čezmejni skupini odbor sprejema odločitve na izvršnih sejah z navadno
večino sodelujočih članov. Člani odbora iz
člena 40(2) in član, ki ga imenuje država članica, v kateri
se nahaja organ za reševanje na ravni skupine, imajo vsak po en glas. Vsak drug
sodelujoči član ima glasovalno pravico, ki je enaka enemu glasu,
deljenemu s številom nacionalnih organov za reševanje v državah članicah,
v katerih deluje podrejeno podjetje ali subjekt, ki je vključen v
konsolidiran nadzor. V primeru neodločenega izida glasovanja odloča
glas izvršnega direktorja.
3.           Dokler se ne doseže ciljna
raven financiranja iz člena 65, lahko član, ki ga je imenovala
država članica, enkrat zahteva nadaljnje posvetovanje odbora, če
odločitev, o kateri se razpravlja, posega v fiskalne obveznosti navedene
države članice.
4.           Odbora na izvršni seji
sprejme in objavi poslovnik za izvršne seje.
Zasedanja izvršne seje odbora skliče izvršni
direktor na lastno pobudo ali na zahtevo dveh članov, zasedanjem pa
predseduje izvršni direktor. Odbor lahko povabi opazovalce, da se udeležijo
njegovih izvršnih sej na ad hoc osnovi.
NASLOV IV
Izvršni direktor in namestnik
izvršnega direktorja
Člen 52
Imenovanje in naloge
1.           Odboru predseduje izvršni
direktor, zaposlen za poln delovni čas, ki nima nobenih drugih funkcij na
nacionalni ravni.
2.           Izvršni direktor je odgovoren
za:
(a)         
pripravo dela odbora za njegove plenarne in izvršne
seje ter sklic in predsedovanje na zasedanjih sej;
(b)         
vse zadeve, povezane z zaposlenimi;
(c)         
zadeve, povezane z dnevnim upravljanjem;
(d)         
izvajanje proračuna odbora v skladu s
členom 59(3);
(e)         
upravljanje odbora;
(f)           
izvajanje letnega delovnega programa odbora;
(g)         
pripravo osnutka poročila vsako leto, ki
vsebuje oddelek o dejavnostih reševanja odbora ter oddelek o finančnih in
upravnih zadevah.
3.           Izvršnemu direktorju pomaga
namestnik izvršnega direktorja.
Namestnik izvršnega direktorja izvaja funkcije
izvršnega direktorja, kadar je slednji odsoten.
4.           Izvršni direktor in namestnik
izvršnega direktorja sta imenovana na podlagi sposobnosti, kvalifikacij, znanja
na področju bančništva in financ ter izkušenj, ki so relevantne za
finančni nadzor in regulacijo.
5.           Potem, ko je prejela mnenje
odbora na plenarni seji, Komisija Svetu predlaga seznam kandidatov za izvršnega
direktorja in namestnika izvršnega direktorja. Po tem, ko je slišal mnenje
Evropskega parlamenta, Svet imenuje izvršnega direktorja in namestnika
izvršnega direktorja.
6.           Z odstopanjem od
člena 40(2) mandat prvega namestnika izvršnega direktorja,
imenovanega po začetku veljavnosti te uredbe, traja tri leta; mandat se
lahko obnovi enkrat za obdobje petih let. Izvršni direktor in namestnik
izvršnega direktorja ostaneta na svojih funkcijah, dokler nista imenovana njuna
naslednika.
7.           Izvršni direktor ali
namestnik izvršnega direktorja, katerega mandat je bil podaljšan, ne sodelujeta
v novem postopku izbire za isti položaj na koncu celotnega obdobja.
8.           Če izvršni direktor in
namestnik izvršnega direktorja ne izpolnjujeta več pogojev, ki se
zahtevajo za izvajanje njunih nalog, ali sta bila kriva hujše kršitve, lahko
Svet na predlog Komisije in po prejemu mnenja Evropskega parlamenta, izvršnega
direktorja ali namestnika izvršnega direktorja odstavi.
Člen 53
Neodvisnost
1.           Izvršni direktor in namestnik
izvršnega direktorja svoje naloge izvajata v skladu z odločitvami Komisije
in odbora.
Kadar sodelujeta pri posvetovanjih in postopkih
odločanja v odboru, izvršni direktor in namestnik izvršnega direktorja ne
zahtevata ali prejemata navodil od institucij ali organov Unije, temveč
izrazita lastna stališča in glasujeta neodvisno. Pri navedenih
posvetovanjih in postopkih odločanja namestnik izvršnega direktorja ne
odgovarja izvršnemu direktorju.
2.           Nobena od držav članic
in noben drug javni ali zasebni organ ne smejo poskušati vplivati na izvršnega
direktorja in namestnika izvršnega direktorja pri izvajanju njunih nalog.
3.           V skladu s kadrovskimi
predpisi iz člena 78(6) sta izvršni direktor in namestnik izvršnega
direktorja po izteku mandata še naprej zavezana ravnati pošteno in diskretno
pri sprejemanju določenih imenovanj ali ugodnosti.
NASLOV V
FINANČNE DOLOČBE
Poglavje 1
Splošne
določbe
Člen 54
Sredstva
Odbor je odgovoren, da za opravljanje nalog,
ki se nanj prenesejo s to uredbo, nameni potrebna finančna sredstva in
človeške vire.
Člen 55
Proračun
1.           Za vsako poslovno leto, ki je
enako koledarskemu letu, se pripravijo ocene prihodkov in odhodkov odbora, ki
so prikazane v proračunu odbora.
2.           Proračun odbora je
uravnotežen v smislu prihodkov in odhodkov.
3.           Proračun je sestavljen
iz dveh delov: iz dela I za upravljanje odbora in iz dela II za sklad.
Člen 56
Del I proračuna za upravljanje odbora
1.           Prihodki dela I
proračuna so sestavljeni iz letnih prispevkov, potrebnih za kritje
upravnih odhodkov v skladu s členom 62(1)(a).
2.           Odhodki dela I
proračuna vključujejo vsaj izdatke za zaposlene, plače,
upravljanje, infrastrukturo, poklicno usposabljanje in izdatke za poslovanje.
Člen 57
Del II proračuna za sklad
1.           Prihodki dela II
proračuna so sestavljeni zlasti iz naslednjega:
(a)         
prispevkov, ki jih plačajo institucije s
sedežem v sodelujočih državah članicah v skladu s
členom 62, z izjemo letnega prispevka iz člena 62(1)(a);
(b)         
posojil, prejetih od drugih shem za financiranje
reševanja v nesodelujočih državah članicah v skladu s
členom 68(1);
(c)         
posojil, prejetih od finančnih institucij ali
drugih tretjih oseb v skladu s členom 69;
(d)         
donosov od nalaganja sredstev, ki se držijo v
skladu, v skladu s členom 70.
2.           Odhodki dela II
proračuna so sestavljeni iz naslednjega:
(a)         
odhodkov za namene iz člena 71;
(b)         
investicij v skladu s členom 70;
(c)         
obresti, plačanih na posojila, prejeta od
drugih shem za financiranje reševanja v nesodelujočih državah
članicah v skladu s členom 68(1);
(d)         
obresti, plačanih na posojila, prejeta od
finančnih institucij ali drugih tretjih oseb v skladu s
členom 69.
Člen 58
Priprava in izvajanje proračuna
1.           Izvršni direktor vsako leto
do 15. februarja pripravi oceno prihodkov in odhodkov odbora za naslednje
leto in jo vsako leto najkasneje do 31. marca pošlje v potrditev odboru na
plenarni seji.
2.           Proračun odbora se
sprejme na plenarni seji odbora na podlagi ocene prihodkov in odhodkov. Po
potrebi proračun ustrezno prilagodi.
3.           Proračun odbora izvaja
izvršni direktor.
Člen 59
Revizija in nadzor
1.           V odboru se vzpostavi
notranja revizijska funkcija, ki se izvaja v skladu z ustreznimi mednarodnimi
standardi. Notranji revizor, ki ga imenuje odbor, je slednjemu odgovoren za
preverjanje pravilnega delovanja sistemov in postopkov odbora za izvajanje
proračuna.
2.           Notranji revizor svetuje
odboru pri obravnavanju tveganj tako, da izdaja neodvisna mnenja o kakovosti
sistemov za upravljanje in nadzor ter priporočila za izboljšanje pogojev
izvajanja operacij in spodbujanje preudarnega finančnega upravljanja.
3.           Za vzpostavitev sistemov in
postopkov notranjega nadzora, ki so primerni za izvajanje revizorjevih nalog,
je odgovoren odbor.
Člen 60
Predstavitev računovodskih izkazov in razrešnica
1.           Izvršni direktor deluje kot
odredbodajalec.
2.           Računovodja odbora do 1.
marca naslednjega poslovnega leta Računskemu sodišču pošlje
začasne računovodske izkaze.
3.           Izvršna seja odbora vsako
leto do 31. marca Evropskemu parlamentu, Svetu, Komisiji in Računskemu
sodišču posreduje začasne računovodske izkaze odbora za
predhodno poslovno leto.
4.           Po prejemu pripomb
Računskega sodišča na začasne računovodske izkaze odbora
izvršni direktor pripravi končne računovodske izkaze na lastno
odgovornost in jih pošlje v potrditev odboru na plenarni seji.
5.           Izvršni direktor po vsakem
poslovnem letu do 1. julija pošlje končne računovodske izkaze
Evropskemu parlamentu, Svetu, Komisiji in Računskemu sodišču.
6.           Izvršni direktor
Računskemu sodišču pošlje odgovor na njegove pripombe do
30. septembra.
7.           Končni računovodski
izkazi se objavijo v Uradnem listu Evropske unije do 15. novembra naslednjega
leta.
8.           Odbor na plenarni seji
izvršnemu direktorju podeli razrešnico v zvezi z izvajanjem proračuna.
9.           Izvršni odbor Evropskemu
parlamentu na zahtevo slednjega predloži vse potrebne informacije v zvezi z
računovodskimi izkazi odbora.
Člen 61
Finančna pravila
Odbor po posvetovanju z Računskim
sodiščem in Komisijo sprejme notranje finančne določbe, ki
zlasti določajo postopek za pripravo in izvajanje proračuna.
Kolikor je skladno s posebno naravo odbora, so
finančne določbe osnovane na okvirni finančni uredbi, sprejeti
za organe, vzpostavljene po PDEU v skladu s členom 208 Uredbe (EU,
Euratom) št. 966/2012 Evropskega Parlamenta in Sveta z dne
25. oktobra 2012 o finančnih pravilih, ki se uporabljajo za
splošni proračun Unije[26].
Člen 62
Prispevki
1.           Subjekti iz člena 2
prispevajo v proračun odbora v skladu s to uredbo in delegiranimi akti o
prispevkih, sprejetimi v skladu z odstavkom 5. Prispevke sestavljajo:
(a)         
letni prispevki, potrebni za kritje upravnih
odhodkov;
(b)         
predhodni letni prispevki, potrebni za dosego
ciljne ravni financiranja sklada, opredeljene v členu 65, ki se
izračunajo v skladu s členom 66; 
(c)         
izredni naknadni prispevki, izračunani v
skladu s členom 67.
2.           Znesek prispevkov se
določi na takšni ravni, da se zagotovi, da so z njimi povezani prihodki
načeloma zadostni za zagotovitev uravnoteženega proračuna odbora
vsako leto in za naloge sklada.
3.           Odbor v skladu z delegiranimi
akti iz odstavka 5 določi prispevke, ki jih mora plačati vsak
subjekt iz člena 2, s sklepom, naslovljenim na zadevni subjekt. Odbor
uporablja postopkovna, poročevalska in druga pravila, ki zagotavljajo, da
so prispevki plačani v celoti in pravočasno.
4.           Sredstva, zbrana v skladu z
odstavki 1, 2 in 3, se uporabljajo samo za namene te uredbe.
5.           Komisija je pooblaščena
za sprejetje delegiranih aktov o prispevkih skladno s členom 82, da:
(a)         
se določijo vrste prispevkov in zadeve, za
katere se morajo plačati, način, kako se izračuna znesek
prispevkov, in način, kako se prispevki plačajo;
(b)         
se določijo pravila glede registracije,
računovodenja, poročanja in druga pravila iz odstavka 3, potrebna za
zagotavljanje, da so prispevki v celoti in pravočasno plačani;
(c)         
se določi sistem prispevkov za institucije, ki
so prejele dovoljenje za poslovanje po tem, ko je sklad dosegel ciljno raven;
(d)         
se določijo letni prispevki, potrebni za
kritje upravnih stroškov odbora, preden ta postane popolnoma operativen.
Člen 63
Ukrepi za boj proti goljufijam
1.           Da bi se olajšal boj proti
goljufijam, korupciji in vsem drugim nezakonitim dejanjem v skladu z Uredbo (ES)
št. 1073/1999, odbor v šestih mesecih po tem, ko postane operativen,
pristopi k Medinstitucionalnemu sporazumu z dne 25. maja 1999 o notranjih
preiskavah Evropskega urada za boj proti goljufijam (OLAF) in sprejme ustrezne
določbe, ki se uporabljajo za vse zaposlene odbora, pri čemer uporabi
predlogo iz priloge k navedenemu sporazumu.
2.           Računsko sodišče
ima pravico revidirati, na osnovi dokumentacije in na kraju samem,
upravičence, izvajalce in podizvajalce, ki so prejeli sredstva Unije iz
odbora.
3.           OLAF lahko v skladu z
določbami in postopki, določenimi v Uredbi (ES) št. 1073/1999 in
Uredbo (Euratom, ES) št. 2185/96, izvaja preiskave, vključno s
pregledi na kraju samem in inšpekcijami, da ugotovi, ali je prišlo do
goljufije, korupcije ali drugega nezakonitega dejanja, ki vpliva na
finančne interese Unije, v zvezi s pogodbo, ki jo financira odbor.
Poglavje 2
Enotni sklad za
reševanje bank
Oddelek 1
SESTAVA SKLADA
Člen 64
Splošne določbe
1.           Ustanovi se Enotni sklad za
reševanje bank.
2.           Odbor sklad uporablja samo za
namene zagotavljanja učinkovitega izvajanja instrumentov in pooblastil za
reševanje iz dela II, naslova I ter v skladu s cilji reševanja in
načeli, ki urejajo reševanje, iz členov 12 in 13. Proračun
Unije v nobenem primeru ni odgovoren za odhodke ali izgube sklada.
3.           Sklad je v lasti odbora.
Člen 65
Ciljna raven financiranja
1.           V obdobju, ki ni daljše od 10
let od začetka veljavnosti te uredbe, razpoložljiva finančna sredstva
sklada dosežejo vsaj 1 % zneska vlog vseh kreditnih institucij z dovoljenjem
v sodelujočih državah članicah, ki so zajamčene v skladu z
Direktivo 94/19/ES.
2.           V začetnem obdobju iz
odstavka 1 se prispevki v sklad, izračunani v skladu s
členom 66 in zbrani v skladu s členom 62, časovno
razporedijo kar se da enakomerno, dokler ni dosežena ciljna raven, razen
če se jih glede na razmere lahko plača vnaprej ob upoštevanju ugodnih
tržnih razmer ali potreb po financiranju.
3.           Odbor lahko začetno
obdobje podaljša za največ štiri leta, če skupna izplačila
sklada presežejo 0,5 % skupnega zneska iz odstavka 1. 
4.           Če se po začetnem
obdobju iz odstavka 1 razpoložljiva finančna sredstva zmanjšajo pod ciljno
raven iz odstavka 1, se prispevki, izračunani v skladu s členom 66,
zbirajo, dokler ni dosežena ciljna raven. Če razpoložljiva finančna
sredstva znašajo manj kot polovico ciljne ravni, letni prispevki znašajo
najmanj četrtino ciljne ravni.
5.           Komisija je pooblaščena
za sprejetje delegiranih aktov v skladu s členom 82, da določi
naslednje:
(a)         
merila za časovno razporeditev
izračunanih prispevkov v sklad v skladu z odstavkom 2;
(b)         
razmere, v katerih se plačilo prispevkov lahko
prestavi na zgodnejši čas v skladu z odstavkom 2;
(c)         
merila za določitev, za koliko let se lahko
podaljša začetno obdobje iz odstavka 1 v skladu z odstavkom 3;
(d)         
merila za določitev letnih prispevkov iz
odstavka 4.
Člen 66
Predhodni prispevki
1.           Posamezni prispevek vsake
institucije se pobere vsaj na letni osnovi in se izračuna sorazmerno z
zneskom njenih obveznosti, brez lastnih sredstev in kritih vlog, glede na
skupne obveznosti, brez lastnih sredstev in kritih vlog, vseh institucij z
dovoljenjem na ozemljih sodelujočih držav članic.
Prispevek se prilagodi sorazmerno s profilom
tveganja posamezne institucije v skladu z merili, določenimi v delegiranih
aktih iz člena 94(7) Direktive [ ].
2.           Razpoložljiva finančna
sredstva, ki jih je treba upoštevati, da se doseže ciljna raven financiranja iz
člena 65, lahko vključujejo zaveze za plačilo, ki so v celoti
zavarovane s sredstvi z nizkim tveganjem, ki niso obremenjena z nobenimi pravicami
tretjih oseb, pri čemer so na voljo in namenjene izključno uporabi s
strani odbora, in sicer za namene iz člena 71(1). Delež teh nepreklicnih
zavez za plačilo ne presega 30 % celotnega zneska prispevkov, ki se
zberejo v skladu z odstavkom 1.
3.           Komisija je pooblaščena
za sprejetje delegiranih aktov v skladu s členom 82, da določi
naslednje:
(a)         
metodo za izračun posameznih prispevkov iz
odstavka 1;
(b)         
kakovost zavarovanja s premoženjem, ki se uporablja
za kritje zavez za plačilo iz odstavka 2;
(c)         
merila za izračun deleža zavez za plačilo
iz odstavka 2.
Člen 67
Izredni naknadni prispevki
1.           Če razpoložljiva
finančna sredstva ne zadoščajo za pokrivanje izgub, stroškov ali
drugih odhodkov, ki nastanejo pri uporabi sklada, odbor v skladu s
členom 62 od institucij z dovoljenjem na ozemlju sodelujočih
držav članic zbere izredne naknadne prispevke za kritje dodatnih zneskov.
Ti izredni prispevki se med institucijami razporedijo v skladu s pravili iz
člena 66.
2.           Odbor lahko institucijo v
skladu z delegiranimi akti iz odstavka 3 v celoti ali deloma oprosti
obveznosti plačila naknadnih prispevkov v skladu z odstavkom 1,
če bi vsota plačil iz člena 66 in odstavka 1 tega
člena ogrozila poravnavo terjatev drugih upnikov do institucije. Taka
oprostitev se odobri za največ 6 mesecev, vendar se lahko obnovi na
prošnjo institucije. 
3.           Komisija je pooblaščena
za sprejetje delegiranih aktov v skladu s členom 82, da določi
razmere in pogoje, v katerih se lahko subjekt iz člena 2 deloma ali v
celoti oprosti plačila naknadnih prispevkov v skladu z odstavkom 2.
Člen 68
Prostovoljno izposojanje med shemami financiranja
1.           Odbor lahko zahteva, da si za
sklad izposodi sredstva iz vseh drugih shem za financiranje reševanja v
nesodelujočih državah članicah, če:
(a)         
zneski, zbrani v skladu s členom 66, ne
zadoščajo za kritje izgub, stroškov ali drugih odhodkov, nastalih zaradi
uporabe sklada;
(b)         
izredni naknadni prispevki, predvideni v
členu 67, niso takoj dostopni; 
(c)         
alternativni viri financiranja, predvideni v
členu 69, niso takoj dostopni pod razumnimi pogoji.
2.           Navedene sheme za
financiranje reševanja odločijo o taki zahtevi v skladu s
členom 97 Direktive [ ]. Za pogoje izposojanja se uporabljajo
točke (a), (b) in (c) člena 97(3) navedene Direktive [ ]. 
Člen 69
Alternativni viri financiranja
1.           Odbor lahko za sklad pridobi
posojila ali druge oblike podpore od finančnih institucij ali drugih
tretjih oseb, če zneski, zbrani v skladu s členoma 66 in 67,
niso takoj dostopni ali ne zadoščajo za kritje odhodkov iz naslova uporabe
sklada.
2.           Posojila ali druge oblike
podpore iz odstavka 1 se v celoti povrnejo v skladu s členom 62
v obdobju zapadlosti posojila.
3.           Vse odhodke iz naslova
uporabe posojil iz odstavka 1 mora kriti odbor in se ne krijejo iz
proračuna Unije ali s strani sodelujočih držav članic.
Oddelek 2
Upravljanje sklada
Člen 70
Investicije
1.           Sklad upravlja odbor, ki
lahko od Komisije zahteva, da izvede določene naloge v zvezi z
upravljanjem sklada.
2.           Zneski, prejeti od
institucije v postopku reševanja ali premostitvene institucije, obresti in
drugi dobički od investicij ter vsi drugi dobički pripadajo
izključno skladu.
3.           Odbor investira zneske, ki se
držijo v skladu, v obveznosti sodelujočih držav članic ali medvladnih
organizacij ali v visoko likvidna sredstva visoke kreditne kvalitete.
Investicije bi morale biti dovolj geografsko razpršene. Donosi iz navedenih
investicij pripadajo skladu.
4.           Komisija je pooblaščena
za sprejetje delegiranih aktov o podrobnih pravilih za upravljanje sklada v
skladu s postopkom, določenim v členu 82.
Oddelek 3
Uporaba sklada
Člen 71
Poslanstvo sklada
1.           Pri uporabi instrumentov za
reševanje za subjekte iz člena 2 lahko odbor, v okviru, ki ga je
določila Komisija, uporablja sklad za naslednje namene:
(a)         
jamčenje za sredstva ali obveznosti
institucije v postopku reševanja, njenih podrejenih podjetij, premostitvene
institucije ali subjekta za upravljanja sredstev;
(b)         
dajanje posojil instituciji v postopku reševanja,
njenim podrejenim podjetjem, premostitveni instituciji ali subjektu za
upravljanje sredstev;
(c)         
nakup sredstev institucije v postopku reševanja;
(d)         
prispevati za kapital premostitvene institucije ali
subjekta za upravljanje sredstev;
(e)         
plačilo nadomestila delničarjem ali
upnikom če so po oceni v skladu s členom 17(5) prejeli manj pri
poplačilu njihovih terjatev, kot bi prejeli glede na vrednotenje v skladu
s členom 17(16) v primeru likvidacije ali drugega običajnega
postopka zaradi insolventnosti;
(f)           
zagotovitev prispevka instituciji v postopku
reševanja namesto prispevka, ki bi se dosegel z odpisom nekaterih upnikov,
če se uporabi instrument za reševanje z zasebnimi sredstvi in se organ za
reševanje odloči izključiti nekatere upnike iz okvira instrumenta za
reševanje z zasebnimi sredstvi v skladu s členom 24(3);
(g)         
izvajanje katere koli kombinacije ukrepov iz
točk (a) do (f).
2.           Sklad se lahko uporabi za
sprejemanje ukrepov iz točk (a) do (g), tudi v zvezi s kupcem v okviru
instrumenta prodaje poslovanja.
3.           Sklad se ne uporablja
neposredno za absorbiranje izgub institucije ali subjekta iz člena 2
oziroma za dokapitalizacijo institucije ali subjekta iz člena 2. V
primeru, da uporaba sheme za financiranje reševanja za namene iz
odstavka 1 posredno privede do tega, da se del izgub institucije ali
subjekta iz člena 2 prenese na sklad, se uporabljajo načela iz
člena 24, ki urejajo uporabo shem za financiranje reševanja.
4.           Odbor ne sme držati kapitala,
vplačanega v skladu s točko (f) odstavka 1, dlje kot 5 let.
Člen 72
Vzajemna uporaba nacionalnih shem za financiranje v primeru reševanja skupine,
ki vključuje institucije v nesodelujočih državah članicah
V primeru reševanja skupine, ki na eni strani
vključuje institucije z dovoljenjem v eni ali več sodelujočih
državah članicah in na drugi institucije z dovoljenjem v eni ali več
nesodelujočih državah članicah, sklad prispeva k financiranju
reševanja skupine v skladu z določbami iz člena 98 Direktive
[ ].
Člen 73
Uporaba sistemov zajamčenih vlog v okviru reševanja
1.           Sodelujoče države
članice zagotovijo, da je, kadar odbor sprejme ukrepe reševanja in če
ti ukrepi imetnikom vlog še naprej zagotavljajo dostop do vlog, sistem
zajamčenih vlog, s katerim je povezana institucija, odgovoren za zneske,
določene v členu 99(1) in (4) Direktive [ ].
2.           Določitev zneska, za
katerega je sistem zajamčenih vlog odgovoren v skladu z odstavkom 1,
izpolnjuje pogoje iz člena 17.
3.           Preden se v skladu z
odstavkom 1 tega člena določi znesek, za katerega je sistem
zajamčenih vlog odgovoren skladno s pogoji iz člena 39(3)(d)
Direktive [ ], odbor preveri zadevni sistem zajamčenih vlog, pri
čemer upošteva nujnost zadeve.
4.           V primeru, da sredstva
sistema zajamčenih vlog ne zadoščajo za kritje izplačil
imetnikom vlog in druga sredstva zadevnih sodelujočih držav članic
niso takoj na voljo, lahko sklad potrebna sredstva posodi navedenemu sistemu
zajamčenih vlog, če so izpolnjeni vsi pogoji iz člena 10
Direktive 94/19/ES.
NASLOV VI
Druge določbe
Člen 74
Privilegiji in imunitete
Za odbor in njegove zaposlene se uporablja
Protokol (št. 7) o privilegijih in imunitetah Evropske unije, ki je priloga k
Pogodbi o Evropski uniji in k Pogodbi o delovanju Evropske unije.
Člen 75
Jeziki
1.           Za odbor se uporablja Uredba
Sveta št. 1[27].
2.           Odbor se odloči o
interni uporabi jezikov v odboru.
3.           Odbor se lahko odloči,
katere uradne jezike uporablja pri pošiljanju dokumentov institucijam ali
organom Unije.
4.           Odbor se lahko z vsakim
nacionalnim organom za reševanje dogovori o jeziku oziroma jezikih, v katerih
se pripravljajo dokumenti, ki jih je treba poslati nacionalnim organom za
reševanje oziroma ki jih ti pošljejo.
5.           Prevajalske storitve,
potrebne za delovanje odbora, zagotovi Prevajalski center za organe Evropske
unije.
Člen 76
Zaposleni odbora
1.           Kadrovski predpisi in pogoji
za zaposlitev drugih uslužbencev ter predpisi, ki se sprejmejo s sporazumom med
institucijami Unije, s katerim se začnejo izvajati navedeni kadrovski
predpisi in pogoji za zaposlitev drugih uslužbencev, se uporabljajo za
zaposlene odbora, vključno z izvršnim direktorjem in namestnikom izvršnega
direktorja.
2.           Odbor v dogovoru s Komisijo
sprejme ustrezna izvedbena pravila, s katerimi se začnejo izvajati
kadrovski predpisi in pogoji za zaposlitev drugih uslužbencev v skladu s
členom 110 kadrovskih predpisov.
Člen 77
Izmenjava zaposlenih
1.           Odbor lahko uporablja
napotene nacionalne strokovnjake in druge uslužbence, ki niso zaposleni pri
odboru.
2.           Odbor na plenarni seji
sprejme ustrezen sklep, ki določa pravila o izmenjavi zaposlenih iz
nacionalnih organov za reševanje sodelujočih držav članic z odborom
in njihovi napotitvi vanj.
3.           Odbor lahko vzpostavi
notranje ekipe za reševanje, ki so sestavljene iz zaposlenih iz nacionalnih
organov za reševanje sodelujočih držav članic.
Člen 78
Odgovornost odbora
1.           Pogodbeno odgovornost odbora
ureja zakonodaja, ki se uporablja za zadevno pogodbo.
2.           Sodišče Evropske unije
je pristojno za izrekanje sodb na podlagi katere koli arbitražne klavzule v
pogodbi, ki jo sklene odbor.
3.           V primeru nepogodbene
odgovornosti pa odbor v skladu s splošnimi načeli, ki so skupna pravnim
ureditvam držav članic na področju odgovornosti javnih organov,
nadomesti vsako škodo, ki jo povzroči sam ali jo povzročijo njegovi
zaposleni pri opravljanju svojih nalog, zlasti nalog reševanja, vključno z
dejanji in opustitvami dejanj v podporo tujim postopkom reševanja.
4.           Odbor nacionalnemu organu za
reševanje povrne odškodnino, ki jo je slednjemu prisodilo nacionalno
sodišče ali ki se jo je v dogovoru z odborom obvezal plačati v skladu
s poravnavo, in sicer zaradi dejanja ali opustitve dejanja s strani navedenega
nacionalnega organa za reševanje v katerem koli postopku reševanja v skladu s
to uredbo, razen če je navedeno dejanje ali opustitev dejanja
predstavljalo kršitev prava Unije, te uredbe, sklepa Komisije ali sklepa odbora
ali je predstavljalo očitno in resno napako pri presoji.
5.           Sodišče Evropske unije
je pristojno za vse spore, povezane z odstavkoma 3 in 4. Postopki v
zadevah, ki izhajajo iz nepogodbene odgovornosti, zastarajo po petih letih od
nastanka kršitve.
6.           Osebno odgovornost zaposlenih
do odbora urejajo določbe iz kadrovskih predpisov ali pogojev za
zaposlitev, ki veljajo zanje.
Člen 79
Poslovna skrivnost in izmenjava informacij
1.           Za člane odbora,
zaposlene odbora in zaposlene, izmenjane s sodelujočimi državami
članicami ali napotene z njihove strani, ki izvajajo naloge reševanja,
tudi po prenehanju njihovih nalog veljajo zahteve glede varovanja poslovnih
skrivnosti v skladu s členom 339 PDEU in ustreznimi
določbami v zakonodaji Unije.
2.           Odbor zagotovi, da za
posameznike, ki opravljajo kakršno koli storitev, neposredno ali posredno,
redno ali občasno, povezano z opravljanjem njegovih nalog, veljajo enaka
pravila glede varovanja poslovnih skrivnosti.
3.           Pri opravljanju nalog, ki se
nanj prenesejo s to uredbo, je odbor pooblaščen, da v okviru omejitev in
pod pogoji, ki jih določa zadevna zakonodaja Unije, izmenja informacije z
nacionalnimi ali evropskimi organi in telesi, če lahko pristojni
nacionalni organi navedenim subjektom informacije razkrijejo v skladu z
relevantno zakonodajo Unije ali če lahko države članice taka
razkritja dovolijo v skladu z relevantno zakonodajo Unije.
Člen 80
Preglednost
1.           Za dokumente, ki jih hrani
odbor, se uporablja Uredba (ES) št. 1049/2001 Evropskega parlamenta in Sveta[28].
2.           Odbor v šestih mesecih po
datumu prvega zasedanja sprejme podrobna pravila za uporabo Uredbe (ES) št.
1049/2001.
3.           Odločitve, ki jih odbor
sprejme v skladu s členom 8 Uredbe (ES) št. 1049/2001, so lahko
predmet pritožbe varuhu človekovih pravic ali tožbe pred Sodiščem
Evropske unije, po pritožbi organu za pritožbe, če je to primerno, v
skladu s pogoji iz člena 228 oziroma člena 263 PDEU.
4.           Za obdelavo osebnih podatkov
s strani odbora se uporablja Uredba (ES) št. 45/2001 Evropskega parlamenta in
Sveta[29].
Za obdelavo osebnih podatkov s strani nacionalnih organov za reševanje se uporablja
Direktiva 95/46/ES Evropskega parlamenta in Sveta[30].
Člen 81
Pravila o varnosti na področju varstva zaupnih in občutljivih
nezaupnih podatkov
Odbor uporablja načela varnosti,
opredeljena v varnostnih pravilih Komisije za varstvo zaupnih podatkov Evropske
unije in občutljivih nezaupnih podatkov, kakor je določeno v Prilogi
k Sklepu Komisije 2001/844/ES, ESPJ, Euratom. Uporaba načel varnosti
vključuje uporabo določb o izmenjavi, obdelovanju in shranjevanju
takih podatkov.
DEL IV
IZVRŠILNA POOBLASTILA IN KONČNE DOLOČBE
Člen 82
Izvajanje prenesenih pooblastil
1.           Komisija se pooblasti za
sprejemanje delegiranih aktov pod pogoji iz tega člena.
2.           Pooblastilo se prenese za
nedoločen čas od datuma iz člena 88.
3.           Prenos pooblastil iz
členov 62(5), 65(5), 66(3), 67(3) in 70(4) lahko Evropski parlament
ali Svet kadar koli prekličeta. Prenos pooblastila preneha veljati s
sklepom o preklicu pooblastila. Sklep začne učinkovati dan po objavi
v Uradnem listu Evropske unije ali na drug dan, naveden v sklepu. Sklep ne vpliva
na veljavnost že veljavnih delegiranih aktov.
4.           Komisija takoj po sprejetju
delegiranega akta o tem hkrati uradno obvesti Evropski parlament in Svet.
5.           Delegirani akt, sprejet v
skladu s členi 62(5), 65(5), 66(3), 67(3) in 70(4), začne
veljati samo, če niti Evropski parlament niti Svet ne nasprotujeta aktu v
roku dveh mesecev od uradnega obvestila o tem aktu ali če sta pred iztekom
tega roka tako Evropski parlament kot Svet obvestila Komisijo, da mu ne bosta
ugovarjala. Navedeni rok se na pobudo Evropskega parlamenta ali Sveta podaljša
za dva meseca.
Člen 83
Pregled
1.           Komisija do
31. decembra 2016 in nato vsakih pet let po tem objavi poročilo
o izvajanju te uredbe, v katerem je poseben poudarek namenjen spremljanju
morebitnih učinkov na nemoteno delovanje notranjega trga. V poročilu
so ocenjeni:
(a)         
delovanje enotnega mehanizma za reševanje (EMR) in
vpliv njegovih dejavnosti reševanja na interese Unije kot celote ter na
povezanost in celovitost notranjega trga finančnih storitev, vključno
z možnimi učinki mehanizma na strukturo nacionalnih bančnih sistemov
v Uniji, kot tudi učinkovitost sodelovanja in sporazumov o izmenjavi
informacij znotraj EMR, med EMR in enotnim nadzornim mehanizmom ter med EMR in
nacionalnimi organi za reševanje ter pristojnimi nacionalnimi organi
nesodelujočih držav članic;
(b)         
učinkovitost ureditev neodvisnosti in
odgovornosti;
(c)         
sodelovanje med odborom in Evropskim bančnim
organom;
(d)         
sodelovanje med odborom in nacionalnimi organi za
reševanje nesodelujočih držav članic ter vpliv EMR na te države
članice.
2.           Poročilo se predloži
Evropskemu parlamentu in Svetu. Komisija po potrebi priloži ustrezne predloge.
Člen 84
Sprememba Uredbe (EU) št. 1093/2010
Uredba (EU) št. 1093/2010 se spremeni:
1.           V členu 4 se točka
(2) nadomesti z naslednjim:
„(2) ‚pristojni organi‘ pomeni:
(i)      pristojne organe, kakor so opredeljeni v
točki 40 člena 4(1) Uredbe (EU) št. 575/2013 Evropskega
parlamenta in Sveta ter Direktivi 2007/64/ES in kakor so navedeni v Direktivi
2009/110/ES;
(ii)      v primeru direktiv 2002/65/ES in
2005/60/ES organe, ki so pristojni za zagotavljanje, da kreditne in
finančne institucije izpolnjujejo zahteve iz navedenih direktiv;
(iii)     v primeru sistemov zajamčenih vlog
organe, ki upravljajo sisteme zajamčenih vlog v skladu z Direktivo
94/19/ES, oziroma, če sistem zajamčenih vlog upravlja zasebna družba,
javni organ, ki nadzoruje take sisteme zajamčenih vlog v skladu z navedeno
direktivo; in
(iv)     v zvezi s členi 62(5), 65(5),
66(3), 67(4) in 70(4) organe za reševanje, kakor so opredeljeni v
členu 3 navedene direktive, in enotni mehanizem za reševanje,
vzpostavljen z Uredbo (EU) št. .../... Evropskega parlamenta in Sveta.
2.           V členu 25 se
vstavi naslednji odstavek:
„1a.    Organ lahko organizira in izvaja
medsebojne preglede izmenjave informacij ter skupnih dejavnosti odbora iz
uredbe o enotnem mehanizmu za reševanje in nacionalnih organov za reševanje
držav članic, ki ne sodelujejo v enotnem mehanizmu za reševanje, pri
reševanju čezmejnih skupin, da okrepi učinkovitost in doslednost rezultatov.
V ta namen organ razvije metode, ki omogočajo objektivno oceno in
primerjavo.“
3.           V členu 40(6) se
doda naslednji tretji pododstavek:
„Za namene ravnanja v skladu s področjem
uporabe členov 62(5), 65(5), 66(3), 67(4) in 70(4) je izvršni direktor
evropskega odbora za reševanje opazovalec v odboru nadzornikov.“
Člen 85
Nadomestitev nacionalnih shem za financiranje reševanja
Od datuma začetka uporabe iz drugega
pododstavka člena 88 se sklad šteje kot shema za financiranje
reševanja sodelujočih držav članic iz naslova VII Direktive
[ ].
Člen 86
Sporazum o sedežu in pogoji za delovanje
1.           Potrebne ureditve glede
nastanitve, ki se mora zagotoviti odboru v državi članici gostiteljici, in
prostorov, ki jih mora zagotoviti slednja, skupaj s posebnimi pravili, ki se v
državi članici gostiteljici uporabljajo za izvršnega direktorja,
člane plenarne seje odbora, zaposlene odbora in člane njihovih
družin, se določijo v sporazumu o sedežu med odborom in državo
članico gostiteljico, sklenjenem po odobritvi s strani odbora na plenarni
seji, in najkasneje dve leti po začetku veljavnosti te uredbe.
2.           Država članica
gostiteljica odbora zagotovi najboljše možne pogoje za zagotovitev delovanja
odbora, vključno z večjezičnim šolanjem z evropsko vsebino in
ustreznimi transportnimi povezavami.
Člen 87
Začetek izvajanja dejavnosti odbora
1.           Odbor začne v celoti
delovati do 1. januarja 2015.
2.           Dokler odbor nima operativnih
zmogljivosti za izvajanje lastnega proračuna, je za vzpostavitev in
prvotno delovanje odbora odgovorna Komisija. V ta namen:
(a)         
lahko Komisija, dokler izvršni direktor ne
začne opravljati svojih nalog po njegovem imenovanju s strani Sveta v
skladu s členom 53, določi uradnika Komisije, ki deluje kot
začasni izvršni direktor ter opravlja naloge, dodeljene izvršnemu
direktorju;
(b)         
z odstopanjem od člena 47(1)(i) in do
sprejetja odločitve iz člena 47(2) začasni izvršni direktor
izvaja pooblastila pristojnega organa za imenovanja; 
(c)         
lahko Komisija odboru nudi pomoč, zlasti z
napotitvijo uradnikov Komisije, ki izvajajo dejavnosti agencije pod
odgovornostjo začasnega izvršnega direktorja ali izvršnega direktorja;
(d)         
Komisija v imenu odbora zbira letne prispevke iz
člena 62(5)(d).
3.           Začasni izvršni direktor
lahko odobri vsa plačila, krita z odobritvami v proračunu odbora, in
lahko sklepa pogodbe, vključno s pogodbami o zaposlitvi.
Člen 88
Začetek veljavnosti
Ta uredba začne veljati na dvajseti dan
po objavi v Uradnem listu Evropske unije.
Členi 7 do 23 in členi 25
do 38 se uporabljajo od 1. januarja 2015.
Člen 24 se uporablja od 1. januarja 2018.
Ta
uredba je zavezujoča v celoti in se neposredno uporablja v vseh državah
članicah.
V Bruslju,
Za Evropski parlament                                  Za
Svet
Predsednik                                                     Predsednik
OCENA FINANČNIH POSLEDIC
ZAKONODAJNEGA PREDLOGA
1.           OKVIR PREDLOGA/POBUDE
              1.1.    Naslov predloga/pobude
              1.2.    Zadevna
področja v strukturi ABM/ABB
              1.3.    Vrsta
predloga/pobude
              1.4.    Cilji
              1.5.    Utemeljitev
predloga/pobude
              1.6.    Trajanje
ukrepa in finančnih posledic
              1.7.    Načrtovani
načini upravljanja
2.           UKREPI UPRAVLJANJA
              2.1.    Pravila
o spremljanju in poročanju
              2.2.    Upravljavski
in kontrolni sistem
              2.3.    Ukrepi
za preprečevanje goljufij in nepravilnosti
3.           OCENA FINANČNIH POSLEDIC
PREDLOGA/POBUDE
              3.1.    Zadevni razdelki večletnega
finančnega okvira in odhodkovne proračunske vrstice
              3.2.    Ocenjene
posledice za odhodke
              3.2.1. Povzetek ocenjenih
posledic za odhodke
              3.2.2. Ocenjene posledice
za odobritve za poslovanje
              3.2.3. Ocenjene posledice
za odobritve za upravne zadeve
              3.2.4. Skladnost z
veljavnim večletnim finančnim okvirom
              3.2.5. Udeležba tretjih oseb
pri financiranju
              3.3.    Ocenjene posledice za prihodke
OCENA
FINANČNIH POSLEDIC ZAKONODAJNEGA PREDLOGA
1.           OKVIR PREDLOGA/POBUDE
1.1.        Naslov predloga/pobude
Uredba Evropskega parlamenta in Sveta o
vzpostavitvi enotnega mehanizma za reševanje in enotnega sklada za reševanje
bank
1.2.        Zadevna področja v
strukturi ABM/ABB[31]
Notranji trg — finančni trgi
1.3.        Vrsta predloga/pobude
þ Predlog/pobuda se nanaša na nov ukrep.
¨ Predlog/pobuda se nanaša na nov ukrep na
podlagi pilotnega projekta / pripravljalnega ukrepa[32].
¨ Predlog/pobuda se nanaša na podaljšanje
obstoječega ukrepa.
¨ Predlog/pobuda se nanaša na obstoječ
ukrep, preusmerjen v nov ukrep.
1.4.        Cilji
1.4.1.     Večletni strateški cilji
Komisije, ki naj bi bili doseženi s predlogom/pobudo
·              
Okrepiti notranji trg bančnih storitev ter
hkrati ohraniti enake konkurenčne pogoje.
·              
Ohraniti finančno stabilnost in zaupanje v
banke, zagotoviti nadaljnje opravljanje bistvenih finančnih storitev,
preprečiti širjenje težav.
·              
Zmanjšati izgube za družbo kot celoto in zlasti za
davkoplačevalce, zaščititi vlagatelje in zmanjšati moralno tveganje.
1.4.2.     Posamezni cilji in zadevne
dejavnosti v strukturi ABM/ABB
Ob upoštevanju zgoraj navedenih splošnih ciljev so
zastavljeni naslednji posebni cilji:
Priprava in preprečevanje:
·              
izboljšati pripravljenost nadzornih organov in bank
na krizne razmere in
·              
omogočiti reševanje vseh bank.
Zgodnje posredovanje:
·              
izboljšanje ureditev za zgodnje posredovanje za
nadzornike bank.
Reševanje bank:
·              
zagotoviti pravočasno in stabilno reševanje
bank, ki so predmet enotnega nadzornega mehanizma;
·              
zagotoviti pravno varnost za zainteresirane strani
pri reševanju bank.
Financiranje:
·              
vzpostaviti enotni sklad za reševanje bank, ki
lahko uspešno absorbira geografsko asimetrične izgube v bančnem
sistemu Unije;
·              
zagotoviti, da se reševanje propadajočih bank
v celoti krije s prispevki finančnih institucij, po tem ko se je izvedlo
reševanje z zasebnimi sredstvi delničarjev in upnikov.
1.4.3.     Pričakovani rezultati in
posledice
·              
Prekinitev negativnih povratnih vplivov med suverenimi
državami in njihovimi bankami.
·              
Zagotovitev enakopravnih pogojev in dostopa do
bančnega financiranja za vsa podjetja znotraj celotne bančne unije.
·              
Da bi kar najbolj zmanjšali izgube vlagateljev,
vlad in davkoplačevalcev zaradi sanacije in reševanja velikih in sistemsko
pomembnih bank.
1.4.4.     Kazalniki rezultatov in
posledic
·              
Razpon v donosu dolgoročnih državnih
vrednostnih papirjev med državami članicami.
·              
Število bank, ki so v postopku reševanja.
·              
Stroški reševanja bank, tudi izplačila iz
posameznega sklada za reševanje.
·              
Spremembe deleža dolga, ki ga je mogoče
odpisati ali pretvoriti, v bankah.
1.5.        Utemeljitev predloga/pobude
1.5.1.     Potrebe, ki jih je treba
zadovoljiti kratkoročno ali dolgoročno
Kot je bilo poudarjeno v Načrtu za
poglobljeno in pravo ekonomsko in monetarno unijo ter poročilu štirih
predsednikov iz leta 2012, je celostni finančni okvir ali „bančna
unija“ ključen del ukrepov politike, ki bodo Evropi pomagali na poti do
gospodarskega okrevanja in rasti. Zaradi neusklajenih nacionalnih odzivov na
propade bank se je povečala razdrobljenost notranjega trga glede posojanja
in financiranja. Posledica tega je oslabljen prenos skupne monetarne politike,
zaščita z ločevanjem (ringfencing) pa ogroža posojanje
podjetjem in potrošnikom.
To je zlasti škodljivo znotraj euroobmočja. Z
malo manevrskega prostora pri uporabi monetarnih instrumentov za odzivanje na
pomanjkljivosti v bančnem sektorju, uporaba nacionalnih proračunskih
virov pri upravljanju propadov bank še naprej povezuje banke in države v negativne
povratne vplive. Podjetja v državah članicah, ki naj bi imela zmanjšano
zmožnost reševanja bank v težavah na njihovem ozemlju, so konkurenčno v
veliko slabšem položaju. Kot se je pokazalo v krizi, se težave v nekaterih
državah članicah euroobmočja lahko prek dvomov in finančnih
povezav hitro razširijo na druge članice, za katere se trgi menijo, da so
ranljive za podobna tveganja.
Evropski svet je v svojih sklepih decembra 2012
zapisal, da: „Ko bo bančni nadzor dejansko prenesen na enotni nadzorni
mehanizem, bo potreben enoten mehanizem za reševanje, ki bo imel potrebna
pooblastila za zagotovitev, da bo mogoče z ustreznimi instrumenti reševati
katero koli banko v sodelujočih državah članicah“.
Hiter napredek v smeri bančne unije je nujno
potreben za zagotovitev finančne stabilnosti in rasti v euroobmočju.
Na podlagi močnega regulativnega okvira, ki bo skupen 28 članicam
notranjega trga (enotni pravilnik), je Evropska komisija zato sprejela
vključujoč pristop in predlagala časovni načrt za
bančno unijo z različnimi instrumenti in ukrepi, ki bodo morda na
voljo vsem državam članicam, a v vsakem primeru 17, ki so trenutno v
euroobmočju.
V prvem koraku, enotni nadzorni mehanizem (ENM) za
banke na euroobmočju in tiste iz držav članic, ki se mu želijo
pridružiti, pooblašča ECB za izvajanje ključnih nadzornih nalog nad
takimi bankami.
Še en pomemben vidik bančne unije je predlog
direktive o vzpostavitvi okvira za sanacijo ter reševanje kreditnih institucij
in investicijskih podjetij (direktiva o sanaciji in reševanju bank), ki je bil
sprejet leta 2012 in je trenutno v postopku pogajanj med sozakonodajalcema.
Direktiva o sanaciji in reševanju bank bo vzpostavila pravila za reševanje na
notranjem trgu in zagotovila nacionalnim organom za reševanje pooblastila in postopke,
ki omogočajo reševanje bank.
V skladu s sklepi Evropskega sveta je za
povezovanje bančnih trgov Unije potreben mehanizem za reševanje bank v
težavah za celotno euroobmočje, s katerim bi se torej obvladovalo tveganje
širjenja negativnega vpliva, da se zaščiti finančna stabilnost
euroobmočja v korist celotnega notranjega trga.
V skladu z načrtom Komisije za leto 2012 je
dolgoročni cilj vzpostavitev bančne unije za banke v vseh državah
članicah. Neposredni nadzor s strani ECB skupaj z enotnim mehanizmom za
reševanje bank ter učinkovitimi in trdnimi sistemi zajamčenih vlog v
vseh državah članicah bodo prispevali k zagotavljanju zaupanja v
trajnostno stabilnost Unije.
1.5.2.     Dodana vrednost ukrepanja EU
Po načelu subsidiarnosti iz člena 5.3
PEU Unija na področjih, ki niso izključno v njeni pristojnosti,
ukrepa le, če in kolikor države članice ciljev predlaganega ukrepa ne
morejo zadostno uresničiti na centralni ali regionalni in lokalni ravni,
ampak je te cilje zaradi njihovega obsega ali učinkov mogoče bolje
uresničiti na ravni Unije.
Samo ukrepi na evropski ravni lahko zagotovijo, da
bodo propadajoče banke rešene na nediskriminatoren način in na
podlagi enotnega sklopa pravil za izboljšanje delovanja ekonomske in monetarne
unije ter notranjega trga. Kljub močnemu povezovanju bančnega
sektorja Unije, pa znatne razlike med odločitvami, sprejetimi na
nacionalni ravni, pri reševanju lahko povzročijo nesprejemljiva tveganja
za finančno stabilnost.
Enotna valuta zahteva enotni nadzor in reševanje
bank za euroobmočje, da bi se s tem izognili destruktivni gospodarski
razdrobljenosti. Enoten mehanizem za reševanje bo bolj učinkovit
kot mreža nacionalnih organov za reševanje, zlasti glede čezmejnih
bančnih skupin, pri katerih sta hitrost in usklajevanje bistvenega pomena,
da se čim bolj zmanjšajo stroški in povrne zaupanje. Ta bo vključeval
precejšnje ekonomije obsega in preprečil negativne zunanje dejavnike, ki
bi lahko izhajali iz izključno nacionalnih odločitev.
1.5.3.     Skladnost in možnosti sinergij
z drugimi ustreznimi instrumenti
V prvem koraku, enotni nadzorni mehanizem (ENM) za
banke na euroobmočju in tiste iz držav članic, ki se mu želijo
pridružiti, pooblašča ECB za izvajanje ključnih nadzornih nalog nad
temi bank.
Še en pomemben vidik bančne unije je predlog
direktive o vzpostavitvi okvira za sanacijo ter reševanje kreditnih institucij
in investicijskih podjetij (direktiva o sanaciji in reševanju bank), ki je bil
sprejet leta 2012 in je trenutno v postopku pogajanj med sozakonodajalcema.
Direktiva o sanaciji in reševanju bank bo vzpostavila pravila za reševanje na
notranjem trgu in zagotovila nacionalnim organom za reševanje pooblastila in
postopke, ki omogočajo reševanje bank.
V skladu s sklepi Evropskega sveta je za
povezovanje bančnih trgov Unije potreben mehanizem za reševanje bank v
težavah na celotnem euroobmočju, s katerim bi se obvladovalo tveganje
širjenja negativnega vpliva, da se zaščiti finančna stabilnost
euroobmočja v korist celotnega notranjega trga.
V skladu z načrtom Komisije za leto 2012 je
dolgoročni cilj vzpostavitev bančne unije za banke v vseh državah
članicah. Neposredni nadzor s strani ECB bo skupaj z enotnim mehanizmom za
reševanje bank ter učinkovitimi in trdnimi sistemi zajamčenih vlog v
vseh državah članicah prispeval k zagotavljanju zaupanja v trajnostno
stabilnost Unije.
1.6.        Trajanje ukrepa in
finančnih posledic
¨ Časovno omejen(-a) predlog/pobuda:
–     
¨  trajanje predloga/pobude od [DD/MM] LLLL do [DD/MM] LLLL,
–     
¨  finančne posledice med letoma LLLL in LLLL.
þ Časovno neomejen(-a) predlog/pobuda:
–     
izvajanje z obdobjem uvajanja od začetka leta
2014 do konca leta 2014,
–     
ki mu sledi izvajanje predloga/pobude v celoti.
1.7.        Načrtovani načini
upravljanja[33] 
¨ Neposredno centralizirano upravljanje – Komisija
–     
¨ z lastnimi službami, vključno s svojimi zaposlenimi v delegacijah
Unije;
–     
þ  izvajalske agencije.
¨ Deljeno upravljanje
z državami članicami.
¨ Posredno upravljanje s prenosom izvedbenih nalog na:
–     
¨ tretje države ali organe, ki jih te imenujejo;
–     
¨ mednarodne organizacije in njihove agencije (določiti);
–     
¨EIB in Evropski investicijski sklad;
–     
þ organe iz členov 208 in 209 finančne uredbe;
–     
¨ organe javnega prava; 
–     
¨ organe zasebnega prava, ki opravljajo javne storitve, kolikor
zagotavljajo ustrezna finančna jamstva;
–     
¨ subjekte zasebnega prava države članice, ki so pooblaščene
za izvajanje javno-zasebnega partnerstva, ki zagotavljajo ustrezna
finančna jamstva;
–     
¨ osebe, pooblaščene za izvajanje določenih ukrepov SZVP v
skladu z naslovom V PEU in so opisane v zadevnem temeljnem aktu.
–     
Pri navedbi več kot enega načina
upravljanja je treba to natančneje obrazložiti v oddelku „opombe“.
Opombe
2.           UKREPI UPRAVLJANJA
2.1.        Pravila o spremljanju in
poročanju
Člen 47 Uredbe zahteva, da odbor v zvezi
z izvajanjem te uredbe odgovarja Evropskemu parlamentu, Svetu in Komisiji, med
drugim mora vsako leto Evropskemu parlamentu, Svetu, Komisiji in Evropskemu
računskemu sodišču predložiti poročilo o izvajanju nalog, ki so
mu dodeljene s to uredbo.
2.2.        Upravljavski in kontrolni
sistem
2.2.1.     Ugotovljena tveganja
Predlog ne bo privedel do novih tveganj v zvezi z
zakonito, gospodarno, učinkovito in uspešno uporabo proračunskih
sredstev.
Vendar bi bilo pri notranjem obvladovanju tveganja
treba upoštevati posebno naravo mehanizma financiranja odbora. Za razliko od
številnih drugih organov, ustanovljenih s strani Skupnosti, bodo storitve
odbora financirale izključno finančne institucije.
Drugič, odbor bo odgovoren za zagotavljanje
upravljanja enotnega sklada za reševanje bank. V zvezi s tem bo treba razviti
in vzpostaviti sklop postopkov notranjega nadzora.
2.2.2.     Informacije o vzpostavitvi
sistema notranjega nadzora
Okvir in pravila za notranji nadzor bi morala
slediti vzorcu, ki jih uporabljajo drugi organi, ki jih je ustanovila Komisija,
razen za upravljanje enotnega sklada za reševanje bank, ki bo zahtevalo
določitev posebnih pravil.
2.2.3.     Ocena stroškov in koristi
nadzora ter ocena pričakovane stopnje tveganja napak
Notranji nadzor je vključen v postopke
odbora, ki so pomembni za izpolnjevanje njegovih odgovornosti in izvajanje
nalog, ki so mu bile zaupane. Stroški teh postopkov ne presegajo njihovih
koristi pri preprečevanju hujših napak.
2.3.        Ukrepi za preprečevanje
goljufij in nepravilnosti
Za namene boja proti goljufijam, korupciji in
drugim nezakonitim dejavnostim veljajo za odbor brez kakršnih koli omejitev
določbe Uredbe (ES) št. 1073/1999 Evropskega parlamenta in Sveta z
dne 25. maja 1999 o preiskavah, ki jih izvaja Evropski urad za boj
proti goljufijam (OLAF).
Odbor pristopi k Medinstitucionalnemu sporazumu z
dne 25. maja 1999 med Evropskim parlamentom, Svetom Evropske unije in
Komisijo Evropskih skupnosti o notranjih preiskavah, ki jih opravlja Evropski
urad za boj proti goljufijam (OLAF), in takoj sprejme ustrezne določbe za
vse zaposlene odbora.
Odločitve o financiranju ter sporazumi in iz
njih izhajajoči izvedbeni instrumenti izrecno določajo, da lahko
Računsko sodišče in OLAF po potrebi opravljata preglede na kraju
samem pri prejemnikih denarnih sredstev, ki jih izplača odbor, in
zaposlenih, ki so odgovorni za dodelitev teh sredstev.
Členi 58 do 63 Uredbe, ki ustanavlja
odbor, vsebujejo določbe o izvajanju in nadzoru proračuna odbora in
finančnih pravil, ki se uporabljajo.
3.           OCENA FINANČNIH POSLEDIC
PREDLOGA/POBUDE
Analiza v nadaljevanju določa oceno skupnih
stroškov odbora in za njegovo upravljanje (v nadaljnjem besedilu: odbor), pa
tudi stroškov Komisije, ki izhajajo iz tega predloga.
Odhodke odbora bodo v celoti financirale
finančne institucije v okviru evropskega mehanizma za reševanje. Okoli
6 000 bank euroobmočja bo poleg njihovega letnega prispevka v enotni
sklad za reševanje bank plačalo določen sorazmeren delež tega zneska
za polno kritje proračunskih odhodkov odbora. Stopnja prispevka skupaj s
proračunom odbora se potrdi za vsako leto. Stopnja prispevka za financiranje
odbora se vsako leto prilagodi, da se zagotovi uravnotežen proračun
odbora.
Odbor bo izvajal naloge v zvezi s pripravo in
izvajanjem reševanja ter prispevki v sklad za reševanje in upravljanjem z njim.
V zvezi s pripravo reševanja bo odbor pripravil ali pregledal načrte
reševanja, sodeloval pri čezmejnih reševalnih kolegijih in pripravil
dejansko reševanje. Za številne institucije in skupine bo moral odbor, v
sodelovanju s (konsolidacijskim) nadzornikom ter nacionalnimi organi za reševanje,
pripraviti načrte reševanja, ki bodo določali ukrepe za reševanje, ki
se lahko sprejmejo, ko so za to izpolnjeni pogoji, ter vsaj enkrat letno bo
načrte pregledal in jih po potrebi posodobil. Odbor bo moral oceniti tudi
rešljivost institucij in skupin ter obravnavati morebitne vsebinske ovire za
reševanje.
Nacionalni organi za reševanje bodo prav tako
morali pripraviti načrte reševanja za druge subjekte in skupine, ki jih bo
odbor moral pregledati. Če skupina vključuje subjekte, ki imajo sedež
tudi izven sodelujočih držav članic, potem odbor v kolegiju za
reševanje zastopa nacionalne organe za reševanje sodelujočih držav
članic. Kolegiji za reševanje se vzpostavijo za zagotavljanje sodelovanja
in usklajevanja med pristojnimi organi ter med drugim izvajajo naloge v zvezi z
razvojem načrtov reševanja, oceno možnosti za reševanje in dejanskim
reševanjem.
Če se Komisija odloči, da za subjekt
začne postopek reševanja, odbor spremlja izvajanje reševanja in tudi oceni
izvedljivost načrta za reorganizacijo poslovanja podjetja.
V zvezi s skladom bo odbor moral zbirati letne
prispevke skoraj 6 000 institucij, moral bo zagotoviti, da je bila osnova
za prispevek posamezne banke pravilno izračunana, da so prispevki
plačani pravočasno in da se neplačani zneski dejansko izterjajo.
V ta namen bo odbor preverjal bančne podatke. Znesek, ki se zbira in
upravlja, bi presegel polovico letnega proračuna Unije. Odbor bo moral s
sredstvi upravljati tudi tako, da bodo tveganja nizka in bodo sredstva po
potrebi hitro na voljo za financiranje reševanja. To pomeni, da bo potrebna
premišljena, dolgoročna naložbena strategija, pri kateri je med drugim
treba upoštevati vrsto, lokacijo in zapadlost naložb. Seveda bodo te osnovne
dejavnosti odbora potrebovale podporo dejavnosti zaposlenih, med drugim na
področju informacijskih in komunikacijskih tehnologij.
Glavne predpostavke
Predvidena struktura zaposlenih in stroškov
odbora:
·       
Pričakuje se, da bo odbor ob koncu prvega leta
deloval s polno zmogljivostjo, kar pomeni, da je treba vse zaposlene zaposliti
v prvem letu: vpliv na proračun je ocenjen na 50 % v prvem letu in
100 % od drugega leta delovanja.
·       
Zaradi pomanjkanja nacionalnih organov za reševanje
v Evropi, ki bi imeli pomembne podatke iz preteklosti, je bila podana ocena
potrebe po človeških virih za odbor določena na podlagi primerjalne
analize nalog odbora s tistimi iz Zvezne korporacije za zavarovanje depozitov
ZDA (US Federal Deposit Insurance Corporation – FDIC) – glej spodnjo
preglednico 1.
·       
Glede kritih vlog in ciljne velikosti skladov za
reševanje so zneski v ZDA in na euroobmočju primerljivi, sredstva bank v
okviru mehanizma za reševanje pa so v euroobmočju precej višja od tistih v
ZDA.
·       
V zvezi z režijskimi stroški je bila opravljena
primerjava z evropskim nadzornim organom (ESA). Vendar pa so bili glede na
dejstvo, da je delež režijskih stroškov evropskega nadzornega organa višji od
tistega, ki je bil ocenjen s primerjalno analizo s FDIC, uporabljeni slednji,
torej se je uporabilo bolj zadržano razmerje – 11,5 %. Nadaljnje
predpostavke in njihova pojasnila o primerjalni analizi s FDIC so navedene
spodaj v preglednici 1. Leta 2012 je imela FDIC 7 476 ekvivalentov polnega
delovnega časa.
·       
Ker ima FDIC širša pooblastila kot odbor, so bili
pri primerjalni analizi uporabljeni le ustrezni oddelki FDIC. 
·       
Na podlagi primerjalne analize je število
potrebnega osebja ocenjeno na 309. Treba je opozoriti, da je v FDIC 21 %
začasno zaposlenih. Ob najbolj konservativni predpostavki, po kateri bi v
nekriznem scenariju v FDIC ostali le stalno zaposleni, bi se ciljna velikost
odbora ob odsotnosti kriznih razmer zmanjšala za 75 zaposlenih na 244
zaposlenih. Zato je pomembno zagotoviti, da je odbor dovolj prožen, da lahko
sklepa pogodbe z dodatnim osebjem ali delo oddaja zunanjim izvajalcem.
·       
Predlaga se naslednja porazdelitev osebja:
–     
80 % začasno zaposlenih (68 % AD
mest in 12 % AST mest);
–     
10 % napotenih nacionalnih strokovnjakov;
–     
10 % pogodbenih uslužbencev.
·       
Uporabljeni bodo kadrovski predpisi institucij EU,
kar se odraža v stopnji stroškov na osebo:
–     
povprečni letni stroški za začasno
zaposlenega: 131 000 EUR;
–     
povprečni letni stroški za napotenega
nacionalnega strokovnjaka: 78 000 EUR;
–     
povprečni letni stroški za pogodbenega
uslužbenca: 70 000 EUR.
Poleg plače vključuje ta strošek
tudi posredne stroške, kot so na primer stroški za zgradbe, usposabljanje, IT
ter stroški socialne in zdravstvene infrastrukture. 
·       
Glede na to, da lokacija odbora v tej fazi ni
znana, je bil za plače uporabljen korekcijski koeficient v višini 1.
Različne lokacije odbora bi verjetno zahtevale ponovno oceno stroškov.
·       
Drugi odhodki za zaposlene, upravljanje in
delovanje so bili ocenjeni na podlagi primerjave s sedanjimi stroški evropskega
nadzornega organa.
·       
Odhodki za delovanje bodo predvidoma znašali
25 % celotnih odhodkov odbora, predvsem za razvoj in vzdrževanje
informacijskih sistemov, gradnjo odnosov ter skupne prakse nadzora z
nacionalnimi organi za reševanje v okviru evropskega mehanizma za reševanje,
pri katerem je treba vzpostaviti tesno in učinkovito sodelovanje med
odborom in nacionalnimi organi za reševanje, ki so primarno udeleženi pri
izvajanju odločitev v zvezi z reševanjem.
·       
Ocena odhodkov odbora je povzeta v preglednici 2
spodaj.
Preglednica 1. Ocena potreb odbora po
zaposlenih na podlagi strukture in zaposlenih v Zvezni korporaciji za
zavarovanje depozitov ZDA (US Federal Deposit Insurance Corporation)
   || FDIC1 || ODBOR 
   Značilnosti 
 Število bank || 7 1812 || 6 0083 
 Sredstva skupaj || 14 451 USD (milijard, 2012) || 29 994 EUR (milijard, 2011) 
 Krite vloge skupaj || 6 027 USD (milijard, marec 2013) || 5 514 EUR (milijard, 2011) 
 Ciljna velikost sklada || 81 USD (milijard) || 55 EUR (milijard) 
 Institucije v težavah 2008–2012 || 465 || 904 
   Zaposleni 
 Skupno število zaposlenih (EPDČ, 2012; od tega % na sedežu) || 7 476 (28,6 %) ||   
 (a)                    Zaposleni „Oddelek za reševanje in stečajne postopke“ (EPDČ, 2012) || 1 428 || 82 (ocena)5 
 (b)                    Zaposleni „Oddelek za finance“ (EPDČ, 2012) || 176 || 88 (ocena)6 
 (c)                    Zaposleni „Urad za kompleksne institucije“ (EPDČ, 2012) || 148 || 74 (ocena)7 
 (d)                    Zaposleni „Pravne zadeve“ (EPDČ, 2012 / % vseh zaposlenih) || 716 / 9,6 % || 30 / 9.6 % (ocena)8 
 (e)                    Skupno število zaposlenih ustrezni oddelki (EPDČ, 2012) (vsota a, b, c, d) || 2 468 || 274 
 (f)                      Podporne funkcije (informacijska tehnologija, komunikacije, itd.) (število / % vseh zaposlenih) || 863 / 11,5 % || 35 / 11,5 % (ocena) 
 (g)                    Skupno število zaposlenih v odboru (vsota e in f) ||   || 309 (ocena) 
 (h)                    Nestalno zaposleni (% vseh zaposlenih, 2012) || 21 %9 || 21 % 
 (i)                      Skupno število stalno zaposlenih v odboru ||   || 244 (ocena) 
 1               Vir: www.fdic.gov. 2               Število članov sklada za zavarovanje depozitov, 2012. 3               Število kreditnih institucij v EU-17 januarja 2013. Vir: ECB. 4               Vir: Delovni dokument služb Komisije „Dejstva in podatki o državnih pomočeh v državah članicah EU, posodobitev 2012“. Dejansko število institucij v težavah v euroobmočju je višje, saj institucije, ki so zašle v težave in niso prejele državne pomoči, niso vključene. 5               Predpostavlja se, da je 20 % zaposlenih vključenih v reševanje in 80 % v stečajne postopke. Odbor bi se ukvarjal samo z reševanjem. Na podlagi porazdelitve med centralno in regionalno ravnjo pri FDIC se je domnevalo, da bo 28,6 % zaposlenih, ki so vključeni v reševanje, delovalo na centralni ravni odbora, 71,4 % pa na nacionalni ravni. To je konservativna predpostavka glede na to, da predlog predvideva, da bodo vse naloge, povezane z reševanjem, ostale na ravni odbora, medtem ko bo samo izvajanje odločitev v zvezi z reševanjem izvedeno na nacionalni ravni, nadzor pa bo potekal centralno. 6               Naloge oddelka za finance FDIC potekajo na centralni ravni. Ta oddelek ne sodeluje samo pri zbiranju prispevkov in upravljanju sklada, temveč tudi pri bolj splošnih dejavnostih, kot so nadzor, finančno poslovanje in finančno načrtovanje. Zato se domneva, da bo 50 % števila zaposlenih na oddelku za finance FDIC potrebnih na centralni ravni odbora za upravljanje prispevkov in sklada. 7               Načrtovanje reševanja velikih bank euroobmočja je v pristojnosti odbora. Odbor ima možnost, da od nacionalnih organov zahteva, da zagotovijo osnutek načrta reševanja. Zato se predpostavlja, da bo 50 % zaposlenih delovalo na centralni ravni odbora. 8               Oddelek za pravne zadeve FDIC ne sodeluje samo pri reševanju, stečajnih postopkih in upravljanju sklada, temveč tudi na primer pri nadzornih pristojnostih FDIC. Zato se delež zaposlenih na oddelku za pravne zadeve v primerjavi s skupnim številom zaposlenih uporablja za oceno števila zaposlenih, potrebnega za odbor. 9               Odstotek nestalno zaposlenih je bil izračunan na podlagi celotnega števila zaposlenih v FDIC, razen zaposlenih na oddelku za reševanje in stečajne postopke, ki so večinoma zaposleni na regionalni ravni. 
Preglednica 2. Predvideni stroški sestave
odbora na podlagi 309 zaposlenih
 Zneski v mio. EUR || 2014 || 2015 || 2016 || 2017 || 2018 || 2019 || 2020 
   ||   ||   ||   ||   ||   ||   ||   
 Stroški zaposlenih (vključno s plačami in dodatki ter povezani stroški, kot so stroški za zgradbe in pohištvo ter stroški za informacijsko tehnologijo) || 18 || 37 || 38 || 38 || 39 || 40 || 41 
 Drugi stroški človeških virov (stroški zaposlovanja, stroški službenih potovanj, drugi stroški za zunanje sodelavce (začasni zaposleni, zunanji ponudniki storitev)...) || 3 || 3 || 3 || 3 || 3 || 3 || 3 
 Vmesni seštevek odhodkov za človeške vire in povezanih odhodkov || 22 || 40 || 41 || 42 || 43 || 43 || 44 
   ||   ||   ||   ||   ||   ||   ||   
 Upravni odhodki (stroški za telekomunikacije, informiranje in publikacije, stroški sestankov in drugo) || 3 || 5 || 5 || 5 || 5 || 5 || 5 
 Vmesni seštevek upravnih odhodkov || 3 || 5 || 5 || 5 || 5 || 5 || 5 
   ||   ||   ||   ||   ||   ||   ||   
 Drugi odhodki (upravljanje, IT projekti, sodelovanje z ustreznimi evropskimi organi in organi tretjih držav, skupni projekti in delavnice z nacionalnimi organi za reševanje ter drugimi ustreznimi organi itd.) ||   ||   ||   ||   ||   ||   ||   
 Vmesni seštevek drugih odhodkov || 8 || 16 || 16 || 16 || 16 || 17 || 17 
   ||   ||   ||   ||   ||   ||   ||   
 Odhodki skupaj || 33 || 61 || 62 || 63 || 64 || 65 || 66 
Enotni sklad za reševanje bank:
·       
Ciljni obseg enotnega sklada za reševanje bank je
določen v višini 1 % kritih vlog v bančnem sistemu
sodelujočih držav članic. Na podlagi podatkov za leto 2011 o bankah
bi bil ocenjeni ciljni obseg sklada približno 55 milijard EUR.
·       
Sodelujoče banke plačajo svoj tveganju
prilagojeni delež enotnemu skladu za reševanje bank v obdobju 10 let. Zato bi
se letno moralo zbrati približno 5,5 milijarde EUR sredstev za
reševanje, brez upoštevanja donosov in morebitnih denarnih odtokov.
·       
V absolutnih zneskih bodo največje banke
največ prispevale v enotni sklad za reševanje bank. Približna ocena služb
Komisije na podlagi podatkov za leto 2011 kaže, da bo 17 največjih
evropskih bank skupaj prispevalo približno 40 % vseh prispevkov bank v
sklad, pri čemer ni upoštevan profil tveganja bank.
·       
V zvezi z upravljanjem sklada je treba opozoriti,
da je ocena stroškov odbora vključevala le človeške vire. Pri drugih
stroških, kot so stroški investicij, se je predvidelo, da se bodo krili
neposredno iz sklada.
Finančni vpliv na ravni Komisije:
·       
Ocenjuje se, da bo na ravni Komisije v prvem letu
delovanja (2014) za vzpostavitev in spremljanje začetne faze (približno 6
mesecev) odbora, za katerega se predvideva, da bo imel sedež v Bruslju,
potrebna začasna dodelitev 15 delovnih mest, specializiranih za vprašanja
človeških virov, proračunskih zadev in drugih upravnih zadev,
pomembnih za oblikovanje odbora. Finančna ocena, ki sledi v nadaljevanju,
se lahko spremeni glede na izbrano lokacijo sedeža odbora.
·       
Ocenjuje se, da bo od leta 2015 znotraj
Komisije potrebnih 10 delovnih mest za izvajanje nalog, ki so ji bile zaupane v
uredbi, predvsem za pripravo odločitev v zvezi z reševanjem. O tem se bo
odločalo v okviru letnega proračunskega postopka.
3.1.        Zadevni razdelki
večletnega finančnega okvira in odhodkovne proračunske vrstice     
Ocenjuje se, da bo na ravni Komisije v prvem letu
delovanja (2014) za vzpostavitev in spremljanje zagonske faze odbora potrebnih
15 delovnih mest .
Od leta 2015 bo znotraj Komisije za izvajanje
nalog, ki so ji bile zaupane v uredbi, predvsem za pripravo odločitev v
zvezi z reševanjem, potrebnih 10 delovnih mest.
3.2.        Ocenjene posledice za odhodke

3.2.1.     Povzetek ocenjenih posledic za
odhodke 
v mio.
EUR (na tri decimalna mesta natančno)
 Razdelek večletnega finančnega okvira || Številka || […][poimenovanje………………………...……….] 
 GD: <…….> ||   ||   || Leto N[34]   || Leto N+1 || Leto N+2 || Leto N+3 || Vstavite ustrezno število let glede na trajanje posledic (gl. točko 1.6) || SKUPAJ 
  Odobritve za poslovanje ||   ||   ||   ||   ||   ||   ||   ||   
 Številka proračunske vrstice || obveznosti || (1) ||   ||   ||   ||   ||   ||   ||   ||   
 plačila || (2) ||   ||   ||   ||   ||   ||   ||   ||   
 Številka proračunske vrstice || obveznosti || (1a) ||   ||   ||   ||   ||   ||   ||   ||   
 plačila || (2a) ||   ||   ||   ||   ||   ||   ||   ||   
 Odobritve za upravne zadeve, ki se financirajo iz sredstev določenih programov[35]   ||   ||   ||   ||   ||   ||   ||   ||   
 Številka proračunske vrstice ||   || (3) ||   ||   ||   ||   ||   ||   ||   ||   
 Odobritve za GD <…….> SKUPAJ || obveznosti || = 1 +1a +3 ||   ||   ||   ||   ||   ||   ||   ||   
 plačila || =2+2a +3 ||   ||   ||   ||   ||   ||   ||   ||   
  Odobritve za poslovanje SKUPAJ || obveznosti || (4) ||   ||   ||   ||   ||   ||   ||   ||   
 plačila || (5) ||   ||   ||   ||   ||   ||   ||   ||   
  Odobritve za upravne zadeve, ki se financirajo iz sredstev določenih programov, SKUPAJ || (6) ||   ||   ||   ||   ||   ||   ||   ||   
 Odobritve iz RAZDELKA <….> večletnega finančnega okvira SKUPAJ || obveznosti || =4+ 6 ||   ||   ||   ||   ||   ||   ||   ||   
 plačila || =5+ 6 ||   ||   ||   ||   ||   ||   ||   ||   
 Razdelek večletnega finančnega okvira || 5 || „Upravni odhodki“ 
v mio.
EUR (na tri decimalna mesta natančno)
   ||   ||   || 2014 || 2015 || 2016 || 2017 || 2018 || 2019 || 2020 || SKUPAJ 
 Komisija || 
  Človeški viri || 1,965 || 1,310 || 1,310 || 1,310 || 1,310 || 1,310 || 1,310 || 9,825 
  Drugi upravni odhodki – stroški službenih potovanj || 0,150 || 0,100 || 0,100 || 0,100 || 0,100 || 0,100 || 0,100 || 0,750 
 Komisija SKUPAJ || odobritve || 2,115 || 1,410 || 1,410 || 1,410 || 1,410 || 1,410 || 1,410 || 10,575 
 Odobritve iz RAZDELKA 5 večletnega finančnega okvira SKUPAJ || (obveznosti skupaj = plačila skupaj) || 2,115 || 1,410 || 1,410 || 1,410 || 1,410 || 1,410 || 1,410 || 10,575 
v mio.
EUR (na tri decimalna mesta natančno)
   ||   ||   || 2014 || 2015 || 2016 || 2017 || 2018 || 2019 || 2020 || SKUPAJ 
 Odobritve iz RAZDELKOV od 1 do 5 večletnega finančnega okvira SKUPAJ || obveznosti || 2,115 || 1,410 || 1,410 || 1,410 || 1,410 || 1,410 || 1,410 || 10,575 
 plačila || 2,115 || 1,410 || 1,410 || 1,410 || 1,410 || 1,410 || 1,410 || 10,575 
3.2.2.     Ocenjene posledice za
odobritve za poslovanje 
–     
¨  Za predlog/pobudo niso potrebne odobritve za poslovanje. 
–     
¨  Za predlog/pobudo so potrebne odobritve za poslovanje, kot je
pojasnjeno v nadaljevanju:
odobritve
za prevzem obveznosti v mio. EUR (na tri decimalna mesta natančno)
 Cilji in realizacije   ò ||   ||   || Leto N || Leto N+1 || Leto N+2 || Leto N+3 || Vstavite ustrezno število let glede na trajanje posledic (gl. točko 1.6) || SKUPAJ 
 REALIZACIJE 
 vrsta[36]   || povprečni stroški || št. || stroški || št. || stroški || št. || stroški || št. || stroški || št. || stroški || št. || stroški || št. || stroški || št. skupaj || stroški skupaj 
 POSAMEZNI CILJ št. 1[37]   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 – realizacija ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 – realizacija ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 – realizacija ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Seštevek za posamezni cilj št. 1 ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 POSAMEZNI CILJ št. 2 ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 – realizacija ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Seštevek za posamezni cilj št. 2 ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 STROŠKI SKUPAJ ||   ||   ||   ||   ||   ||   ||   ||   ||   ||   ||   ||   ||   ||   ||   ||   
3.2.3.     Ocenjene posledice za
odobritve za upravne zadeve
3.2.3.1.  Povzetek
–     
¨  Za predlog/pobudo niso potrebne odobritve za upravne zadeve.
–     
þ  Za predlog/pobudo so potrebne odobritve za upravne zadeve, kot je
pojasnjeno v nadaljevanju:
v mio. EUR (na tri decimalna mesta
natančno)
   || Leto N[38]   || Leto N+1 || Leto N+2 || Leto N+3 || Vstavite ustrezno število let glede na trajanje posledic (gl. točko 1.6) || SKUPAJ 
–     
 
   || 2014 || 2015 || 2016 || 2017 || 2018 || 2019 || 2020 ||   
 RAZDELEK 5 večletnega finančnega okvira ||   ||   ||   ||   ||   ||   ||   ||   
 Človeški viri || 1,965 || 1,310 || 1,310 || 1,310 || 1,310 || 1,310 || 1,310 || 9,825 
 Drugi upravni odhodki || 0,150 || 0,100 || 0,100 || 0,100 || 0,100 || 0,100 || 0,100 || 0,750 
 Seštevek za RAZDELEK 5 večletnega finančnega okvira || 2,115 || 1,410 || 1,410 || 1,410 || 1,410 || 1,410 || 1,410 || 10,575 
–     
 
 Odobritve zunaj RAZDELKA 5[39] večletnega finančnega okvira   || – || – || – || – || – || – || – || – 
 Človeški viri || – || – || – || – || – || – || – || – 
 Drugi upravni odhodki || – || – || – || – || – || – || – || – 
 Seštevek za odobritve zunaj RAZDELKA 5 večletnega finančnega okvira || – || – || – || – || – || – || – || – 
–     
 
 SKUPAJ || 2,115 || 1,410 || 1,410 || 1,410 || 1,410 || 1,410 || 1,410 || 10,575 
Potrebe po odobritvah za človeške vire se
krijejo z odobritvami GD, ki so že dodeljene za upravljanje ukrepa in/ali so
bile prerazporejene znotraj GD, po potrebi skupaj z dodatnimi viri, ki se lahko
pristojnemu GD dodelijo v okviru postopka letne dodelitve virov glede na
proračunske omejitve.
3.2.3.2.  Ocenjene potrebe po
človeških virih
¨         Za predlog/pobudo niso potrebni človeški viri.
þ         Za predlog/pobudo so potrebni človeški viri, kot je
pojasnjeno v nadaljevanju:
ocena, izražena v ekvivalentu polnega delovnega časa
 ||   || 2014 || 2015 || 2016 || 2017 || 2018 || 2019 || 2020 
 ||  Delovna mesta v skladu s kadrovskim načrtom (uradniki in začasni uslužbenci) ||   ||   
 || XX 01 01 01 (sedež in predstavništva Komisije) || 15 || 10 || 10 || 10 || 10 || 10 || 10 
 || XX 01 01 02 (delegacije) ||   ||   ||   ||   ||   ||   ||   
 || XX 01 05 01 (posredne raziskave) ||   ||   ||   ||   ||   ||   ||   
 || 10 01 05 01 (neposredne raziskave) ||   ||   ||   ||   ||   ||   ||   
  Zunanji sodelavci (v ekvivalentu polnega delovnega časa: EPDČ)[40]   || 
 || XX 01 02 01 (PU, NNS, INT iz splošnih sredstev) ||   ||   ||   ||   ||   ||   ||   
 || XX 01 02 02 (PU, LU, NNS, INT in MSD na delegacijah) ||   ||   ||   ||   ||   ||   ||   
 || XX 01 04 yy[41]   || – na sedežu   ||   ||   ||   ||   ||   ||   ||   
 || – na delegacijah ||   ||   ||   ||   ||   ||   ||   || 
 || XX 01 05 02 (PU, NNS, INT – za posredne raziskave) ||   ||   ||   ||   ||   ||   ||   
 || 10 01 05 02 (PU, INT, NNS – za neposredne raziskave) ||   ||   ||   ||   ||   ||   ||   
 || Druge proračunske vrstice (navedite) ||   ||   ||   ||   ||   ||   ||   
 || SKUPAJ || 15 || 10 || 10 || 10 || 10 || 10 || 10 
XX je zadevno področje ali naslov.
Opis nalog:
 Uradniki in začasni uslužbenci || Glej opis zgoraj 
 Zunanji sodelavci ||   
3.2.4.     Skladnost z veljavnim
večletnim finančnim okvirom 
–     
¨  Predlog/pobuda je v skladu z veljavnim večletnim finančnim
okvirom.
–     
¨  Za predlog/pobudo je potrebna sprememba zadevnega razdelka
večletnega finančnega okvira.
Pojasnite zahtevano spremembo ter navedite zadevne
proračunske vrstice in ustrezne zneske.
–     
¨  Za predlog/pobudo je potrebna uporaba instrumenta prilagodljivosti
ali sprememba večletnega finančnega okvira[42].
Pojasnite te zahteve ter navedite zadevne razdelke
in proračunske vrstice ter ustrezne zneske.
3.2.5.     Udeležba tretjih oseb pri
financiranju 
–     
V predlogu/pobudi ni načrtovano sofinanciranje
tretjih oseb.
–     
V predlogu/pobudi je načrtovano
sofinanciranje, kot je ocenjeno v nadaljevanju:
odobritve
v mio. EUR (na tri decimalna mesta natančno)
   || Leto N || Leto N+1 || Leto N+2 || Leto N+3 || Vstavite ustrezno število let glede na trajanje posledic (gl. točko 1.6) || Skupaj 
 Navedite organ, ki bo sofinanciral predlog/pobudo ||   ||   ||   ||   ||   ||   ||   ||   
 Sofinancirane odobritve SKUPAJ ||   ||   ||   ||   ||   ||   ||   ||   
3.3.        Ocenjene posledice za
prihodke 
–     
þ  Predlog/pobuda nima finančnih posledic za prihodke.
–     
¨  Predlog/pobuda ima finančne posledice, kot je pojasnjeno v
nadaljevanju:
–                   
¨         za lastna sredstva,
–                   
¨         za razne prihodke.
v mio.
EUR (na tri decimalna mesta natančno)
 Proračunska vrstica prihodkov || Odobritve na voljo za tekoče proračunsko leto || Posledice predloga/pobude[43]   
 Leto N || Leto N+1 || Leto N+2 || Leto N+3 || Vstavite ustrezno število let glede na trajanje posledic (gl. točko 1.6) 
 Člen ………... ||   ||   ||   ||   ||   ||   ||   ||   
Za razne namenske prejemke navedite zadevne
proračunske vrstice odhodkov.
Navedite metodo za izračun posledic za
prihodke.
[1]               Sporočilo Komisije Evropskemu parlamentu in Svetu z
naslovom „Časovni načrt za uvedbo bančne unije“, COM(2012) 510,
12.9.2012.
[2]               Sporočilo Komisije z naslovom „Načrt za
poglobljeno in pravo ekonomsko in monetarno unijo – Začetek evropske
razprave,“ COM(2012) 777 final/2, 30.11.2012.
[3]               „Na poti k pravi ekonomski in monetarni Uniji“,
poročilo predsednika Evropskega sveta, Hermana Van Rompuya EUCO 120/12,
26.6.2012.
[4]               COM (2012) 511.
[5]               Predlog direktive Evropskega parlamenta in Sveta o
vzpostavitvi okvira za sanacijo ter reševanje kreditnih institucij in
investicijskih podjetij ter o spremembi direktiv Sveta 77/91/EGS in 82/891/ES,
direktiv 2001/24/ES, 2002/47/ES, 2004/25/ES, 2005/56/ES, 2007/36/ES in
2011/35/ES ter uredbe (EU) št. 1093/2010 COM (2012) 280, 6.6.2012. 
[6]               Uredba in direktiva o kapitalskih zahtevah:     
http://ec.europa.eu/internal_market/bank/regcapital/index_en.htm.           
[7]               Glede na končni izid pogajanj med Parlamentom in
Svetom bi bil lahko začetek izvajanja reševanja z zasebnimi sredstvi predmet
prehodnega obdobja, ki bi najverjetneje trajalo do leta 2018, kot je predlagala
Komisija.
[8]               Glej sklepe Sveta o izboljšanju ukrepov za finančno
stabilnost v EU z dne 9. oktobra 2007 http://www.consilium.europa.eu/ueDocs/cms_Data/docs/pressData/en/ecofin/96351.pdf.
[9]               Uredba (EU) št. 575/2013 Evropskega parlamenta in Sveta
z dne 26. junija 2013 o bonitetnih zahtevah za kreditne institucije in
investicijska podjetja ter o spremembi Uredbe (EU) št. 648/2012, UL L 176,
27.6.2013, str. 1. 
[10]             Direktiva 2013/36/EU Evropskega parlamenta in Sveta z dne
26. junija 2013 o dostopu do dejavnosti kreditnih institucij in bonitetnem
nadzoru kreditnih institucij in investicijskih podjetij, spremembi Direktive
2002/87/ES in razveljavitvi direktiv 2006/48/ES in 2006/49/ES, UL L 176,
27.6.2013, str. 338.
[11]             UL C, , str. .
[12]             UL C, , str. .
[13]             Direktiva Evropskega parlamenta in Sveta o vzpostavitvi
okvira za sanacijo ter reševanje kreditnih institucij in investicijskih
podjetij ter o spremembi direktiv Sveta 77/91/EGS in 82/891/ES, direktiv
2001/24/ES, 2002/47/ES, 2004/25/ES, 2005/56/ES, 2007/36/ES in 2011/35/ES ter
Uredbe (EU) št. 1093/2010. UL C, , str.
[14]             Uredba Sveta (EU) št. …/… z dne ….. o prenosu
posebnih nalog na Evropsko centralno banko, ki se nanašajo na politike
bonitetnega nadzora kreditnih institucij. 
[15]             Direktiva 94/19/ES Evropskega parlamenta in Sveta z dne
30. maja 1994 o sistemih zajamčenih vlog. UL L 135, 31.5.1994. str. 5–14.
[16]             Uredba (EU) št. 575/2013 Evropskega parlamenta in Sveta z
dne 26. junija 2013 o bonitetnih zahtevah za kreditne institucije in
investicijska podjetja ter o spremembi Uredbe (EU) št. 648/2012, UL L 176,
27.6.2013, str. 1.
[17]             Direktiva 2013/36/EU Evropskega parlamenta in Sveta z dne
26. junija 2013 o dostopu do dejavnosti kreditnih institucij in bonitetnem
nadzoru kreditnih institucij in investicijskih podjetij, spremembi Direktive
2002/87/ES in razveljavitvi direktiv 2006/48/ES in 2006/49/ES, UL L 176,
27.6.2013, str. 338. 
[18]             Direktiva 94/18/ES Evropskega parlamenta in Sveta z dne
30. maja 1994 o spremembi Direktive 80/390/EGS o usklajevanju zahtev za
sestavo, pregled in distribucijo prospekta o kotaciji, ki se objavi zaradi
sprejema vrednostnih papirjev v uradno borzno kotacijo, glede na obveznost
objave prospekta o kotaciji UL L 135, 31. 5.1994. str. 1.
[19]             Direktiva 2013/36/EU Evropskega parlamenta in Sveta z dne
26. junija 2013 o dostopu do dejavnosti kreditnih institucij in bonitetnem
nadzoru kreditnih institucij in investicijskih podjetij, spremembi Direktive
2002/87/ES in razveljavitvi direktiv 2006/48/ES in 2006/49/ES, UL L 176,
27.6.2013, str. 338.
[20]             Uredba (EU) št. 575/2013 Evropskega parlamenta in Sveta z
dne 26. junija 2013 o bonitetnih zahtevah za kreditne institucije in
investicijska podjetja ter o spremembi Uredbe (EU) št. 648/2012, UL L 176,
27.6.2013, str. 1.
[21]             Direktiva 97/9/ES Evropskega parlamenta in Sveta z dne 3.
marca 1997 o odškodninskih shemah za vlagatelje. UL L 084, 26.3.1997, str. 22.
[22]             Direktiva Sveta 2001/23/ES z dne 12. marca 2001 o
približevanju zakonodaje držav članic v zvezi z ohranjanjem pravic
delavcev v primeru prenosa podjetij, obratov ali delov podjetij ali obratov. UL
L 82, 22.3.2001, str. 16.
[23]             Direktiva 98/26/ES Evropskega parlamenta in Sveta z dne
19. maja 1998 o dokončnosti poravnave pri plačilih in sistemih
poravnave vrednostnih papirjev. UL L 166, 11.6.1998, str. 45.
[24]             Direktiva 2009/65/ES Evropskega parlamenta in Sveta z dne
13. julija 2009 o usklajevanju zakonov in drugih predpisov o kolektivnih
naložbenih podjemih za vlaganja v prenosljive vrednostne papirje (KNPVP), UL L
302, 27.11.2009, str. 32.
[25]                    
[26]             UL L 298, 26.10.2012. str. 1.
[27]             UL 17, 6.10.1958, str. 385.
[28]             Uredba Evropskega parlamenta in Sveta (ES) št. 1049/2001 z
dne 30. maja 2001 o dostopu javnosti do dokumentov Evropskega parlamenta, Sveta
in Komisije, UL L 145, 31.5.2001, str. 43.
[29]             Uredba (ES) št. 45/2001 Evropskega parlamenta in Sveta z
dne 18. decembra 2000 o varstvu posameznikov pri obdelavi osebnih podatkov v
institucijah in organih Skupnosti in o prostem pretoku takih podatkov,
UL L 8, 12.1.2002, str. 1.
[30]             Direktiva Evropskega parlamenta in Sveta 95/46/ES z dne
24. oktobra 1995 o varstvu posameznikov pri obdelavi osebnih podatkov in o
prostem pretoku takih podatkov, UL L 281, 23.11.1995, str. 31.
[31]             ABM: upravljanje po dejavnostih, ABB: oblikovanje
proračuna po dejavnostih.
[32]             Po členu 54(2)(a) oz. (b) finančne uredbe.
[33]             Pojasnila o načinih upravljanja in sklici na
finančno uredbo so na voljo na spletišču BudgWeb: http://www.cc.cec/budg/man/budgmanag/budgmanag_en.html.
[34]             Leto N je leto začetka izvajanja predloga/pobude.
[35]             Tehnična in/ali upravna pomoč ter odhodki za
podporo izvajanja programov in/ali ukrepov EU (prej vrstice BA), posredne
raziskave, neposredne raziskave.
[36]             Realizacije so dobavljeni proizvodi in opravljene storitve
(npr. število financiranih izmenjav študentov, število kilometrov novozgrajenih
cest…).
[37]             Kakor je opisan v točki 1.4.2
„Posamezni cilji…“. 
[38]             Leto N je leto začetka izvajanja predloga/pobude.
[39]             Tehnična in/ali upravna pomoč ter odhodki za
podporo izvajanja programov in/ali ukrepov EU (prej vrstice BA), posredne
raziskave, neposredne raziskave.
[40]             PU = pogodbeni uslužbenec; LU = lokalni uslužbenec; NNS =
napoteni nacionalni strokovnjak; INT = uslužbenec agencije; MSD = mladi
strokovnjak na delegaciji.
[41]             Dodatna zgornja meja za zunanje sodelavce v okviru
odobritev za poslovanje (prej vrstice BA).
[42]             Glej točki 19 in 24
Medinstitucionalnega sporazuma (za obdobje 2007–2013).
[43]             Pri tradicionalnih lastnih sredstvih (carine, prelevmani
na sladkor) se navedejo neto zneski, tj. bruto zneski po odbitku 25 % stroškov
pobiranja.